title: Deċiżjoni tal-Kummissjoni (UE) 2016/2041 tal-20 ta' Jannar 2016 dwar l-Għajnuna mill-Istat SA.33926 2013/C (ex 2013/NN, 2011/CP) mogħtija mill-Belġju lil Duferco (notifikata bid-dokument C(2016) 94) (Test b'rilevanza għaż-ŻEE )

text:
                  22.11.2016

                  MT

                  Il-Ġurnal Uffiċjali tal-Unjoni Ewropea

                  L 314/22

            DEĊIŻJONI TAL-KUMMISSJONI (UE) 2016/2041
      tal-20 ta' Jannar 2016
      dwar l-Għajnuna mill-Istat SA.33926 2013/C (ex 2013/NN, 2011/CP) mogħtija mill-Belġju lil Duferco

            (notifikata bid-dokument C(2016) 94)

      (It-testi bil-Franċiż u bin-Netherlandiż biss huma awtentiċi)
      (Test b'rilevanza għaż-ŻEE)
      IL-KUMMISSJONI EWROPEA,
      wara li kkunsidrat it-Trattat dwar il-Funzjonament tal-Unjoni Ewropea, b'mod partikolari l-Artikolu 108(2)(i) tiegħu (1),
      wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,
      wara li l-partijiet interessati ġew mistiedna jressqu l-kummenti tagħhom skont dawn l-Artikoli (2) u wara li kkunsidrat dawn il-kummenti,
      billi:
      1.   PROĊEDURA

                  (1)

                  Fil-21 ta' Novembru 2011, il-gazzetta Le Soir ippubblikat serje ta' Artikoli li kkonkludew li r-reġjun tal-Vallonja (3) mill-2003 'l hawn pprovda appoġġ finanzjarju lill-grupp tal-azzar Duferco (“Duferco” jew il-“grupp Duferco”) mingħajr ma avża lill-Kummissjoni. Skont il-gazzetta Belġjana ta' kuljum, f'Marzu 2003, ir-reġjun tal-Vallonja ħoloq kumpanija holding finanzjarja ġdida, il-Foreign Strategic Investment Holding (“FSIH”), sussidjarja tas-Société Wallonne de Gestion et de Participations (Kumpanija tal-Vallonja tal-Ġestjoni u l-Investimenti) (“SOGEPA”) biex tinvesti f'kumpaniji tal-grupp Duferco li għandhom l-uffiċċju prinċipali tagħhom barra mill-Belġju, kif ukoll barra mill-Unjoni.

                  (2)

                  Wara din l-informazzjoni, il-Kummissjoni talbet lill-Belġju, permezz tal-posta elettronika tad-29 ta' Novembru 2011, sabiex jipprovdilha aktar informazzjoni dwar in-natura tal-appoġġ finanzjarju li r-reġjun tal-Vallonja kien jipprovdi lill-grupp Duferco bejn l-2003 u l-2011.

                  (3)

                  Permezz tal-posta elettronika tal-14 ta' Diċembru 2011, il-Belġju talab għal aktar żmien biex jagħti risposta, li ngħatalu fis-16 ta' Diċembru 2011. Fl-4 ta' Jannar 2012, il-Belġju wieġeb għat-talba tal-Kummissjoni għal informazzjoni. Permezz tal-ittra tad-29 ta' Ġunju 2012, il-Kummissjoni talbet informazzjoni addizzjonali. Il-Belġju talab għal aktar żmien biex jagħti risposta, li ngħatalu fit-18 ta' Lulju 2012. Huwa wieġeb fit-28 ta' Settembru 2012.

                  (4)

                  Fis-6 ta' Mejju 2013, saret laqgħa fil-bini tal-Kummissjoni, bejn il-Kummissjoni min-naħa, u l-awtoritajiet Belġjani u r-rappreżentanti tas-SOGEPA u tal-FSIH, min-naħa l-oħra.

                  (5)

                  Fl-4 u l-10 ta' Ġunju 2013 kif ukoll fil-15 u t-30 ta' Lulju 2013, il-Belġju bagħat aktar informazzjoni lill-Kummissjoni.

                  (6)

                  Fit-30 ta' Settembru 2013, saret laqgħa ġdida fil-bini tal-Kummissjoni bejn il-Kummissjoni u r-rappreżentanti tas-SOGEPA u tal-FSIH.

                  (7)

                  B'ittra tas-16 ta' Ottubru 2013, il-Kummissjoni infurmat lill-Belġju bid-Deċiżjoni tagħha li tiftaħ il-proċedura prevista fl-Artikolu 108(2), tat-TFUE fir-rigward ta' dawn il-miżuri (il-“proċedura ta' investigazzjoni formali”).

                  (8)

                  Id-Deċiżjoni tal-Kummissjoni li tiftaħ il-proċedura (id-“deċiżjoni tal-ftuħ”) ġiet ippubblikata f'Il-Ġurnal Uffiċjali tal-Unjoni Ewropea
                      (4). Il-Kummissjoni stiednet lill-partijiet interessati jippreżentaw il-kummenti tagħhom dwar il-miżuri inkwistjoni.

                  (9)

                  Il-Kummissjoni rċeviet il-kummenti tal-Belġju fil-11 ta' Diċembru 2013 wara li dan tal-aħħar akkwista żmien addizzjonali. Hija rċeviet ukoll kummenti min-naħa tal-partijiet interessati fit-23 u l-24 ta' Ġunju 2014 wara li huma wkoll ingħatalhom żmien addizzjonali. Hija pprovdiet din l-informazzjoni lill-Belġju fit-3 u t-18 ta' Lulju 2014 billi tagħtu l-possibbiltà li jikkummenta dwarha, u rċeviet il-kummenti tiegħu bl-ittri tal-1 u t-18 ta' Awwissu 2014.

                  (10)

                  Permezz tal-posta elettronika tat-28 ta' Jannar 2015, il-Kummissjoni talbet aktar informazzjoni mingħand il-Belġju. Dan talab għal żmien addizzjonali biex jibgħat risposta, żmien li ngħatalu fil-25 ta' Frar 2015. Fit-8 ta' April 2015, il-Belġju bagħat ir-risposta tiegħu lill-Kummissjoni.

                  (11)

                  Permezz tal-posta elettronika tat-18 ta' Mejju 2015, il-Kummissjoni talbet aktar informazzjoni ġdida. Il-Belġju wieġeb fit-2 ta' Ġunju 2015.

                  (12)

                  L-aħħar talba għal informazzjoni ntbagħtet lill-Belġju fil-15 ta' Settembru 2015. Dan talab għal żmien addizzjonali ta' xahar biex jibgħat risposta, liema talba ġiet aċċettata fit-28 ta' Settembru 2015. Fl-ittra tat-23 ta' Ottubru 2015, il-Belġju bagħat ir-risposta tiegħu lill-Kummissjoni.

            2.   DESKRIZZJONI DETTALJATA TAL-MIŻURI

      2.1.   IL-BENEFIĊJARJU

                  (13)

                  Il-grupp Duferco jipproduċi u jbigħ l-azzar. Huwa jinsab preżenti f'madwar 50 pajjiż madwar id-dinja. Fl-Ewropa, il-grupp jiffoka fuq il-Belġju (b'madwar 3 000 impjegat fl-2009 u madwar għaxar siti fil-Vallonja) u l-Italja (b'madwar 1 300 impjegat fl-2009). Huwa attiv ukoll fl-Isvizzera, fil-Lussemburgu, fi Franza u fl-Eks-Repubblika Jugoslava tal-Maċedonja (FYROM).

                  (14)

                  Duferco ġiet stabbilita fil-Belġju fl-1997 billi ħadet lura l-fabbrika tal-azzar ta' Clabecq, li kienet tinsab f'diffikultajiet finanzjarji, bl-appoġġ tar-reġjun tal-Vallonja (permezz ta' investiment ta' ekwità ta' EUR 8,75 miljuni u self ta' EUR 13,75-il miljun) (5). Fl-1999, Duferco xtara lura mill-grupp Hoogovens il-fabbriki Gustave Boël f'La Louvière, dejjem bl-appoġġ tar-reġjun tal-Vallonja (konverżjoni tad-dejn ta' EUR 12,5-il miljun b'25 % ta' kapital u self ta' EUR 25,3 miljun) (6). Fl-2002, Duferco reġa ħa lura l-fażi tas-sħana ta' Charleroi, li ssir Carsid, b'kooperazzjoni ma' Usinor u mill-ġdid bl-appoġġ tar-reġjun tal-Vallonja (b'kontribuzzjoni ta' SOGEPA fil-kapital ta' Carsid sa EUR 20 miljun, imnaqqas għal EUR 9 miljuni wara d-deċiżjoni tal-ftuħ (7) tal-proċedura prevista fl-Artikolu 6(5) tad-Deċiżjoni Nru 2496/96/KEFA tal-Kummissjoni (8)). Din il-proċedura tlestiet fil-15 ta' Ottubru 2003 (9) b'deċiżjoni negattiva tal-Kummissjoni minħabba li wieħed ma jistax jikkunsidra bħala pari passu investiment f'kumpanija ġdida meta l-azzjonist pubbliku biss ikollu riskju ġdid, filwaqt li l-azzjonist privat jittrasferixxi biss attività jew proġett eżistenti fi ħdan il-kumpanija l-ġdida.

                  (15)

                  Wara din il-mewġa ta' akkwisti, Duferco jkollha tliet sussidjarji ewlenin fil-Belġju: Duferco Clabecq, Duferco La Louvière (“DLL”), u Carsid.

                  (16)

                  Fl-2006, Duferco daħlet fi sħubija strateġika mal-grupp tal-azzar Russu Novolipetsk (“NLMK”). Din is-sħubija għandha l-għan li tieħu vantaġġ mill-preżenza tal-NLMK fil-ħoloq tal-katina tal-azzar (forniment ta' materja prima u manifattura ta' prodotti parzjalment kompluti). Hija tieħu forma ta' kontribuzzjoni ta' 50 % tal-NLMK f'waħda mill-kumpaniji holding tal-grupp Duferco, imsejħa Steel Invest and Finance (“SIF”) u rreġistrata fil-Lussemburgu. L-SIF tinkludi bosta assi tal-grupp Duferco, bħal Duferco Clabecq, DLL u Carsid. Is-sussidjarja Amerikana Duferco Farrell Corporation ġiet ukoll integrata magħha fl-aħħar tal-2006. Fit-18 ta' Diċembru 2006, ġie approvat il-ftehim bejn Duferco u l-NLMK. L-NLMK akkwistat kontribuzzjoni ta' 50 % fl-SIF, li tinkludi opzjoni ta' xiri mingħajr kundizzjonijiet dwar mill-inqas sehem wieħed tal-SIF

                  (17)

                  Fis-sajf tal-2011, is-sħubija bejn Duferco u l-NLMK intemmet. Iż-żewġ kumpaniji qasmu l-assi tal-SIF. Duferco ħadet mill-ġdid is-sussidjarja ta' “prodotti twal” tad-DLL, ċerti attivitajiet ta' diversifikazzjoni, u l-assi ta' Carsid. Dawn l-assi Belġjani kollha nġabru f'sussidjarja ġdida, Duferco Long Products (“DLP”), kumpanija inkorporata skont il-liġi tal-Lussemburgu f'Marzu 2011.

                  (18)

                  Fl-2012, is-sit ta' Carsid ingħalqet b'mod definittiv. Fl-2013, Duferco ddeċidiet li twaqqaf l-attivitajiet ta' produzzjoni tal-“prodotti twal” fis-sit ta' La Louvière.

                  (19)

                  Il-konsolidazzjoni tal-grupp Duferco saret mill-kumpanija omm Duferco Participations Holding (“DPH”). Bejn l-2003 u l-2010, il-fondi proprji tad-DPH żdiedu minn EUR […] (*) miljuni fl-2003 għal EUR […] miljuni.

                  (20)

                  Id-DPH kienet stabbilita inizjalment […] iżda tmexxiet għal […]. Id-DPH stess hija proprjetà ta' kumpaniji oħrajn: […].

            2.2.   IL-MIŻURI TAĦT EŻAMINAZZJONI

                  (21)

                  Bejn l-2003 u l-2011, l-FSIH ipprovdiet sitt interventi favur is-sussidjarja ta' Duferco li jammontaw għal total ta' EUR 517-il miljun.

            2.2.1.   IS-SORS TAR-RIŻORSI LI NTUŻAW BIEX JIĠU FFINANZJATI L-MIŻURI

                  (22)

                  Is-SOGEPA hija kumpanija pubblika limitata, bi sjieda ta' 100 % mir-reġjun ta' Vallonja. Hija responsabbli mill-implimentazzjoni tad-deċiżjonijiet meħudin mill-Gvern tal-Vallonja fir-rigward tal-interventi fil-kumpaniji kummerċjali u l-ġestjoni ta' dawn l-interventi. Barra minn hekk, hija l-għodda preferutaregion tal-politika tar-reġjun tal-Vallonja fis-settur tal-azzar. Hija nħolqot mill-amalgamazzjoni fl-1999 tas-Société Wallonne pour la Sidérurgie (SWS) u tas-Société pour la gestion de participations de la Région wallonne dans des sociétés commerciales (SOWAGEP).

                  (23)

                  Skont is-sit web ta' SOGEPA, għall-interventi mwettqa mit-talba tal-Gvern tal-Vallonja, is-SOGEPA twettaq żewġ tipi ta' kompiti partikolari: (i) l-analiżi u l-espressjoni ta' opinjoni qabel kwalunkwe deċiżjoni tal-Gvern tal-Vallonja; (ii) it-twettiq u s-segwitu tad-deċiżjonijiet meħudin mill-Gvern ta' Vallonja. Fil-kuntest tal-implimentazzjoni tad-deċiżjonijiet tal-Gvern ta' Vallonja, is-servizzi tas-SOGEPA huma meħtieġa jinnegozjaw u jiżviluppaw il-konvenzjonijiet tal-azzjonisti u/jew tas-self, b'konformità mal-kundizzjonijiet speċifikati eventwalment fid-deċiżjoni tal-gvern biex jintervjeni.

                  (24)

                  Is-segwitu tal-interventi għandu jinvolvi l-preżenza tas-SOGEPA u tal-kollaboraturi tagħha fil-bord tad-diretturi tal-kumpaniji li qegħdin jibbenefikaw mill-interventi kultant bħala amministraturi u kultant bħala osservaturi. Huwa jinvolvi wkoll il-parteċipazzjoni fil-laqgħat ġenerali u, b'mod ġenerali, is-segwitu regolari tal-imgħaxijiet tar-reġjun tal-Vallonja.

                  (25)

                  Il-Gvern ta' Vallonja jaħtar l-amministraturi tas-SOGEPA. Huwa jiddelega wkoll żewġ Kummissarji tal-Gvern.

                  (26)

                  Fis-27 ta' Marzu 2003, is-SOGEPA bniet l-FSIH b'kapital ta' EUR 180 miljun. Skont id-dokument ta' stabbiliment, l-FSIH għandha “bħala għan li tinvesti taħt kwalunkwe forma, fl-intrapriżi barranin relatati mas-settur tal-azzar u/jew li tikkonkludi magħhom kull tranżazzjoni finanzjarja”. Għal dan il-għan, l-FSIH “b'mod partikolari tista' tħeġġeġ kwalunkwe kollaborazzjoni bejn dawn l-intrapriżi u l-intrapriżi tal-Vallonja”.

                  (27)

                  Il-membri tal-bord tad-diretturi tal-FSIH jinħatru mill-assembela ġenerali u għalhekk mis-SOGEPA. Fis-27 ta' Marzu 2003, saret laqgħa ġenerali minnufih wara l-kostituzzjoni tal-FSIH u wasslet għall-ħatra tal-amministraturi u tal-President tal-Bord tad-Diretturi. Il-President maħtur kien l-istess bħal dak ta' SOGEPA. Din il-ħatra damet sal-31 ta' Marzu 2013.

            2.2.2.   MIŻURA 1: PARTEĊIPAZZJONI F'DUFERCO US (09/04/2003 — 12/12/2006)

                  (28)

                  Duferco US Investment Corp. (“Duferco US”) hija kumpanija holding li għandha sjieda ta' 100 % ta' kumpanija waħda, jiġifieri l-kumpanija Duferco Farrell Corp. (“Farrell”). Qabel din il-miżura, il-kumpanija Duferco US kienet 99,8 % tal-grupp Duferco, permezz ta' waħda mis-sussidjarji industrijali tagħha Duferco Industrial Investment (“DII”).

                  (29)

                  Farrell hija intrapriża tal-azzar li tinsab f'Pennsylvania (l-Istati Uniti). Hija tipproduċi azzar irrumblat bis-sħana jew bil-kesħa.

                  (30)

                  Fid-9 ta' April 2003, l-FSIH xtrat nofs l-ishma tad-Duferco US, ħlief wieħed, għal somma ta' 97,22 miljun dollaru Amerikan (USD) (jew EUR 90 miljun). DII baqgħet il-proprjetarja tan-nofs l-ieħor tal-ishma, ħlief wieħed. Iż-żewġ ishma li baqgħu tpoġġew f' “veikolu bi skop speċjali” (veikolu ad hoc) responsabbli biex iżommhom iffriżati matul il-perjodu tas-sħubija bejn l-FSIH u d-DII. Fl-istess ġurnata, għal EUR 5 miljuni l-FSIH akkwistat opzjoni ta' xiri li tippermetti l-akkwist taż-żewġ ishma tal-imsejjaħ veikolu u b'hekk il-kisba tal-kontroll ta' Duferco US; din l-opzjoni madankollu qatt ma twettqet.

                  (31)

                  Qabel ma akkwistat fl-2003, permezz tal-intermedjarju ta' FSIH, nofs l-ishma ħlief wieħed, ta' Duferco US, is-SOGEPA evalwat il-valur ta' Farrell. Skont il-kumpanija ta' konsulenza Brittanika Hatch Beddows, il-valur konservattiv medju ta' Farrell kien għalhekk ta' USD 330 miljun. Studju addizzjonali twettaq ukoll minn World Steel Dynamics, konsulent Amerikan li stma l-valur ta' Farrell għal USD 410 miljun. Il-paragun ta' dawn iż-żewġ analiżi jagħtu valur medju ta' USD 375 miljun lil Farrell. F'euro dan il-valur medju huwa ta' madwar 345,5 miljun skont il-medja ta' kull xahar tar-rata tal-kambju bejn il-USD u l-EUR ta' April 2003.

                  (32)

                  L-FSIH irċeviet dividend ta' USD 2,5 miljuni fl-2005 għas-sena finanzjarja li ntemmet fit-30 ta' Settembru 2004. Il-Belġju fil-kummenti tiegħu speċifika li d-dividend wasal fit-23 ta' Ġunju 2005. Skont il-medja annwali tar-rata tal-kambju bejn il-USD u l-EUR fl-2005, dan id-dividend kien ekwivalenti għal EUR 2,01 miljuni.

                  (33)

                  Kif inhu l-każ għal ħafna industriji tal-ipproċessar, ir-riżultati ta' Farrell setgħu kienu influwenzati direttament mill-prezz tax-xiri tad-dħul tagħha (miċ-ċangaturi). Fil-15 ta' Settembru 2005, biex tnaqqas il-volatilità tar-riżultati, Farrell iffirmat għalhekk kuntratt ma' Duferco biex tforni ċ-ċangaturi. Dan il-kuntratt jistipula li Duferco għandha tipprovdi lil Farrell ċangaturi bi prezz definit skont il-kuntratt b'tali mod li l-marġni ta' Farrell ma joħroġx mill-firxa mogħtija ([…])

                  (34)

                  Fl-1 ta' Jannar 2006, ġie konkluż ftehim bejn il-grupp Duferco u l-grupp […]. Skont il-kuntratt, […] tipprovdi lil Duferco ċangaturi bi prezz ikkalkulat bħala (i) il-prezz tal-bejgħ tal-prodotti finali ta' Farrell (ii) mingħajr l-ispejjeż tal-ipproċessar ta' Farrell (iii) flimkien ma' marġni. Dan il-kuntratt, fil-livell tal-grupp Duferco, kien jippermetti li jkopri r-riskju li ġie ttrasferit minn Farrell għal dan tal-aħħar wara l-ftehim tal-15 ta' Settembru 2005.

                  (35)

                  Fl-2006, l-FSIH iddeċidiet li terġa' tikkunsidra l-opportunità li tipparteċipa f'Duferco US. Għalhekk, fl-14 ta' Ġunju 2006, id-DII u l-FSIH qablu li d-DII kellha opzjoni ta' xiri fuq l-ishma kollha tal-FSIH għal ammont ta' EUR 95 miljun. Din l-opzjoni tidher li ngħatat mingħajr remunerazzjoni.

                  (36)

                  Din l-opzjoni ta' xiri kellha tiġi kkunsidrata wkoll fil-kuntest tan-negozjar tal-isħubija strateġika bejn Duferco u l-NLMK. Fil-fatt kien hemm kwistjoni dwar jekk Duferco US tidħolx fil-perimetru tal-SIF.

                  (37)

                  Fit-12 ta' Diċembru 2006, wara t-twettiq ta' din l-opzjoni ta' xiri minn […], il-kumpanija tal-grupp Duferco li segwiet id-DII fid-drittijiet u l-obbligi kollha relatati ma' din il-miżura, l-FSIH temmet is-sħubija tagħha ma' Duferco US. Għaldaqstant, fit-12 ta' Diċembru 2006, il-grupp Duferco reġa' sar proprjetarju sħiħ ta' Duferco US b'ammont ta' USD 125 85 miljun (jew EUR 95 miljun). Fit-18 ta' Diċembru 2006, 50 % tal-ishma tal-SIF ġew trasferiti lill-NLMK.

            2.2.3.   MIŻURA 2: PARTEĊIPAZZJONI FID-DPH (9/04/2003-14/06/2006)

                  (38)

                  Fid-9 ta' April 2003, l-FSIH akkwistat mill-[kumpanija li f'dak iż-żmien kienet tikkontrolla lid-DPH], li tinsab fi […], illum fi […], madwar 25 % tal-kapital tad-DPH kif ukoll sehem privileġġjat (“preferred share”) li tagħti dritt preferenzjali lid-dividendi. Qabel, l-FSIH talbet lill-konsulent Ernst & Young evalwazzjoni tal-valur tad-DPH. Fuq il-bażi ta' din l-evalwazzjoni, il-valur ta' 25 % tad-DPH kien bejn USD […] u […] miljuni, jiġifieri valur medju ta' USD […] miljuni. Il-prezz tat-tranżazzjoni bejn l-FSIH u l-[kumpanija li f'dak iż-żmien kienet tikkontrolla lid-DPH] finalment kien ta' USD 86,42 miljun, jiġifieri madwar EUR 80 miljun skont il-medja ta' kull xahar tar-rata tal-kambju bejn il-USD u l-EUR f'April 2003.

                  (39)

                  Il-partijiet qablu li minħabba d-detenzjoni ta' sehem privileġġjat, l-FSIH jkollha dritt preferenzjali għad-dividendi tad-DPH kif ġej: (i) l-għoti ta' somma ta' EUR 2 miljuni għas-sena finanzjarja 2003 u 2004; (ii) l-għoti ta' somma ta' EUR 4 miljuni għal kull sena finanzjarja li jmiss sal-2012.

                  (40)

                  F'Jannar 2005, l-FSIH irċeviet dividend ta' EUR 4 miljuni għas-snin finanzjarji 2003 u 2004. L-ebda dividend ma jidher li tħallas għas-sena finanzjarja 2005. Is-sena finanzjarja 2006 ma kinitx kompluta sakemm l-FSIH terġa tbigħ is-sehem tagħha.

                  (41)

                  Fl-2006, l-FSIH xtaqet li ttemm is-sħubija tagħha minn mad-DPH. Fid-dawl tal-ħruġ tagħha, l-FSIH qabbdet mill-ġdid lil Ernst & Young bil-għan li żżid is-sehem tagħha ta' 25 % fid-DPH. Ir-rapport ta' Ernst & Young tal-2006 (ir-“rapport Ersnt & Young 2006”) evalwa s-sehem ta' 25 % bejn USD […] u […] miljuni, jiġifieri EUR […] u […] miljuni skont il-medja annwali tar-rata tal-kambju bejn il-USD u l-EUR fl-2006.

                  (42)

                  Il-partijiet ma żammewx mal-valwazzjoni tar-rapport Ernst & Young 2006. Fl-14 ta' Ġunju 2006, fil-fatt l-FSIH biegħet is-sehem tagħha għal USD […] miljuni, jiġifieri EUR […] miljuni għall-[kumpanija li f'dak iż-żmien kienet tikkontrolla lid-DPH].

            2.2.4.   MIŻURA 3: PARTEĊIPAZZJONI FID-DSIH (14.12.2006)

                  (43)

                  Minbarra l-industrija tal-azzar, Duferco żviluppat fil-Belġju attivitajiet ta' diversifikazzjoni, li f'Settembru tal-2006 inġabru f'sussidjarja ġdida marbuta mal-SIF: Carsid Développement. F'Diċembru 2006, ftit jiem qabel ma l-SIF għaddiet taħt il-kontroll parzjali tal-NLMK, ġie deċiż li Carsid Développement tinħareġ mill-ambitu tas-sħubija mal-kumpanija Russa.

                  (44)

                  Duferco għalhekk ingħaqdet mal-FSIH biex tieħu mill-ġdid u tiżviluppa l-assi ta' Carsid Développement. Fid-29 ta' Novembru 2006 inħolqot kumpanija ġdida […], biex tilqa' dawn l-assi. Fil-mument tal-ħolqien tagħha, l-azzjonist tagħha bl-isem[…] u l-kapital azzjonarju inizjali tagħha tela' għal EUR […] miljuni (sottoskritt iżda mhux imħallas ħlief għal sehem wieħed, b'valur nominali ta' euro). Iżda mal-ewwel laqgħa tagħha fis-7 ta' Diċembru 2006, il-Bord tad-Diretturi ta' […] aċċetta t-trasferiment tas-sehem eżistenti ta' […] lill-FSIH. Huwa mbagħad aċċetta s-sottoskrizzjoni ta' sehem wieħed b'valur nominali ta' euro, minn sussidjarja tal-grupp Duferco, Duferco Développement. Il-Bord tad-Diretturi ddeċieda wkoll li jbiddel l-isem tal-kumpanija f'Duferco Salvage Investments Holding (“DSIH”). Fis-7 ta' Diċembru, l-FSIH u Duferco kellhom għalhekk sussidjarja komuni ġdida, id-DSIH, lesta biex tilqa' l-assi ta' Carsid Développement.

                  (45)

                  Fil-11 u l-14 ta' Diċembru 2006, kemm l-FSIH kif ukoll Duferco Développement żiedu l-kapital tad-DSIH b'EUR [65-72] miljuni, li jikkorrispondi għal sehem ta' 50 %, fi flus kontanti. Dawn il-fondi ntużaw għax-xiri mill-ġdid tal-ishma kollha ta' Carsid Développement, li sar fl-14 ta' Diċembru 2006 għal ammont ta' EUR […] miljuni. Carsid Développement ingħatat l-isem ġdid Duferco Diversification.

                  (46)

                  Duferco Diversification issa għalhekk kellha sjieda ta' 100 % tat-tliet kumpaniji li ġejjin: Duferco Environnement, Duferco Immobilière u Marcinelle Energie. Duferco Environnement tospita b'mod partikolari proġett għar-riabilitazzjoni tal-artijiet li jinsabu fi […] u jappartjenu għal Duferco Développement (il-proġett imsejjaħ […]). Duferco Immobilière tiġbor numru ta' assi fissi li qabel kienu jinżammu minn Carsid. Fl-aħħar nett, Marcinelle Energie għandha l-għan li fl-2006 tlesti l-kostruzzjoni ta' impjant tas-CCGT (impjant b'turbina tal-gass b'ċiklu kkombinat, jew turbina tal-fwar jew tal-gass) f'Charleroi.

                     Graff 1

                     Il-kumpaniji involuti fil-miżura Nru 3

                  (47)

                  Fl-2008, 80 % tal-proġett Marcinelle nbiegħ lill-utilità tal-elettriku Taljana ENEL għal EUR [30-37] miljuni.

                  (48)

                  Fis-26 ta' Marzu 2010, Duferco Développement tissottoskrivi sehem addizzjonali tad-DSIH, li b'67 001 ishma (kontra s-67 000 ishma miżmuma mill-FSIH), tiżgura l-maġġoranza tal-kontroll fi ħdan id-DSIH.

                  (49)

                  F'Ġunju 2011, wara t-tmiem tas-sħubija bejn Duferco u l-NLMK, Duferco u l-FSIH iddeċidew li jgħaqqdu flimkien l-assi kollha tagħhom tal-Vallonja, tal-industrija tal-azzar u d-diversifikazzjoni, f'sussidjarja ġdida u unika: DLP. L-assi tal-industrija tal-azzar li ġew mix-xoljiment tal-SIF huma marbutin mill-ġdid mad-DLP permezz ta' sussidjarja msejjħa Duferco La Louvière Produits Longs (“DLLPL”, ara miżura 6). Fir-rigward tal-attivitajiet ta' diversifikazzjoni, fis-sajf tal-2011 sensiela ta' operazzjonijiet wasslu wkoll għall-integrazzjoni tagħhom ġewwa d-DLP:

                              —

                              […].

                              —

                              wara dawn l-operazzjonijiet, l-assi Belġjani kollha ta' Duferco (inkluż l-assi qodma tad-DSIH) inġabru għalhekk fid-DLP, permezz tas-sussidjarja Duferco Belgium.

            2.2.5.   MIŻURI 4 U 5: IS-SELF LILL-[KUMPANIJA LI KIENET TMEXXI L-GRUPP DUFERCO F'DAK IŻ-ŻMIEN] U LILL-SIF TAL-2009

                  (50)

                  Fl-2009, l-FSIH selfet ammont totali ta' EUR 100 miljun lil […], il-kumpanija li mexxiet il-grupp Duferco, għal perjodu ta' sitt snin. Fiż-żmien tas-self, din il-kumpanija ġiet irreġistrata għal […]. Illum, hija saret il-kumpanija […], kumpanija inkorporata skont il-liġi ta' […].

                  (51)

                  L-ewwel nett, f'termini tal-konvenzjoni ffirmata fl-4 ta' Settembru 2009, l-FSIH selfet ammont ta' EUR [30-40] miljuni. Ir-rata applikabbli għas-self ġiet stabbilita għar-rata Euribor ta' 12-il xahar (1,302 %) b'żieda ta' 75 punt bażi, jiġifieri 2,052 % fil-mument tal-konklużjoni tal-konvenzjoni. Skont l-informazzjoni ppreżentata mill-Belġju fl-4 ta' Ġunju 2013, ir-rata attwali użata kienet tammonta għal 2,04 %. Is-somma kapitali ewlenija kellha titħallas in fine, fil-31 ta' Diċembru 2015 jew aktar qabel f'każ ta' bidla fil-kontroll tal-SIF. L-imgħaxijiet tas-self kienu kapitalizzabbli kull sena u pagabbli b'lura fuq il-bilanċ dovut, li għandu jingħadd mis-sitt sena jew aktar qabel f'każ ta' bidla fil-kontroll tal-SIF.

                  (52)

                  Il-klawżoli ta' ħlas lura f'każ ta' tibdil tal-kapital tal-SIF, li jinsabu fl-Artikolu 1.1 tal-ftehim tas-self, ġew introdotti biex iqisu l-klawżoli reċiproċi tal-opzjoni ta' xiri, innegozjati minn Duferco u l-NLMK dwar l-SIF fil-konvenzjoni tal-1 ta' Frar 2008. Fil-fatt il-konvenzjoni tal-2008 kienet tipprevedi li opzjoni bħal din tista' titwettaq f'kull mument minn Diċembru 2010, għal prezz ta' USD […] miljuni. Skont l-Artikolu 6.1 tal-ftehim tas-self bejn l-FSIH u l-[kumpanija li kienet tmexxi l-grupp Duferco f'dak iż-żmien], f'każ ta' bidla fil-kontroll tal-SIF, min jisellef kellu jalloka prijoritarjament l-ammonti miġburin f'din l-okkażjoni għal ħlas lura sħiħ tas-self mogħti mill-FSIH.

                  (53)

                  Is-self kellu żewġ tipi ta' garanziji:

                              —

                              l-obbligu tal-[kumpanija li kienet tmexxi l-grupp Duferco f'dak iż-żmien] li talloka lill-ħlas lura tas-self mogħti mill-FSIH il-fondi li ġejjin mill-bejgħ tal-NLMK tas-sehem ta' Duferco fl-SIF wara t-twettiq tal-opzjoni ta' xiri kif stipulat fil-konvenzjoni tal-1 ta' Frar 2008, u

                              —

                              garanzija fuq […] l-ishma ordinarji tal-kumpanija DPH.

                  (54)

                  F'Diċembru 2009, ġie miżjud ftehim addizzjonali mal-ftehim tas-self tal-4 ta' Settembru 2009. L-FSIH tat self ġdid ta' EUR [60-70] miljuni lill-[kumpanija li kienet tmexxi l-grupp Duferco f'dak iż-żmien]. Ir-rata applikabbli għas-self ġiet stabbilita għar-rata Euribor ta' 12-il xahar (1,302 %) b'żieda ta' 75 punt bażi, jiġifieri 2,052 % fil-mument tal-konklużjoni tal-konvenzjoni. Skont l-informazzjoni ppreżentata mill-Belġju fl-4 ta' Ġunju 2013, ir-rata attwali użata kienet ta' 1,99 % matul ir-rilaxx tas-self. L-istess kundizzjonijiet bħal dawk tal-konvenzjoni tal-4 ta' Settembru japplikaw, fir-rigward tal-ħlas lura tas-self (kapital u mgħax). Fir-rigward tal-garanziji, […] l-ishma addizzjonali tad-DPH kienu mwiegħda.

                  (55)

                  Skont ir-rapport annwali ta' Duferco għall-2009, il-valur totali tal-garanzija taż-żewġ selfiet jikkorrispondi għal kważi USD […] miljuni. Skont il-Belġju, il-valur ta' din il-garanzija kien jikkorrispondi għal dan l-ammont, jekk ikun ibbażat biss fuq l-assi netti fil-mument tal-għoti tas-self.

                  (56)

                  Is-self tħallas lura minn qabel f'Lulju 2011 minħabba t-treġġigħ lura tal-SIF mill-NLMK.

                  (57)

                  Fl-istess żmien, skont it-termini taż-żewġ konvenzjonijiet iffirmati fid-29 ta' Settembru u fit-22 ta' Diċembru 2009, l-FSIH selfet EUR 75 miljun lill-SIF. Dan is-self tħallas f'żewġ partijiet, parti waħda ta' EUR 20 miljun f'Settembru 2009 u parti oħra ta' EUR 55 miljun f'Diċembru 2009. Ir-rata applikabbli għas-self ġiet stabbilita għar-rata Euribor ta' 12-il xahar (1,302 %) b'żieda ta' 75 punt bażi, jiġifieri 2,052 % fil-mument tal-konklużjoni tal-konvenzjoni. Skont l-informazzjoni ppreżentata mill-Belġju fl-4 ta' Ġunju 2013, ir-rata attwali użata kienet ta' 1,99 % matul ir-rilaxx taż-żewġ partijiet.

                  (58)

                  Il-kapital seta' jitħallas lura […]. L-imgħax kien […]. Barra minn hekk, skont l-Artikolu 5 tal-ftehim tas-self, […].

                  (59)

                  Fid-29 ta' Ġunju 2011, il-partijiet qablu li fid-dawl tas-sitwazzjoni negattiva globali tas-settur tal-azzar u tal-bidla fil-kontroll tal-SIF, l-SIF għandha tħallas lura s-self minn qabel fi tliet pagamenti matul is-snin 2011, 2012 u 2013. Fit-30 ta' Ġunju 2011, l-SIF ħallset lura parti mill-kapital, jiġifieri EUR [15-25] miljun, kif ukoll l-imgħax akkumulat f'dik id-data, jiġifieri EUR [1-2]. L-aħħar ftehim addizzjonali, tat-30 ta' Settembru 2013, jipprovdi għal ħlas lura minn qabel tal-ammont dovut li jkun baqa', jiġifieri EUR [55-65] miljun tat-total u EUR [1-2] miljun tal-imgħax. Fir-risposta tiegħu għad-deċiżjoni tal-ftuħ, il-Belġju informa lill-Kummissjoni li l-pretensjoni tal-SIF fir-rigward tal-FSIH ġiet imħallsa kompletament.

            2.2.6.   MIŻURA 6: ŻIEDA FIL-KAPITAL TA' EUR 100 MILJUN FID-DLP

                  (60)

                  Fs-sajf tal-2011, l-FSIH injettat ammont totali ta' EUR 100 miljun fid-DLP, li huwa strument ta' investiment skont il-liġi Lussemburgiża maħluq biex jilqa' l-investimenti paralleli tal-FSIH u ta' Duferco fil-Belġju. Dan l-investiment sar f'żewġ partijiet.

                  (61)

                  L-ewwel fid-29 ta' Ġunju 2011, l-FSIH tat self konvertibbli ta' EUR 30 miljun lid-DLP, b'rata Euribor ta' 12-il xahar b'żieda ta' 200 punt bażi (jiġifieri 2,137 + 2 % = 4,137 %). Dan is-self ġie konkluż għal għaxar snin. Is-self ma kienx garantit minn ebda garanzija, fid-dawl tal-objettiv tal-partijiet li jaqilbuh f'kapital. Il-konverżjoni tas-self f'kapital saret fit-23 ta' Settembru 2011.

                  (62)

                  Fis-7 ta' Lulju 2011, permezz tas-sussidjarja tagħha DII, Duferco pparteċipat f'żieda fil-kapital ta' EUR 101 miljun fid-DLP, għal 50,26 % tal-kapital azzjonarju tad-DLP.

                  (63)

                  Fl-14 ta' Lulju 2011, l-FSIH tat EUR 70 miljun lid-DLP permezz ta' żieda fil-kapital.

                  (64)

                  Wara l-investiment tagħha, l-FSIH kellha 49,74 % tal-kapital azzjonarju tad-DLP.

                  (65)

                  Iż-żieda fil-kapital ta' EUR 201 miljun (EUR 100 miljun injettati mill-FSIH u EUR 101 miljun injettati minn Duferco) saret bil-għan li:

                              (i)

                              jinxtraw l-ishma tad-DLLPL u l-ishma ta' sussidjarja oħra Belġjana ta' Duferco, Duferco Trebos, għal EUR [80-100] u [5-15] miljuni rispettivament. Dawn l-operazzjonijiet jirriflettu r-rieda ta' Duferco u tal-FSIH, diġà deskritta għall-miżura 3, biex jingħaqdu flimkien l-assi kollha tal-Vallonja ta' Duferco fi ħdan id-DLP wara t-tmiem tas-sħubija bejn Duferco u l-NLMK;

                              (ii)

                              jinxtraw l-istokks ta' Duferco La Louvière Sales (10) għal EUR [50-70] miljuni;

                              (iii)

                              jinvestu EUR [30-40] miljun fid-DLLPL, li saret Duferco Belgium, għall-produzzjoni ta' ikkastjar kontinwu ġdid.

                  (66)

                  F'Diċembru 2012, ġie deċiż li jinqasmu mill-ġdid l-attivitajiet tal-azzar (fil-biċċa l-kbira magħluqin) u mhux tal-azzar ta' Duferco fil-Vallonja. Duferco Belgium żammet l-attivitajiet tal-azzar, filwaqt li sussidjarja ġdida tad-DLP laqgħet l-attivitajiet ta' diversifikazzjoni: Duferco Wallonie. B'segwitu għal dawn ir-riorganizzazzjonijiet, l-organigramma tal-grupp tidher hekk:

                     Graff Nru 2

                     Il-kumpaniji involuti fil-miżura Nru 6

                  […]

            3.   SOMMARJU TAD-DUBJI MQAJMIN FID-DEĊIŻJONI TAL-FTUĦ

      3.1.   PREŻENZA TA' GĦAJNUNA

      3.1.1.   MIŻURA 1

                  (67)

                  Il-Kummissjoni tfakkar li d-dubji tagħha ma kinux marbutin mal-kundizzjonijiet li fihom l-FSIH akkwistat is-sehem tagħha f'Duferco US. Għall-kuntrarju, il-Kummissjoni kellha d-dubji tagħha dwar jekk il-kundizzjonijiet li taħthom l-FSIH ippermettiet it-tmiem tal-parteċipazzjoni tagħha f'Duferco US kinux konformi mal-prinċipju tal-investitur privat f'ekonomija tas-suq. Sabiex tibbaża d-dubji tagħha, hija qajjmet diversi argumenti.

                  (68)

                  L-ewwel nett, il-prezz tal-bejgħ f'euros kien l-istess fl-2006 bħall-prezz tax-xiri fl-2003, li jippreġudika redditu medjokru matul il-perjodu ta' żamma. Il-Kummissjoni tistgħaġeb fid-dawl tar-riżultati pożittivi li kisbet Duferco US bejn l-2003 u l-2006, u ż-żieda konsistenti tal-fondi proprji ta' din tal-aħħar. F'dan ir-rigward, il-Kummissjoni kkuntestat l-opinjoni tal-Belġju, li tgħid li r-rendiment tas-sehem għandu jiġi evalwat f'dollari tal-Istati Uniti (il-munita funzjonali ta' Duferco US) u mhux f'euros (il-munita funzjonali tal-FSIH).

                  (69)

                  Imbagħad, il-Kummissjoni kienet sorpriża bin-nuqqas tal-eżerċitar tal-valwazzjoni preċedenti għall-iffissar tal-prezz eżerċitat tal-opzjoni.

                  (70)

                  Il-Kummissjoni staqsiet ukoll dwar ir-raġunijiet tal-irtirar tal-FSIH, u b'mod partikolari dwar il-perspettiva tagħha ta' tnaqqis fir-ritmu ekonomiku għas-snin li ġejjin. F'dan ir-rigward, il-Kummissjoni kellha d-dubji tagħha li investitur privat qabel ma' perjodu ta' opzjoni tant twila (kważi ta' 10 snin), minkejja li allegatament antiċipa tnaqqis fir-ritmu ekonomiku. Hija nnutat ukoll li l-ftehimiet tal-2005 u l-2006, ma' Duferco u […] rispettivament, naqqsu l-esponiment ta' Duferco US għall-flussi tas-suq u, għaldaqstant, għenu biex issir aktar attraenti.

                  (71)

                  Fl-aħħar nett, il-Kummissjoni kienet sorpriża li l-opzjoni ta' xiri ngħatat bla ħlas mikejja li din kellha valur ekonomiku definit għall-grupp Duferco, li seta' jeżerċitaha mill-aktar fis possibbli.

            3.1.2.   MIŻURA 2

                  (72)

                  Il-Kummissjoni kellha d-dubji tagħha dwar jekk il-kundizzjonijiet li taħthom l-FSIH temmet il-parteċipazzjoni tagħha fid-DPH kinux konformi mal-prinċipju tal-investitur privat f'ekonomija tas-suq.

                  (73)

                  Barra mill-kontestazzjoni tal-Kummissjoni dwar l-użu tad-dollaru tal-Istati Uniti sabiex jiġi stmat ir-redditu tal-investiment fid-DPH, din għandha d-dubji tagħha l-aktar dwar il-ġustifikazzjoni tal-metodu tal-iffissar tal-prezz tat-trasferiment. B'mod partikolari, kienet sorpriża bid-distakk bejn il-prezz miftiehem mill-partijiet u l-valutazzjoni indipendenti mwettqa minn Ernst & Young fl-2006.

                  (74)

                  Matul il-fażi investigattiva preliminari, il-Belġju fil-fatt iġġustifika dan id-distakk permezz ta' ħames telfiet imposti. Il-Kummissjoni kkuntestat li dawn it-telfiet imposti kienu verament involuti fin-negozjar bejn il-[kumpanija li f'dak iż-żmien kienet tikkontrolla lid-DPH] u l-FSIH u, lil hinn minn din l-interrogazzjoni formali, hija kellha d-dubji tagħha dwar il-ġustifikazzjoni ekonomika tagħhom.

                  (75)

                  Fl-aħħar nett, il-Kummissjoni kellha d-dubji tagħha dwar ir-raġunijiet tal-irtirar tal-FSIH.

                  (76)

                  Bħala konklużjoni, il-Kummissjoni ressqet l-idea li minflok taġixxi bħala investitur privat, l-FSIH fittxet biss li tirkupra l-ispiża inizjali tagħha ta' EUR 80 miljun, li żdied biss b'dividend ta' EUR 4 miljuni dovuti għas-sena 2005 iżda li kienu għadhom ma tqassmux lilha.

            3.1.3.   MIŻURA 3

                  (77)

                  Il-Kummissjoni kellha d-dubji tagħha dwar jekk il-kundizzjonijiet li taħthom l-FSIH investit fi ħdan id-DSIH kinux konformi mal-prinċipju tal-investitur privat f'ekonomija tas-suq.

                  (78)

                  Bħala risposta għall-affermazzjoni tal-Belġju rigward in-natura pari passu tal-operazzjoni, il-Kummissjoni nnutat li fil-mument tal-investiment id-DSIH kienet diġà taħt il-kontroll ta' Duferco, u li l-assi li ngħataw lil din is-sussidjarja l-ġdida kienu wkoll miżmuma minn Duferco (għal 50 %, fl-SIF). F'dawn iċ-ċirkostanzi, l-azzjonist il-ġdid (pubbliku) biss kellu riskji ġodda u l-operazzjoni ma setgħetx titqies bħala pari passu.

                  (79)

                  Fir-rigward tal-valwazzjoni ta' Duferco Diversification u s-sussidjarji tagħha:

                              —

                              Il-Kummissjoni kienet sorpriża li ġie deċiż li jingħata prezz ta' EUR […] miljun lil proġett daqstant ftit avvanzat bħall-proġett […].

                              —

                              Il-Kummissjoni uriet id-dubji tagħha dwar l-valwazzjoni tal-proġett Marcinelle, fid-dawl tal-ipoteżijiet li fuqhom kienet ibbażata.

                  (80)

                  Fl-aħħar nett, il-Kummissjoni kellha d-dubji tagħha dwar il-konsegwenzi għall-FSIH tal-bejgħ mill-ġdid ta' Duferco Diversification lid-DLP fl-2011, id-DLP inżammet biss għal 49,7 % mill-FSIH filwaqt li din tal-aħħar żammet l-ishma kollha ħlief wieħed tad-DSIH.

            3.1.4.   MIŻURI 4 U 5

                  (81)

                  Il-Kummissjoni kellha d-dubji tagħha dwar l-affermazzjoni tal-Belġju, li tgħid li r-rata adottata għaż-żewġ selfiet ma kinitx tinkludi l-ebda element ta' għajnuna minħabba li hi kienet ferm ogħla mir-rata tal-imgħax varjabbli medja applikata mill-banek għall-[kumpanija li kienet tmexxi l-grupp Duferco f'dak iż-żmien] u għall-grupp SIF, jiġifieri 1,31 % u 1,92 % rispettivament.

                  (82)

                  Fir-rigward tas-self mogħti lill-[kumpanija li kienet tmexxi l-grupp Duferco f'dak iż-żmien], l-informazzjoni pprovduta mill-Belġju f'dak iż-żmien ma kinitx tippermetti s-sejba ta' selfiet privati b'karatteristiċi simili.

                  (83)

                  Fir-rigward tas-self mogħti lill-SIF, il-Kummissjoni kellha d-dubji tagħha dwar jekk wieħed setax iqabbel l-intrapriża ma' klassifikazzjoni AAA u kienet sorpriża bin-nuqqas ta' garanziji għal dan is-self.

                  (84)

                  Għaldaqstant, il-Kummissjoni ma riditx teskludi b'mod definittiv il-possibbiltà li s-selfiet mogħtija lill-[kumpanija li kienet tmexxi l-grupp Duferco f'dak iż-żmien] u lill-SIF kienu ġejjin minn elementi ta' għajnuna mill-Istat.

            3.1.5.   MIŻURA 6

                  (85)

                  Il-Kummissjoni kellha d-dubji tagħha dwar il-konformità taż-żieda fil-kapital ta' EUR 100 miljun fid-DLP, mal-prinċipju tal-investitur privat f'ekonomija tas-suq.

                  (86)

                  Il-Kummissjoni ġibdet l-attenzjoni li l-investiment ma setax jinżamm a priori bħala pari passu, minħabba li sar għal Duferco f'kumpanija li kienet diġà tappartjeni għall-grupp. F'dawn iċ-ċirkostanzi, l-azzjonist pubbliku u l-azzjonist privat ma kellhomx l-istess riskji, dan tal-aħħar ma setax jitqies bħala indipendenti fir-rigward ta' dan l-investiment.

                  (87)

                  Fir-rigward tal-prezzijiet tal-assi li kellhom jiġu akkwistati mid-DLP, il-Kummissjoni kellha d-dubji tagħha dwar il-metodu għall-valwazzjoni tad-DLLPL, Duferco Trebos u l-istokks mixtrijin mill-ġdid għal Duferco La Louvière Sales.

            3.2.   KOMPATIBILITÀ

                  (88)

                  Il-Kummissjoni ġibdet l-attenzjoni li l-ebda test ta' leġiżlazzjoni jew linji gwida tal-Kummissjoni relatati mal-kriterji ta' kompatibilità dwar l-għajnuna mill-Istat ma setgħu jiġu applikati għall-miżuri inkwistjoni. B'mod partikolari fir-rigward tal-possibbiltà ta' għajnuniet reġjonali, it-testi rilevanti jipprevedu li għanjuniet bħal dawn fis-settur tal-azzar ma kinux kombatibbli mas-suq intern.

            4.   KUMMENTI TAL-BELĠJU

      4.1.   MIŻURA 1

                  (89)

                  Fir-rigward tal-prinċipju ta' investitur privat f'ekonomija tas-suq, il-Belġju iqis li fid-dawl tal-kuntest partikolari li fih ġie konkluż il-bejgħ tal-ishma ta' Duferco US, ma setax jitqies li din it-tranżazzjoni ma saritx bil-prezz tas-suq.

                  (90)

                  Il-Belġju l-ewwel jinnota li l-munita funzjonali ta' Duferco US, intrapriża stabbilita fl-Istati Uniti, hija d-dollaru tal-Istati Uniti f'konformità mal-Istandard Internazzjonali tal-Kontabilità IAS 21.9. Għaldaqstant, huwa jqis li l-investiment tal-FSIH u l-kalkolu tar-rendiment tiegħu għandhom jiġu analizzati f'dollari tal-Istati Uniti u mhux f'euros wara l-konverżjoni. Huwa jżid li l-FSIH għandu r-riskju li ma jindirizzax ir-riskji tar-rati tal-kambju peress li kien diffiċli wisq biex tinkiseb kopertura, fid-dawl tan-natura tal-operazzjoni u b'mod partikolari minħabba l-inċertezza tad-data ta' ħruġ tal-investiment. Il-Belġju jikkonferma għalhekk li r-redditu fuq l-investiment, fuq il-bażi tal-ammonti f'dollari tal-Istati Uniti, kien ta' 6,81 % kull sena.

                  (91)

                  Imbagħad, il-Belġju jikkontesta li l-valur tal-fondi proprji għandu jitqies fil-valwazzjoni ta' Duferco US. Huwa jargumenta wkoll li, l-ewwel nett, żieda fil-fondi proprji, jekk kellha naturalment impatt fuq il-valur kontabilistiku ta' kumpanija, mhux bilfors sejra ġġib żieda fil-valur tas-suq. It-tieni, jenfasizza l-volatilità tal-qligħ tal-kumpanija matul is-snin meqjusa mill-Kummissjoni. F'dan ir-rigward, il-Belġju jopponi l-affermazzjoni tal-Kummissjoni, li tgħid li l-perjodu 2003-2006 kien “b'mod ġenerali perjodu ta' qligħ” għal Duferco US u Farrell.

                  (92)

                  Aktar milli valutazzjoni bbażata fuq il-fondi proprji, il-Belġju jsostni li għandha tinżamm metodoloġija ta' valutazzjoni bbażata fuq numru tal-EBITDA (qligħ qabel l-imgħax, it-taxxa, id-deprezzament u l-ammortizzament). Huwa jikkontesta l-valur multiplu użat mill-Kummissjoni abbażi tal-bażi ta' data indipendenti S&P Capital IQ. Huwa jargumenta li l-multiplu medju tal-intrapriżi simili għal Duferco US (bejn […] u […]) huwa inferjuri għal dak tal-Kummissjoni ([…]). Dan iwassal għal valwazzjoni anqas ta' 49,9 % ta' Duferco US. Skont il-Belġju, il-prezz tat-trasferiment miftiehem mill-partijiet (USD […] miljuni) huwa ferm ogħla mill-valwazzjoni tas-sehem mibjugħ (USD […] miljuni jekk il-multiplu miżmum huwa USD […] u […] miljuni jekk il-multiplu huwa ta' […]).

                  (93)

                  Biex jirfina l-eżerċizzju tal-valwazzjoni tiegħu, il-Belġju mbagħad irrefera għall-influwenza tal-kuntratti ta' provvisti mogħtija minn Farrell, Duferco u […] f'Settembru 2005 u f'Jannar 2006. Huwa sostna li l-istabbiliment tal-EBITDA ta' Farrell li ġej minn dawn il-kuntratti, li rriżulta fi tnaqqis ta' profil tar-riskji u l-benefiċċji tal-investiment, iġġustifika l-prezz tat-trasferiment għas-sehem tal-FSIH f'Duferco US bejn USD […] miljuni u USD […] miljuni. Huwa enfasizza li l-prezz tat-trasferiment finalment miftiehem (USD […] miljuni) kien konsiderevolment ogħla minn dawn il-valwazzjonijiet.

                  (94)

                  Finalment, fir-rigward tal-irtirar tal-FSIH, il-Belġju ressaq diversi raġunijiet: (i) il-konklużjoni tal-ftehim dwar il-provvista taċ-ċangaturi ma' […] li, filwaqt li stabbiliet ir-riżultati, madankollu daħlet f'riskju li tillimita l-qligħ potenzjali ta' Duferco US; (ii) in-negozjati li għaddejjin bħalissa għat-trasferiment ta' 50 % tal-SIF lill-NLMK, li kkunsidraw l-integrazzjoni ta' Duferco US fl-ambitu tas-sħubija mal-grupp Russu; (iii) is-sensazzjoni li kellha l-FSIH, ta' tnaqqis fir-ritmu ekonomiku tal-azzar; (iv) l-eżistenza tal-likwidità abbondanti fi ħdan il-grupp Duferco, li ħolqot opportunitajiet sabiex l-FSIH titrasferixxi l-ishma tagħha f'Duferco US.

                  (95)

                  Fir-rigward tal-prezz u l-iskadenza tal-opzjoni ta' xiri, il-Belġju jallega li l-prezz tal-opzjoni kien integrat fil-prezz tal-eżerċizzju nnegozjat, u l-perjodu ta' kważi għaxar snin kien iġġustifikat mill-inċertezzi imposti fuq id-data tat-twettiq tal-operazzjoni proposta bejn Duferco u l-NLMK.

            4.2.   MIŻURA 2

                  (96)

                  Bħala risposta għall-ewwel dubju tal-Kummissjoni, il-Belġju insista fuq il-ħtieġa li jiġi vvalutat l-investiment fid-DPH f'USD u mhux f'euros, minħabba li l-USD hija l-munita funzjonali tad-DPH. L-użu tal-USD bħala munita ta' referenza jkun jippermetti li jsir rendiment annwali ta' 8,81 % għas-sehem fid-DPH.

                  (97)

                  Fir-rigward tad-dubji l-oħrajn tal-Kummissjoni, il-Belġju jiġġustifika d-distakk bejn il-prezz tal-bejgħ u l-firxa tar-rapport ta' Ernst & Young 2006 permezz ta' ħames telfiet imposti.

            4.2.1.   TELF IMPOST NRU 1 — VALWAZZJONI TAD-DIVIŻJONI TRADING TAD-DPH

                  (98)

                  Id-DPH hija l-kumpanija ewlenija ta' żewġ diviżjonijiet kbar: id-diviżjoni Trading (negozju) u d-diviżjoni Industry (produzzjoni). Fid-29 ta' Settembru 2003, jiġifieri ftit xhur wara d-dħul tal-FSIH fil-kapital tagħha, id-DPH biegħet 50 % tal-ishma tad-diviżjoni tagħha Trading (Duferco International Trading Holding — […]) għal […]. Dan il-bejgħ sar fuq il-bażi tal-valur kontabilistiku tad-diviżjoni Trading, fis-sens li l-prezz tal-bejgħ ġie kkalkulat billi tqiesu nofs il-fondi proprji ta' Duferco International Trading Holding, jiġifieri USD 40,83 miljun jew EUR 6,01 miljun skont il-medja annwali tar-rata tal-kambju bejn il-USD u l-EUR fl-2003.

                  (99)

                  Skont il-Belġju, dan il-prezz huwa l-prezz tas-suq. Dan kellu għalhekk jitqies meta, madwar tliet snin wara, ġie vvalutat il-grupp kollu. Skont il-Belġju, ir-rapport Ernst & Young 2006 kellu jqis il-valur kontabilistiku tad-diviżjoni Trading u mhux, kif għamel, applika l-metodu ta' valutazzjoni — jiġifieri l-metodu msejjaħ tal-proporzjon “price/earnings” — għall-grupp kollu. Bil-kontra ta' dan, il-Belġju ma oġġezzjonax li d-diviżjoni Industry tibqa' tiġi vvalutata skont il-metodu msejjaħ tal-proporzjon “price/earnings”.

                  (100)

                  Il-valwazzjoni tad-diviżjoni Trading għall-valur kontabilistiku tagħha tinvolvi l-applikazzjoni ta' telf impost ta' bejn USD 20 u 31 miljun fuq il-valutazzjoni tar-rapport Ernst & Young 2006.

                  (101)

                  Il-Belġju fl-aħħar enfasizza li, anke kieku wieħed kellu japplika l-metodu tal-proporzjon “price/earnings” għall-grupp kollu, il-proporzjon użat fir-rapport Ernst & Young 2006 ma jirreflettix il-profil ta' riskju tad-DPH. Fil-fatt, l-għażla ta' metodu bħal dan ma għandux ineħħi l-valutazzjoni separata tad-diviżjoni Trading u d-diviżjoni Industry, għal kull waħda minnhom kellu jiġi applikat proporzjon differenti. Ir-rapport Ernst & Young 2006 ikun naqas li kieku kellu japplika proporzjon meħud mill-intrapriżi komparabbli attivi biss fl-industrija lill-grupp kollu (inkluża d-diviżjoni Trading). Skont il-Belġju, in-negozju huwa attività aktar riskjuża mill-produzzjoni. Minn hemm għandu jiġi applikat proporzjon “price/earnings” aktar dgħajjef lil dawn l-attivitajiet, u dan jirrifletti l-inqas ħajra tal-investimenti għal dan il-profil ta' riskju (il-Belġju pprovda data meħuda mill-S&P Capital IQ biex isostni dan l-argument). Billi ma għamilx dan, Ernst & Young 2006 issopravaluta d-DPH.

            4.2.2.   TELF IMPOST NRU 2 — ĊIKLIĊITÀ TAS-SUQ TAL-AZZAR

                  (102)

                  Il-Belġju sostna li l-perjodu meqjus minn Ernst & Young għall-istima tal-qligħ u l-proporzjon “price/earnings” li għandu jiġi applikat fl-eżerċizzju tal-valwazzjoni ta' Duferco US, ma jirriflettix b'mod adegwat iċ-ċikliċità tas-settur tal-azzar. Dan il-perjodu li jkopri biss erba' snin bejn l-2003 l-2006, fil-fatt jinkludi tliet snin tajbin (2004, 2005 u 2006) u sena waħda biss ħażina (2003). Il-partijiet kellhom għalhekk iżidu s-snin 2001 u 2002 fl-analiżi tagħhom, u jistabbilixxu ponderazzjonijiet differenti minn dawk ta' Ernst & Young għal kull sena.

                  (103)

                  Il-valuri u l-ponderazzjoni identifikati mill-partijiet iwasslu għal valwazzjoni ta' USD […] miljuni għad-DPH (kontra USD […] miljun fil-każ ta' referenza ta' Ernst & Young). Dan id-distakk sinifikanti ta' valwazzjoni, li miegħu wieħed irid iżid ukoll l-effett ta' telfiet imposti u aġġustamenti mill-ġdid oħrajn, jagħtu prova tal-istima żejda tad-DPH minn Ernst & Young 2006.

            4.2.3.   TELF IMPOST NRU 3 — NUQQAS TA' LIKWIDITÀ TAL-ISHMA

                  (104)

                  Skont il-Belġju, għandu jiġi applikat telf impost li jirrifletti n-nuqqas ta' likwidità tal-ishma tad-DPH miżmuma mill-FSIH. Il-fatturi ġeneralment meqjusa għall-valutazzjoni tal-likwidità tal-ishma ta' kumpanija huma dawn li ġejjin:

                              —

                              opzjoni ta' bejgħ: l-azzjonist għandu opzjoni li jbigħ l-ishma tiegħu bi prezz miftiehem minn qabel? Opzjoni bħal din, nieqsa f'dan il-każ, kienet twassal għal żieda fil-likwidità tal-ishma.

                              —

                              klawżoli li jnaqqsu l-attrazzjoni tal-parteċipazzjoni: l-FSIH u l-[kumpanija li f'dak iż-żmien kienet tikkontrolla lid-DPH] it-tnejn li huma kellhom dritt tal-ewwel rifjut (“first refusal right”), f'każ ta' bejgħ ta' ishma lil parti terza. Din it-tip ta' klawżola tnaqqas b'mod sinifikanti l-interess ta' parti terza, biex timpenja ruħha flimkien ma' wieħed mill-azzjonisti eżistenti f'negozju twil u għali għall-akkwist ta' ishma. Fil-fatt, l-offerta li tirriżulta minn dan in-negozju tista' tittieħed mill-azzjonist l-ieħor eżistenti.

                              —

                              ammont tad-dividendi: fil-ġejjieni, l-FSIH ma tistax tittama li l-għoti ta' dividendi relattivament baxxi, jirrappreżentaw rendiment annwali ta' 4,8 % (dividend ta' EUR 4 miljuni fis-sena). Madankollu, livell baxx ta' dividendi jipperikola l-likwidità ta' sehem.

                              —

                              fatturi ta' riskji li jaffettwaw lill-investituri: miċ-ċikliċità l-kbira tas-settur tal-azzar u mill-volatilità tal-qligħ tad-DPH, jirriżulta li din tal-aħħar kienet topera f'ambjent riskjuż ħafna. Livell ta' riskju bħal dan jinfluwenza b'mod negattiv il-likwidità ta' parteċipazzjoni.

                              —

                              potenzjal ta' tkabbir: fl-2006, kien ikkunsidrat li s-suq kien fil-quċċata taċ-ċiklu u l-potenzjal ta' tkabbir għas-snin ta' wara kien għalhekk limitat. Mill-ġdid, fattur bħal dan jenfasizza n-nuqqas ta' likwidità tal-ishma.

                              —

                              il-livell ta' parteċipazzjoni: aktar ma l-parteċipazzjoni tkun importanti, aktar l-akkwirenti potenzjali jkunu limitati fin-numru. Dan huwa aktar evidenti meta, bħal f'dan il-każ, il-parteċipazzjoni tkun importanti iżda tibqa' fil-minoranza.

                              —

                              id-daqs u s-saħħa finanzjarja tal-intrapriża: billi għandha fondi proprji b'valur ta' EUR […] miljun, kif jidher fir-rapport ta' Ernst & Young 2006, id-DPH tista' titqies bħala intrapriża ta' daqs żgħir u medju. L-ishma ta' SME, a fortiori mhux ikkwotati, huma inqas faċilment trasferibbli minn dawk ta' kumpanija kbira.

                  (105)

                  Fid-dawl ta' dawn il-fatturi u minħabba “in-nuqqas ta' interess għal din il-parteċipazzjoni li ġejja minn atturi oħrajn”, il-partijiet qablu li japplikaw telf impost ta' nuqqas ta' likwidità ta' 40 %, kontra t-30 % stipulati minn Ersnt & Young.

                  (106)

                  Il-Belġju jqis li ma għandux għalfejn jiġġustifika aktar it-telfiet imposti addizzjonali minħabba li dawn it-telfiet imposti jinsabu fil-firxa li normalment tiġi applikata u t-telf impost miżmum ta' 40 % huwa r-riżultat ta' negozju bejn il-partijiet.

            4.2.4.   TELF IMPOST NRU 4 — RIŻERVA RELATATA MAD-DIVIDENDI PRIVILEĠĠATI TAL-FSIH

                  (107)

                  L-FSIH innegozjat id-dritt għal dividend privileġġat ta' EUR 4 miljuni fis-sena, għas-snin finanzjarji bejn l-2005 u l-2012. Ernst & Young qies dan id-dritt fl-eżerċizzju ta' valwazzjoni tiegħu tal-2006, billi kkunsidra li l-FSIH setgħet tistenna li tirċievi USD 4 miljuni (11) kull sena matul is-seba' snin li jisseparawhom mill-2012 (jiġifieri valur skontat ta' USD 26,3 miljun).

                  (108)

                  Ersnt & Young ma żiedx dan il-valur skontat bħala tali mal-valutazzjoni tiegħu. Il-konsulent applika telf impost ta' 6,2 %, billi qies li r-riskju ta' nuqqas ta' ħlas ta' dan id-dividend privileġġat kien komparabbli mar-riskju ta' inadempjenza ta' obbligu kklassifikat BBB. Ir-rapport Ernst & Young 2006 żied għalhekk USD 22,2 miljun mal-valur akkwistat għal 25 % tal-ishma tad-DPH.

                  (109)

                  Skont il-Belġju, l-ishma f'dak iż-żmien stmaw li dan it-telf impost ta' 6,2 % ma kienx biżżejjed biex jirrifletti r-riskju ta' nuqqas ta' ħlas tad-dividend privileġġat.

                  (110)

                  Saiex jiġġustifika dan, il-Belġju ressaq żewġ argumenti ewlenin. L-ewwel wieħed huwa dwar il-volatilità tar-riżultati tad-DPH: f'każ ta' qligħ jew nuqqas ta' flus, id-DPH kien ikollha tirrinunzja għall-ħlas tad-dividend. F'dan ir-rigward, il-Belġju jenfasizza li l-ħlas tad-dividend ipprivileġġat sar għad-diskrezzjoni tal-kumpanija. It-tieni argument jitkellem dwar l-organizzazzjoni tal-grupp Duferco: billi l-kumpanija debitriċi tad-dividendi hija kumpanija holding (DPH), il-qligħ fil-livell tiegħu jikkostitwixxi biss il-konsolidazzjoni tal-qligħ magħmul mis-sussidjarji tagħha. Madankollu, għal bosta raġunijiet (b'mod partikolari: il-leġiżlazzjoni fiskali, l-impenji finanzjarji, l-impenji kuntrattwali), l-irkupru tal-qligħ mis-sussidjarji sal-kumpanija holding mhux dejjem kien faċli, jew possibbli.

                  (111)

                  Dawn il-fatturi kollha kienu sors ta' inċertezza reali fir-rigward tal-ħlas futur tad-dividend privileġġat tad-DPH. Skont il-Belġju, it-telf impost applikat għalhekk kellu jkun neċessarjament aktar għoli minn dak li kellu jkun applikat għal rendimenti futuri ta' obbligi kklassifikati BBB. Il-partijiet kienu qablu fuq iċ-ċifra ta' 14 % — jiġifieri telf impost ta' USD 4 miljun fir-rigward tal-valutazzjoni ta' Ernst & Young.

            4.2.5.   TELF IMPOST NRU 5 — PRIMJUM TA' KONTROLL

                  (112)

                  It-telf impost Nru 5 fil-verità huwa l-għażla li ma jiġix applikat primjum propost mir-rapport Ernst & Young 2006. Fil-fatt, f'dan ir-rapport, il-konsulent jinnota li l-FSIH, skont il-konvenzjoni tal-azzjonisti għandha drittijiet partikolari li jippermettulha tinfluwenza ċerti deċiżjonijiet strateġiċi tal-grupp. Ir-rapport Ernst & Young 2006 iqis għalhekk li wieħed għandu jżid primjum ta' kontroll, inkluż bejn iż-0 % u l-10 % tal-valur tas-sehem.

                  (113)

                  Skont il-Belġju, il-partijiet għażlu li ma jżommux primjum ta' kontroll bħal dan, minħabba li fil-verità d-drittijiet partikolari ma kienx ikollhom l-ebda valur tas-suq fil-kuntest ta' trasferiment lil parti terza jew anke lill-[kumpanija li f'dak iż-żmien kienet tikkontrolla lid-DPH]. Fil-fatt, skont il-Belġju, f'każ ta' trasferiment lil azzjonist terz, il-[kumpanija li f'dak iż-żmien kienet tikkontrolla lid-DPH] setgħet topponi t-trasferiment tad-drittijiet stabbiliti fil-konvenzjoni tal-azzjonisti tad-DPH. Għaldaqstant, il-[kumpanija li f'dak iż-żmien kienet tikkontrolla lid-DPH] ma kellhiex tħallas ċerta somma biex tirkupra s-setgħat sħaħ.

                  (114)

                  Il-Belġju nnota li l-partijiet qablu li skont il-ftehim tal-azzjonisti, id-drittijiet partikolari marbutin mal-ishma tal-FSIH setgħu jitneħħew f'każ li wieħed minnhom jittrasferixxi s-sehem tiegħu lil parti terza. Jekk ma hemm l-ebda dubju li d-drittijiet partikolari pprovduti fil-ftehim tal-azzjonisti taw lill-FSIH, għall-inqas, is-setgħa li tinfluwenza l-ġestjoni tad-DPH u li, għal dan il-għan, dawn id-drittijiet kellhom neċessarjament ċertu valur fil-mument ta' akkwist mill-FSIH tas-sehem tagħha fid-DPH, xorta waħda jidher li l-FSIH ma setgħetx tittrasferixxi b'mod liberu d-drittijiet partikolari li kellha lil parti terza. Għaldaqstant, dawn id-drittijiet ma kellhom l-ebda valur tas-suq.

            4.2.6.   AKTAR INFORMAZZJONI ĠENERALI

                  (115)

                  Il-Belġju evalwa żewġ elementi oħrajn li ma wasslux għall-applikazzjoni ta' telf impost, iżda li hu ried isemmi sabiex il-Kummissjoni tara l-elementi differenti tan-negozjar li ġew diskussi bejn il-partijiet sabiex jiffissaw prezz finali.

                  (116)

                  L-ewwel element tal-kuntest huwa relatat mal-ftehim tal-2005 bejn id-DPH u Farrell, li jipprovdi t-trasferiment ta' ċertu qligħ lil Farrell. Minħabba dan il-ftehim, ir-rapport Ernst & Young 2006 japplika telf impost ta' USD 5,5 miljuni fuq il-qligħ irrappurtat (“reported earning”) ta' kull sena meqjusa. Il-partijiet ma żidux dan it-telf impost.

                  (117)

                  It-tieni element tal-kuntest huwa relatat mal-ftehim ta' provvista mal-kumpanija […]. Dan il-ftehim kien jipprevedi x-xiri ta' kwantità sostanzjali ta' prodotti parzjalment kompluti (taċ-ċangaturi) bi prezz li jikkorrispondi għall-ispiża tal-produzzjoni. Għad-DPH, dan il-ftehim jikkostitwixxi kemm riskju ta' telf kif ukoll possibbiltà ta' qligħ skont il-prezzijiet globali tal-azzar. Dan il-ftehim kien jipprevedi obbligi tal-injezzjoni ta' kapital u ta' penali importanti f'każ ta' rtirar u jikkostitwixxi għalhekk riskju ta' nefqa potenzjali għad-DPH. Ir-rapport Ernst & Young 2006 ma kkalkulax dan ir-riskju u, skont l-informazjzoni ppreżentata mill-Belġju lill-Kummissjoni, lanqas il-partijiet ma għamlu dan.

                  (118)

                  Fl-aħħar nett, il-Belġju fakkar fir-raġunijiet tal-irtirar tal-FSIH: iċ-ċikliċità tas-settur, id-dħul u l-influwenza ta' investituri ġodda privati fil-grupp Duferco ([…] u NLMK), disponibbiltà ta' likwidità fi ħdan il-grupp Duferco. F'dan ir-rigward, huwa jenfasizza li l-intrapriża konġunta mal-NLMK kienet sinjal ta' volontà ta' Duferco biex toħroġ gradwalment mill-produzzjoni industrijali tal-azzar, bil-għan li taqleb għal attivitajiet ġodda bħar-riabilitazzjoni tas-siti u l-iżvilupp ta' proġetti tal-enerġija. L-FSIH kienet tagħmel dan billi tirtira mid-DPH u billi tinvesti fil-proġetti l-ġodda ta' diversifikazzjoni tal-grupp (ara l-miżura 3).

            4.3.   MIŻURA 3

                  (119)

                  Il-Belġju ġġustifika l-prezz ta' EUR […] miljun bis-somma ta' bosta elementi.

            4.3.1.   PRETENSJONIJIET KUMMERĊJALI

                  (120)

                  Carsid Développement, li saret Duferco Diversification, wirtet EUR [30-37] miljun ta' pretensjonijiet kummerċjali lejn kumpanija oħra tal-grupp (Duferco La Louvière Sales).

            4.3.2.   QLIGĦ MISTENNI MILL-PROĠETT […]

                  (121)

                  Mill-[…] 2002, il-grupp Duferco ħadem biex jiżviluppa proġett vast tal-iżvilupp mill-ġdid tas-sit. Minkejja li l-artijiet kienu f'idejn Duferco Développement, kienet is-sussidjarja Carsid Développement (li saret Duferco Diversification) li kienet responsabbli biex tiżviluppa dan il-proġett.

                  (122)

                  Il-Belġju speċifika li fil-jum tad-deċiżjoni tal-FSIH biex tapprova d-dħul fil-kapital tad-DSIH, jiġifieri fil-5 ta' Diċembru 2006, kien diġà magħruf li Duferco Développement, li ma kellha l-ebda riżorsa umana, kienet sejra tirrikorri għal Duferco Diversification biex tipproċedi bix-xogħlijiet u r-riabilitazzjoni tas-sit ta' […]. Fir-rigward tar-remunerazzjoni ta' Duferco Diversification għall-benefiċċji fornuti fil-qafas ta' dan il-proġett, kien diġà miftihem li Duferco Diversification tibbenifika minn nofs il-qligħ mistenni fuq il-prezz tal-bejgħ tal-artijiet li jappartjenu għal Duferco Développement, filwaqt li n-nofs l-ieħor jmorru għal din tal-aħħar.

                  (123)

                  Il-Belġju jammetti li fid-dawl tal-kumplessità tal-proġett tal-bini u l-ambizzjoni tiegħu, il-konklużjoni formali ta' kuntratt bejn Duferco Diversification u Duferco Développement damet ma seħħet. Ċerti aspetti fil-fatt kellhom anke jiġu determinati fid-dawl tal-konklużjonijiet tat-trejdjunjin ta' studji stabbilita permezz tal-ordni ministerjali tat-18 ta' Jannar 2007, jiġifieri xahar wara d-dħul tal-FSIH fid-DSIH.

                  (124)

                  Ir-remunerazzjoni ta' Duferco Diversification fil-qafas tal-proġett […] finalment ġiet ifformalizzata f'konvenzjoni konkluża fl-4 ta' Frar 2009 bejn Duferco Développement, il-proprjetarju tal-artijiet, u Duferco Diversification. Il-Belġju sostna li skont kif kien diġà miftiehem mill-bidu, il-konvenzjoni konkluża fl-2009 tipprevedi li l-qligħ tal-bejgħ tal-art riabilitata sejjer jiġi kondiviż bejn Duferco Développement u Duferco Diversification b'mod ugwali. Din il-konvenzjoni tal-2009 hija għalhekk il-formalizzazzjoni ta' ftehim eżistenti bejn Duferco Développement u Carsid Développement mill-2006. B'kunsiderazzjoni ta' dan il-proġett fil-proċess ta' valwazzjoni ta' Carsid Développement huwa għalhekk iġġustifikat b'mod sħiħ fil-kumpanija ewlenija tal-FSIH, meta din investit fid-DSIH.

                  (125)

                  Barra minn hekk, il-Belġju insista fuq il-fatt li mill-2006, l-FSIH ibbażat l-investiment tagħha fuq il-valwazzjoni tal-proġett. Huwa jqis li l-qligħ mistenni mill-proġett […] ġie evalwat fl-2006 bir-reqqa sa EUR […] miljun.

                  (126)

                  Dan l-ammont jikkorrispondi għad-differenza bejn l-ispiża stmata ta' riabilitazzjoni tas-sit […] (EUR […] miljun skont rapport tal-esperti tal-2006) u l-valur tal-artijiet miżmuma minn Duferco Développement (stamt diġà, skont il-Belġju, għal EUR […] miljun — valur ikkonfermat f'Jannar 2010 mill-bord ta' esperti ta' GALTIER).

                  (127)

                  Il-Belġju jqis għalhekk li l-FSIH ġabet ruħha b'mod konservattiv u prudenti billi talbet li l-partijiet iżommu qligħ ta' EUR […] miljun li, skont il-ftehimiet tagħhom, sejjer jinqasam f'ammonti ugwali bejn Duferco Développement u Duferco Diversification (jiġifieri għandhom jitqiesu EUR […] miljuni mid-DSIH).

                  (128)

                  Wara r-riorganizzazzjonijiet interni għal Duferco, il-proġett […] ġie trasferit għall-kumpanija Duferco Wallonie fid-19 ta' Diċembru 2012, għal valur ta' EUR […] miljun. Din is-somma tikkorrispondi għall-qligħ mistenni mill-proġett, ivvalutat mill-ġdid fl-2012 skont il-valutazzjonijiet minn esperti ġodda.

                  (129)

                  Il-Belġju sa issa ma tax aktar indikazzjonijiet dwar l-implimentazzjoni jew le tal-proġett […] u dwar is-suċċess jew il-falliment kummerċjali tiegħu.

            4.3.3.   IT-TRASFERIMENT TA' PROPRJETAJIET IMMOBBLI GĦAL SUSSIDJARJA TA' DUFERCO DIVERSIFICATION

                  (130)

                  Ċerti proprjetajiet immobbli tal-kumpanija Duferco La Louvière ġew trasferiti għal Duferco Immobilière, li hija sussidjarja ta' Duferco Diversification. Il-valur tagħhom, kif iċċertifikat minn konsulent, ġie vvalutat li jammonta bejn EUR [14-21] u [15-22] miljun.

            4.3.4.   IL-VALUR TAL-PROĠETT MARCINELLE ENERGIE

                  (131)

                  Marcinelle Energie, sussidjarja tal-kumpanija Duferco Diversification, għandha l-għan li fl-2006 tlesti l-kostruzzjoni ta' impjant tas-CCGT f'Charleroi. L-FSIH hija bbażata fuq valutazzjoni minn esperti li saret mill-konsulenza esterna Bain ( “Bain” ) f'Lulju 2006 biex jiġi valutat il-proġett.

                  (132)

                  Skont Bain, il-valur globali tal-proġett jista' jiġi stmat għal EUR […] miljuni: (i) EUR […] miljuni ta' valur nett preżenti għall-impjant innifsu u (ii) EUR […] miljuni f'każ ta' allokazzjoni ta' 100 % tal-kwoti CO2 għall-proġett.

                  (133)

                  Valwazzjoni intermedja proposta minn Bain kienet bbażata fuq (i) valur nett preżenti ta' EUR […] miljun (ibbażat fuq l-ipoteżi li Duferco ma tagħmilx alleanza ma' inġinier tal-elettriku), u (ii) allokazzjoni ta' 50 % ta' kwoti CO2 biss għal EUR […] miljun. Il-valwazzjoni tal-kwoti CO2 imbagħad tnaqqset aktar, minħabba riskju ta' tnaqqis fil-prezz tal-kambju tal-kwoti. Il-valur li finalment ġie aċċettat mill-FSIH għall-kwoti CO2 kien ta' EUR […] miljun.

                  (134)

                  Fuq il-bażi ta' din il-valutazzjoni minn esperti, l-FSIH setgħet ġustament tqis li l-investiment fil-kostruzzjoni ta' CCGT jġib miegħu valur nett preżenti ta' EUR […] miljuni (EUR […] miljuni). Madankollu, ir-rapport Bain jissuġġerixxi li assoċjazzjoni b'inġinier elettriku bl-esperjenza tista' twassal għal valur akbar, li jiddetermina l-valur nett preżenti tal-proġett ta' EUR […] miljun.

                  (135)

                  Skont il-Belġju, il-valur medjan golbali tal-proġett Marcinelle Energie kif stmat bir-reqqa fuq il-bażi tal-valutazzjoni minn esperti magħmula minn Bain kien ta' EUR […] miljun.

                  (136)

                  Fid-dawl ta' din il-valwazzjoni, l-FSIH għamlet negozjati fuq il-valwazzjoni tal-proġett Marcinelle Energie, billi bbażat fuq kuntatti esploratorji mmexxija għalhekk mill-grupp Duferco ma' atturi differenti tas-settur tal-enerġija bil-għan li tiġi stabbilita sħubija. Kif juru l-iskambji mal-partijiet ewlenin tas-settur tal-enerġija — fosthom EDF, ELECTRABEL, SPE, NUON u ENEL –, il-proġett Marcinelle Energie qajjem ħafna interess u jagħti lok għal opportunitajiet importanti.

                  (137)

                  Madankollu, l-ammonti ta' EUR […] miljun biss ġew inklużi fil-qafas ta' dawn il-kuntatti esploratorji għall-akkwist ta' 80 % tal-ishma tal-proġett Marcinelle Energie, l-FSIH talbet u sabet li l-valur medjan tal-proġett ta' EUR […] miljun skont il-Bain, sejjer jitnaqqas fir-rigward tal-ammonti inklużi fil-qafas tal-kuntatti informali.

                  (138)

                  Finalment, valur ta' EUR […] miljun nżamm biex jiġi valutat 80 % tal-proġett. Għall-bqija tal-20 % tal-proġett, l-FSIH u Duferco qablu li jivvalutawh sal-massimu ta' 20 % tal-valur medjan tal-proġett kif jidher fil-valutazzjoni minn esperti ta' Bain, jiġifieri EUR […] miljun (20 % ta' EUR […] miljun). Valur totali ta' EUR […] miljun nżamm għalhekk għall-proġett ta' Marcinelle Energie.

                  (139)

                  Il-Belġju għalhekk isostni li, meta f'Diċembru 2006, l-FSIH ddeċidiet li tikseb sehem tad-DSIH flimkien ma' Duferco Développement, il-valur tal-proġett tal-impjant ta' Marcinelle Energie kien soġġett għal negozjati li mexxew il-partijiet għal valwazzjoni tal-proġett ħafna inqas mill-valur medjan ta' EUR […] miljun kif stabbilit fir-rapport ta' Bain: l-isħubiji finalment żammew l-ammont ta' EUR […] miljuni. B'dan il-mod, l-FSIH kienet tasal biex iżżomm metodu ta' kalkolu bir-reqqa.

                  (140)

                  Minn dak li ntqal hawn fuq jirriżulta li finalment, il-partijiet żammew valwazzjoni bir-reqqa, ħafna inqas mir-redditu massimu li l-proġett aktarx kellu jkollu. Kien ikun għalhekk fundamentalment żbaljat li l-FSIH tiġi akkużata li allegatament investiet f'“ammont ekwivalenti għall-qligħ mistenni mill-proġett” (punt 161 tad-Deċiżjoni tal-ftuħ tal-Kummissjoni).

                  (141)

                  Il-Belġju madankollu jammetti li skont ir-rapport Bain, il-kunsiderazzjoni tal-valur tal-kwoti tal-emissjonijiet ta' CO2 talbet li l-impjant isir operattiv malajr ħafna u fi kwalunkwe każ matul is-sena 2009. F'każ li l-proġett jaqa' lura, ma jkunx jista' jibbenifika aktar mill-opportunità li jirċievi l-kwoti tal-emissjonijiet ta' CO2 disponibbli.

                  (142)

                  Sentejn wara dawn id-diskussjonijiet, f'Ġunju 2008, Duferco Diversification irnexxielha tbigħ 80 % tal-proġett Marcinelle Energie lill-kumpanija tal-elettriku Taljana ENEL għall-prezz ta' EUR [30-37] miljun. Dan il-bejgħ għandu jkun akkumpanjat minn opzjoni ta' bejgħ li tipprovdi li Duferco Diversification tista' tbigħ mill-ġdid l-ishma li jkun fadlilha ([…]) lil ENEL sena wara t-tqegħid fis-servizz tal-impjant, bi prezz ta' EUR […] miljun miżjuda bil-ħlas lura tat-telf potenzjali li jirriżulta minn ftehim dwar kunsinna bil-prezz tax-xiri (“off-take right”).

                  (143)

                  Il-kundizzjonijiet tas-suq tal-elettriku madankollu nbidlu f'daqqa mill-2010 u għalhekk ir-redditu tal-impjanti CCGT naqas drastikament. Dan ma waqqafx l-impjant milli jitqiegħed fis-servizz fil-31 ta' Marzu 2012.

                  (144)

                  Għaldaqstant, fil-bidu tal-2013, Duferco Diversification (li saret Duferco Belgium) eżerċitat id-dritt tal-ħruġ tagħha għal ammont ta' EUR […] miljun, b'żieda ta' EUR […] miljun fi ħlas lura tat-telf irreġistrat fuq il-ftehim dwar kunsinna bil-prezz tax-xiri, ta' EUR […] miljun bħala rifużjoni fuq il-prezz tal-gass u ta' EUR […] miljun f'“rivalutazzjonijiet u mgħax ieħor” (mingħajr l-ebda spjegazzjoni oħra).

                  (145)

                  Finalment, il-proġett Marcinelle Energie ġie trasferit għal total ta' EUR [70-78] miljun. Madankollu, kif iddikjara l-Belġju, minn din is-somma wieħed irid inaqqas l-investimenti (EUR […] miljun) u t-telf (madwar EUR […] miljun) li saru bejn l-2006 u l-2013: dan jirriżulta fi qligħ nett mhux preżenti ta' madwar EUR [40-46] miljun.

                  (146)

                  Dawn ir-riżultati huma inqas mill-perspettivi li ġew abbozzati fl-2006. Il-Belġju jiġġustifikahom permezz tar-ritorn komplet tas-suq tal-gass mill-2010, u jinnota li l-grupp ENEL tilef ukoll il-flus f'dan il-proġett.

            4.3.5.   TOTAL TAL-ERBA' ELEMENTI

                  (147)

                  Fuq il-bażi tal-erba' elementi msemmija, fl-2006 l-FSIH u l-grupp Duferco kkonkludew li l-valur ta' Duferco Diversification kien bejn EUR […] miljun u EUR […] miljun. Finalment inżamm il-valur ta' EUR […] miljun, li nofsu kien provdut mill-FSIH.

                  (148)

                  Il-Belġju jsotni li dan l-investiment fid-DSIH għandu jitqies bħala investiment pari passu ma' Duferco Développement. Peress li l-FSIH u Duferco Développement ġabu l-istess somma, kellhom l-istess imgħax u kienu soġġetti għall-istess riskji. F'dan ir-rigward, il-Belġju jfakkar li l-kumpanija DSIH ma kinitx tappartjeni għall-grupp Duferco qabel l-investiment tal-FSIH, billi hija kienet stabbilita fid-29 ta' Novembru 2006 minn parti terza (bl-isem “[…]”), qabel ma ġiet trasferita lill-FSIH u lil Duferco Développement bħala strument ad hoc għall-investimenti konġunti tagħhom f'Diċembru 2006. Għal dawn id-diversi raġunijiet, l-intervent tal-FSIH sejjer ikun konformi mal-prinċipju tal-investitur privat f'ekonomija tas-suq.

                  (149)

                  Ta' min ifakkar li fit-8 ta' Lulju 2011, id-DSIH biegħet is-sehem tagħha f'Duferco Diversification lid-DLP għall-istess ammont, jiġifieri EUR […] miljun. Din is-somma madankollu ma tħallsitx mid-DLP, billi fil-fehma tagħha Duferco Diversification żammet fil-karta tal-bilanċ tagħha pretensjoni ta' EUR […] miljun.

            4.4.   MIŻURI 4 U 5

                  (150)

                  Fir-rigward tas-self lill-[kumpanija li kienet tmexxi l-grupp Duferco f'dak iż-żmien] il-Belġju rrifjuta kull element ta' għajnuna. Huwa jfakkar li r-rata tal-imgħax varjabbli medja tas-self bankarju miżmuma mis-sussidjarji differenti tal-[kumpanija li kienet tmexxi l-grupp Duferco f'dak iż-żmien] fl- 2009 kienet ta' [1,1-1,55] %, jiġifieri livell inqas mir-rata tas-self inkwistjoni.

                  (151)

                  Il-Belġju jsostni li dan il-paragun huwa validu, minħabba li s-self meqjus għall-kalkolu sejjer ikun kumparabbli sew ma' dak mogħti mill-FSIH. F'dan ir-rigward huwa ma jaqbilx mal-Kummissjoni, li qieset dan is-self bħala irrelevanti għal analiżi komparattiva.

                  (152)

                  Skont il-Belġju, il-Kummissjoni filfatt kienet qiegħda tiżbalja fil-kunsiderazzjoni tal-kriterji bħall-maturazzjoni tas-self, l-ammont misluf jew in-natura tas-self, biex tiddeċiedi jekk is-self privat huwiex komparabbli ma' dak tal-FSIH. Dan l-approċċ imur kontra d-dispożizzjonijiet tal-komunikazzjoni tal-Kummissjoni rigward ir-reviżjoni tal-metodu ta' kalkolu tar-rati ta' referenza u ta' skont (“Komunikazzjoni dwar ir-rati ta' referenza tal-2008”) (12), li jispeċifika b'mod ċar li “il-marġini huwa fil-biċċa l-kbira tiegħu indipendenti mill-maturazzjoni tas-self”.

                  (153)

                  Il-Belġju min-naħa juri dan in-nuqqas ta' korrelazzjoni bejn il-maturazzjoni, l-ammont u n-natura, u min-naħa l-oħra, il-marġni, permezz tal-analiżi tas-self mogħti lil Duferco mill-banek kummerċjali. Is-self tal-istituzzjonijiet bankarji li jkopri l-ammonti l-aktar għoljin jippreżenta rati tal-imgħax li jvarjaw bejn [0,9-1,35] % u [1,7-2,2] % u li spiss ikunu inqas mir-rati tas-self li jkopru l-ammonti ż-żgħar (sa [2,25-2,75] % għal self ta' EUR […] miljun) jew anke [2,3-2,75] % għal self ta' EUR […] miljun). Ir-rata tas-self għall-fini tal-fondi ta' kapital operatorju (“working capital”) li jvarja bejn [0,75-1,15] % u [2,75-3,25] % filwaqt li r-rati tas-self għall-fini tal-infiq ta' investiment (“Capex”) ivarjaw bejn [1,5-2] % u [2,75-3,25] %.

                  (154)

                  Skont il-Belġju, ma hemm l-ebda rekwiżit li jeskludi kwalunkwe element ta' għajnuna fl-għoti tas-self pubbliku, jekk dan isir fl-eżistenza ta' self ta' bank privat li huwa eżattament l-istess. Huwa mhux sejjer jiġi ntaxxat la permezz tar-Regolament tal-Unjoni dwar l-għajnuna mill-Istat u lanqas mill-ġurisprudenza, li s-self pubbliku għandu jkun identiku mas-self privat f'termini ta' maturazzjoni, ta' ammont u ta' natura biex jiġi eskluż kull element ta' għajnuna.

                  (155)

                  Fir-rigward tal-klassifikazzjoni tal-[kumpanija li kienet tmexxi l-grupp Duferco f'dak iż-żmien], il-Belġju jnaqqas ir-rati għas-self differenti mogħtija lil Duferco minn istituzzjonijiet bankarji, li dan jista' jitlob klassifikazzjoni AAA. F'dan ir-rigward hija tibbaża fuq ir-rati li l-komunikazzjoni dwar ir-rati ta' referenza tal-2008 assoċjat mal-intrapriżi kklassifikati A sa AAA għal garanziji għolja, fl-2009: 2,37 % f'Settembru 2009 u 2,05 % f'Diċembru 2009.

                  (156)

                  Il-Belġju finalment jargumenta li l-garanziji assoċjati mas-self tal-FSIH huma ta' livell ferm ogħla fir-rigward tal-komunikazzjoni dwar ir-rati ta' referenza tal-2008. Mis-saħħa finanzjarja kbira tad-DPH joħroġ li r-rahan ta' 15 % ta' dawn l-ishma hija garanzija eċċellenti. Barra minn hekk, in-natura kważi ċerta tal-pretensjoni ta' EUR […] miljun għandha tkun prijoritarjament allokata għall-ħlas lura tas-self f'każ ta' bidla fil-kontroll tal-SIF, li tagħti saħħa kbira lil din il-garanzija.

                  (157)

                  Fir-rigward tas-self mogħti lill-grupp SIF, il-paragun juri li teżisti biss rabta aktar limitata bejn il-kriterji mressqin mill-Kummissjoni (maturazzjoni, ammont u natura) u r-rata ta' remunerazzjoni ta' dan is-self.

                  (158)

                  Il-paragun jistabbilixxi wkoll li r-remunerazzjoni tas-self tal-FSIH huwa viċin tar-remunerazzjoni tas-self differenti mogħti lill-kumpanija SIF minn istituzzjonijiet finanzjarji privati. B'rata tal-imgħax ta' 1,99 %, ir-remunerazzjoni tagħha fil-fatt sejra tkun ferm ogħla mir-rata medja tas-self tal-grupp SIF, li jammonta għal [1,65-2,15] %.

                  (159)

                  B'kunsiderazzjoni ta' self b'terminu twil mogħtija mill-SIF jwasslu għal firxa saħansitra inqas mill-medja ta' [1,65-2,15] %, jiġifieri firxa bejn [1-1,5] % u [1,65-2,15] %.

                  (160)

                  Skont il-Belġju, in-nuqqas ta' garanziji għas-self mogħti lill-SIF jeħtieġ iż-żieda ta' marġni ta' [20-60] punt bażi lil din il-firxa. Dan huwa ġġustifikat mill-kategorija ta' klassifikazzjoni “b'saħħitha”, skont it-termini tal-komunikazzjoni dwar ir-rata ta' referenza tal-2008, li l-SIF tista' titlob. Din il-gradazzjoni titla' għal firxa ta' [1,5-2] % sa […] %, li fiha jinsab is-self mogħti mill-FSIH.

                  (161)

                  Fin-nuqqas ta' klassifikazzjoni pubblika, il-Belġju jiġġustifika l-kategorija “b'saħħitha” tal-SIF mill-fatt li r-rati tal-imgħax tal-isitituzzjonijiet finanzjarji privati jikkorrispondu (jew huma inferjuri) għar-rati tal-imgħax li l-komunikazzjoni dwar ir-rata ta' referenza tal-2008 stabbiliet għall-intrapriżi finanzjarji b'saħħithom (klassifkazzjoni AAA sa A).

            4.5.   MIŻURA 6

                  (162)

                  Skont il-Belġju, l-investiment tal-FSIH fid-DLP seħħ pari passu ma' dak tad-DII peress li: (i) l-ammonti investiti mis-sieħeb privat u s-sieħeb pubbliku huma prattikament identiċi, (ii) id-DLP ma kinitx tappartjeni għall-grupp Duferco qabel dan l-investiment iżda kienet stabbilita speċifikament biex isservi bħala strument biex tilqa' l-investimenti tal-FSIH u tad-DII rispettivament, u (iii) l-għan tal-investimenti ma kienx li jinxtraw mill-ġdid l-assi li kienu jappartjenu diġà għall-grupp Duferco (iżda lill-SIF).

                  (163)

                  Il-Belġju jindika li l-fatt li l-investiment tal-FSIH inizjalment ingħata taħt forma ta' self konvertibbli (u kkonvertit malajr) huwa nieqes mill-impatt. Fil-fatt, il-jum tal-għoti tas-self konvertibbli, l-FSIH u d-DII kkonkludew ftehim tal-azzjonisti li bih huma qablu li jipproċedu għal żieda fil-kapital tad-DLP li jammonta għal EUR 70 miljun u EUR 101 miljun rispettivament. Is-self ta' EUR 30 miljun għalhekk għandu jiġi eżaminat bħala element ta' żieda fil-kapital ta' EUR 201 miljun deċiż pari passu mill-FSIH u d-DII.

                  (164)

                  Fir-rigward tax-xiri tal-ishma tad-DLLPL, qiegħda tinġibed l-attenzjoni tal-Kummissjoni dwar il-fatt li mill-1999, ir-reġjun tal-Vallonja, permezz tas-SOGEPA, kien azzjonist tad-DLL u b'hekk kellu għarfien profond tal-attivitajiet u tas-sitwazzjoni finanzjarja tagħha. Dan jispjega li, fil-qafas tal-investiment tad-DLP fid-DLLPL, il-partijiet ma qisux li jeħtieġ li jitfassal pjan tan-negozju proprju. L-FSIH kienet taf sew l-għan tal-akkwist tagħha. Dejjem skont il-Belġju, fil-mument tal-investiment tagħha, l-FSIH setgħet tiġi żgurata min-natura kawta ta' dan il-pjan tan-negozju minħabba li d-dispożizzjonijiet kienu konformi sew maċ-ċifri reali diġà disponibbli. L-istess jgħodd għall-Duferco Trebos.

                  (165)

                  Rigward ix-xiri ta' stokks f'Duferco La Louvière Sales, il-Belġju jsostni li jekk huwa minnu li l-investimenti tal-FSIH u tad-DII fid-DLP ippermettew ix-xiri mill-ġdid minn din tal-aħħar ta' stokk importanti ta' prodotti b'valur ta' EUR [50-70] miljun (kuntratt ta' bejgħ tat-30 ta' Ġunju 2011), huwa importanti li jiġi enfasizzat li l-bejjiegħ ta' dawn il-prodotti ma kinitx “kumpanija oħra ta' Duferco”. Fil-fatt, f'dak iż-żmien u anke illum il-ġurnata, Duferco La Louvière Sales kienet kumpanija kkontrollata mill-SIF. Wara xi negozjati, l-istokks kienu ttieħdu mill-ġdid bil-valur kontabilistiku tagħhom filwaqt li l-valur reali tagħhom kien ferm ogħla.

                  (166)

                  Rigward l-investiment ta' EUR [30-40] miljuni fid-DLLPL, xi pjanijiet ta' negozju distinti kienu mħejjija għal proġetti jew xenarji ta' investiment differenti. Fl-aħħar, il-partijiet għażlu investiment ta' EUR [30-40] miljun fid-DLLPL li saret Duferco Belgium. Dan l-investiment kien suġġett għal pjan ta' negozju wieħed biss, li ġie sottomess lill-Kummissjoni mill-Belġju. Il-pjanijiet tan-negozju l-oħrajn li l-Belġju jirreferi għalihom kienu saru rrilevanti, minħabba li l-proġetti u x-xenarji previsti ma nżammewx mill-partijiet.

            5.   KUMMENTI TAL-PARTIJIET INTERESSATI

      5.1.   KUMMENTI KOMUNI TA' […], ID-DSIH U D-DLP KIF UKOLL IL-KUMPANIJI RELATATI TAGĦHOM

                  (167)

                  L-ewwelnett, għandu jiġi nnutat li […], kumpanija holding tal-grupp Duferco, ġiet wara […] kif ukoll il-kumpaniji […] u […], il-kumpaniji ewlenin qodma tad-DPH.

            5.1.1.   MIŻURA 1

                  (168)

                  […] qabel kollox tenfasizza li hija taqbel kompletament mal-kummenti tal-Belġju.

                  (169)

                  […] imbagħad tiffoka fuq ir-raġunijiet li wasslu lill-FSIH biex tinvesti f'Duferco US. L-investiment ta' ekwità f'Farrell huwa marbut max-xewqa tal-FSIH li tikkontrolla s-sit, sabiex Duferco ma tabbandunax is-sit Belġjan għas-sit Amerikan. Ir-reġjun tal-Vallonja ried jipproteġi lilu nnifsu mir-riskju ta' użu possibbli għad-detriment tal-imgħax tiegħu possibilment diverġenti f'Duferco. Barra minn hekk, l-investiment tal-FSIH f'Farrell kellha wkoll l-għan li tiffaċilita l-armonizzazzjoni bejn is-siti tal-produzzjoni Belġjani u Amerikani, bil-għan li jitjieb l-iskambju ta' informazzjoni u s-sinerġiji possibbli bejn is-siti.

                  (170)

                  […] tqis importanti li tenfasizza li l-inizjattiva tal-iritirar tal-FSIH hija responsabbiltà ta' Duferco. Fi Frar 2006, Duferco ffirmat ittra ta' intenzjoni mal-NLMK bil-għan li titrasferixxi lil din tal-aħħar sehem ta' 50 % fl-SIF. Madankollu, waħda mill-kundizzjonijiet ta' qabel kienet li l-ishma kollha ta' Duferco US jinżammu mill-SIF, li jimplika għalhekk xiri mill-ġdid tal-ishma miżmuma mill-FSIH. Għalhekk Duferco flimkien mal-FSIH ħarġet bl-idea ta' opzjoni ta' xiri sabiex tissodisfa r-rekwiżiti tal-NLMK u fl-istess ħin iżżomm il-flessibbiltà meħtieġa, minħabba li f'dak iż-żmien kien hemm inċertezza dwar l-implimentazzjoni tal-operazzjoni. Fl-istess ħin, l-offerta ta' xiri mill-ġdid minn Duferco kienet interessanti fil-kuntest tat-tmiem taċ-ċiklu tal-azzar mistenni fl-aħħar tas-sena 2006, li kienet tagħmel l-investiment inqas attraenti.

                  (171)

                  […] tikkonferma l-kummenti tal-Belġju li jipprovdu li l-opportunità ta' kompetizzjoni minn qabel ta' akkwirenti proposti b'potenzjal ma kinitx rilevanti fir-rigward tal-iskop tat-trasferiment: il-bejgħ ta' sehem minoritarju f'kumpanija privata b'mira ta' sit ta' produzzjoni mhux integrata. Jekk is-sitwazzjoni ma kinitx teħtieġ kompetizzjoni minn qabel, […] issostni li madankollu t-trasferiment sar bi prezz tas-suq.

                  (172)

                  […] tfakkar li l-munita funzjonali ta' Duferco US hija d-dollaru tal-Istati Uniti. Għaldaqstant, mhuwiex rilevanti, ħlief għall-ħtiġijiet interni tal-FSIH, jekk il-prezz għax-xerrej ikunx tħallas bil-euros.

                  (173)

                  Sabiex jiġu kkumplimentati l-eżerċizzji ta' valwazzjoni mwettqin mir-reġjun tal-Vallonja, […] ta mandat lill-KPMG biex tivvaluta s-sehem ta' 49,9 % tal-FSIH f'Duferco US fl-14 ta' Ġunju 2006, data tal-għoti tal-opzjoni ta' xiri bl-użu tal-metodu tal-valur ġust.

                  (174)

                  Il-KPMG ikkunsidrat li s-sehem tal-FSIH f'Duferco US kellu jkun ivvalutat bħala sehem li ma jagħtix kontroll u li mhuwiex negozjabbli, filwaqt li japplika primjum ta' kontroll, minħabba li l-konvenzjoni tal-azzjonisti tad-9 ta' April 2003 kellha influwenza sinfikanti fuq Duferco US lil hinn mill-influwenza tal-azzjonist minoritarju.

                  (175)

                  Il-KPMG tindika li t-tul taċ-ċikli industrijali fl-industrija tal-azzar ġeneralment ivarja bejn tlieta u seba' snin. Il-KPMG issostni li anke jekk l-industrija tal-azzar marret tajjeb fl- 2006, l-indikaturi juru biċ-ċar ir-riskji maġġuri fir-rigward tad-dgħufija tal-industrija awtomobilistika nazzjonali u l-possibbiltà ta' korrezzjoni tas-suq fil-qasam tal-kostruzzjoni residenzjali.

                  (176)

                  Billi użat essenzjalment ċikli ta' tlieta u ħames snin, kif ukoll valwazzjoni fuq multiplu ta' EBITDA fuq bażi ta' kumpaniji kumparabbli, fl-14 ta' Ġunju 2006 il-KPMG ivvalutat il-valur ġust tas-sehem ta' 49,9 % f'Duferco US għal USD […] miljun.

                  (177)

                  […] imbagħad tesprimi l-opinjoni tagħha dwar id-diskussjoni relatata mal-inklużjoni jew l-esklużjoni tal-valur tal-fondi proprji biex tiġi vvalutata Duferco US. Hija tikkonferma li valwazzjoni fuq il-bażi ta' fondi proprji, kif previst mill-Kummissjoni fid-deċiżjoni tal-ftuħ tagħha mhijiex l-aktar adegwata. Iżda hija tinnota li, anke jekk wieħed ikun jixtieq iqis il-fondi proprji, jispiċċa billi jikkonkludi li l-operazzjoni ssir bi prezz tas-suq. Biex tagħti prova ta' dan, hija tiġbed l-attenzjoni tal-Kummissjoni fuq tranżazzjoni li hi tqis komparabbli: it-trasferiment lil NLMK ta' sehem ta' 50 % fl-SIF (flimkien ma opzjoni ta' xiri mingħajr kundizzjonijiet dwar mill-inqas wieħed mill-ishma tal-SIF). Il-prezz miżmum f'din it-tranżazzjoni tal-2006 jikkorrispondi għal multiplu ta' fondi proprji tal-kumpanija li huwa prattikament identiku għal multiplu ta' fondi proprji li jirrappreżenta t-trasferiment mill-FSIH tas-sehem tagħha f'Duferco US (fiż-żewġ każijiet, multiplu ta' kważi 2). Ma hemm xejn li jista' jindika li l-operazzjoni tal-SIF ma saritx skont il-kundizzjonijiet tas-suq, dan il-paragun jikkonferma li l-inklużjoni tal-fondi proprji twassal hija wkoll għall-kunsiderazzjoni li l-operazzjoni saret bi prezz tas-suq.

                  (178)

                  Fir-rigward tat-tul tal-opzjoni ta' xiri, […] tqis li qiegħda ssir fil-kuntest tan-negozjar konkomitanti ta' trasferiment possibbli minn Duferco ta' 50 % tal-kapital tal-SIF lill-NLMK. L-NLMK kienet mitluba tabbozza l-ewwel abbozz ta' konvenzjoni għat-trasferiment tas-sehem u konvenzjoni tal-azzjonisti fl-għaxart ijiem mill-firma tal-ittra ta' intenzjoni. L-ittra ta' intenzjoni hija stess kienet valida sa mhux aktar tard mill-1 ta' Ottubru 2006. Għalhekk l-intenzjoni ta' Duferco kienet li tiddeċiedi tagħmilx użu jew le mill-opzjoni ta' xiri fil-ġimgħat jew ix-xhur wara l-għoti tagħha mill-FSIH. Għalhekk ma kien ikun hemm l-ebda raġuni reali għaliex il-partijiet qablu li l-opzjoni tibqa' għaddejja sal-31 ta' Diċembru 2015.

                  (179)

                  Il-KPMG ikkalkulat il-valur ġust tal-opzjoni ta' xiri mogħtija lil Duferco f'Ġunju 2006. Il-KPMG taqbel ma' Duferco skont liema huwa xieraq li jitqies it-tul tal-opzjoni (“expected term”, jiġifieri erba' xhur), minħabba li l-opzjoni la kienet kummerċabbli u lanqas trasferibbli u dan naqqas sew il-valur tagħha. Il-KPMG tqis li l-valur ġust tal-opzjoni ta' xiri huwa ta' USD […] miljun.

                  (180)

                  Fuq il-bażi tal-perjodu tal-kuntratt, il-valur ġust kien ta' USD […] miljun. Jekk jitqies ammont bħal dan, miżjud mal-valur ġust tas-sehem tal-FSIH f'Duferco US, il-prezz tat-trasferiment ikun ta' USD […] miljun, ammont ferm inqas mill-prezz imħallas mill-[kumpanija li kienet tmexxi l-grupp Duferco f'dak iż-żmien].

            5.1.2.   MIŻURA 2

                  (181)

                  Skont […], l-investiment tal-FSIH fid-DPH jippreżenta għan doppju: min-naħa, is-sehem tiegħu fil-kapital, ir-rappreżentazzjoni tiegħu fil-Bord tad-Siretturi, l-aċċess tiegħu għall-informazzjoni u d-dokumenti strateġiċi u, min-naħa l-oħra, ir-rendiment finanzjarju attraenti u garantit tiegħu (dividend preferenzjali).

                  (182)

                  Ir-raġuni ewlenija tad-diżinvestiment tal-FSIH fid-DPH kienet it-trasferiment tas-siti ta' produzzjoni Belġjani lill-NLMK. Duferco titlef il-kwalità tal-isħubija strateġika tagħha għar-reġjun tal-Vallonja fil-Belġju u s-siti ta' produzzjoni ta' Clabecq u la Louvière x'aktarx mhux sejrin ikunu affettwati direttament mid-deċiżjonijiet tad-diviżjoni Trading de Duferco.

                  (183)

                  […] issostni li d-DPH hija kumpanija li l-munita funzjonali tagħha hija d-dollaru tal-Istati Uniti, u għalhekk ir-rendiment ta' kwalunkwe investiment f'kumpanija bħal din għandha tiġi vvalutata f'dollari tal-Istati Uniti. L-investiment tal-FSIH fid-DPH għalhekk iġġenera rendiment ta' 8,81 % kull sena.

                  (184)

                  […] tat lill-KPMG il-missjoni li tanalizza l-valutazzjoni mwettqa minn Ernst & Young f'Marzu tal-2006. Rigward il-metodi ta' valutazzjoni, il-KPMG tinnota li Ernst & Young ma tispeċifikax it-tip tal-valur għall-valwazzjoni (valur tas-suq, valur tal-investiment jew valur ġust). Prinċipalment, Ernst & Young applikat l-approċċ tas-suq mill-kumpaniji komparabbli. Il-KPMG ma tagħtix preferenza lill-metodu li jibbaża fuq il-kumpaniji komparabbli meta mqabbel ma' dak li jibbaża fuq it-tranżazzjonijiet komparabbli. Il-KPMG ma tibbażax fuq il-valur tal-assi netti minħabba li dan il-metodu jinjora l-qligħ tal-futur kif ukoll ir-riskji operattivi.

                  (185)

                  Il-KPMG tikkonkludi li fid-dawl tal-analiżi tagħha taċ-ċikliċità tal-industrija tal-azzar, huwa xieraq li jitqiesu l-perjodi ta' bejn erba' jew sitt snin b'piż ugwali għal kull sena għall-evalwazzjoni tad-DPH. Il-KPMG taqbel mal-analiżi tal-partijiet li tikkonsisti fl-inklużjoni tas-snin 2001 u 2002 fil-valwazzjoni tad-DPH sabiex tirrifletti b'mod adegwat iċ-ċikliċità tal-industrija tal-azzar u tapplika l-istess ponderazzjoni għal kull sena.

                  (186)

                  Il-KPMG tikkonferma r-rilevanza u l-kwantifikazzjoni tal-aġġustamenti miġjuba minn Ernst & Young għall-valwazzjoni tad-DPH fir-rigward tal-avvenimenti mhux rikorrenti. Il-KPMG ġabet ukoll aġġustamenti għas-snin 2001 u 2002 li ma kinux meqjusin minn Ernst & Young.

                  (187)

                  Il-KPMG eżaminat il-lista tal-kumpaniji komparabbli magħżulin minn Ernst & Young. Il-KPMG ma kinitx f'pożizzjoni li fil-bażijiet ta' data użati minn Ernst & Young (Bloomberg) issib ċerti multipli riprodotti fir-rapport ta' Ernst & Young 2006. Barra minn hekk, il-KPMG ikkunsidrat li jkun aħajr jekk ċerti kumpaniji ma tinkludihomx fil-lista tal-kumpaniji komparabbli pprovduta minn Ernst & Young. Il-KPMG stabbiliet il-lista tagħa stess ta' kumpaniji komparabbli li fiha jidher li l-proporzjonijiet “price/earnings” medjani għas-snin 2003 sal-2006 huma inqas minn dawk ikkunsidrati minn Ernst & Young.

                  (188)

                  Il-KPMG ma kinitx f'pożizzjoni li tosserva numru sostanzjali ta' kumpaniji elenkati li joffru titoli ta' investimenti lill-pubbliku fuq il-Borża fin-negozju tal-azzar. Valwazzjoni separata tad-diviżjoni Trading mhijiex possibbli. Madankollu, il-KPMG tikkonferma li kien ikun xieraq li ssir valwazzjoni distinta tal-attivitajiet tan-negozju u tal-attivitajiet tal-produzzjoni. B'riskju akbar u b'riżultati aktar volatili, l-attivitajiet tan-negozju joffru rendiment aktar għali lill-investituri, li jwassal għal valwazzjoni inqas tal-attivitajiet. Għandu għalhekk jinżamm multiplu aktar baxx għall-attività tan-negozju. […] tqis li huwa rilevanti li wieħed jirreferi għat-trasferiment ta' 50 % ta' […] f'Settembru 2003, fejn il-prezz miftiehem kien qrib tal-valur tal-fondi proprji.

                  (189)

                  Rigward l-elementi li ma jidhrux fuq il-karta tal-bilanċ, il-KPMG tikkonferma li l-ammont tal-fondi proprji ta' kumpanija għandhom jiġu aġġustati sabiex jinkludu l-obbligi li ma jidhrux fuq il-karta tal-bilanċ jekk dawn ma jkunux rikorrenti. Għall-kuntrarju ta' Ernst & Young, il-KPMG tqis li dawn l-elementi biss għandhom jitnaqqsu mill-valur stmat tal-fondi proprji tal-kumpanija, hu x'inhu l-metodu ta' valwazzjoni.

                  (190)

                  Għal żewġ elementi li ma jidhrux fuq il-karta tal-bilanċ, il-KPMG ikkunsidrat xieraq li terġa lura għall-ammont tal-aġġustament applikat minn Ernst & Young. Dan jirrigwarda “garanziji Franċiżi u Belġjani” li fl-2006 Ernst & Young stamt għal USD […] miljun, filwaqt li skont il-KPMG kienu jammontaw għal USD […] miljun. Dawn il-garanziji ġew aġġustati minħabba r-riskju li fihom. Minn dan jirriżulta ammont totali ta' USD […] miljun kontra USD […] miljun kkunsidrati minn Ernst & Young.

                  (191)

                  Il-KPMG tikkonferma r-rilevanza u l-livell tat-telf impost tan-nuqqas ta' likwidità (30 %) applikat minn Ernst & Young. Rifużjoni ta' 12 % fil-qafas tal-valwazzjoni bbażata fuq it-tranżazzjonijiet komparabbli kienet tkun rilevanti wkoll.

                  (192)

                  Il-KPMG affermat li l-applikazzjoni ta' primjum ta' kontroll ta' 5 % f'każ ta' valutazzjoni mill-kumpaniji komparabbli kienet xierqa, minħabba li metodoloġija bħal din tiġġenera valwazzjoni li tikkorrispondi għal sehem minoritarju, filwaqt li s-sehem tal-FSIH jippermetti influwenza sinfikanti fuq id-DPH. Il-KPMG tqis li telf impost ta' 20 % għandu jiġi applikat f'każ ta' valwazzjoni fuq il-bażi ta' tranżazzjonijiet komparabbli, minħabba li l-metodoloġija twassal għal valwazzjoni b'interess ta' kontroll.

                  (193)

                  Fir-rigward tar-rendiment tal-azzjoni privileġġata, il-KPMG tinnota li Ernst & Young żbaljat fil-valwazzjoni tagħha tad-dividendi privileġġati għall-perjodu 2006-2012 billi bbażat l-kalkolu tagħha fuq dividendi annwali ta' USD 4 miljuni filwaqt li kienu ta' EUR 4 miljuni. Il-KPMG imbagħad ikkunsidrat li r-rata tar-rifużjoni applikata minn Ernst & Young fir-rigward tar-riskju ta' inadempjenza ta' ħlas (6,2 %) tinsab fil-firxa aċċettabbli identifikata, bejn 1,8 % u 16,4 %. Ir-rata tar-rifużjoni ta' 14 % applikata mill-partijiet hija wkoll meqjusa bħala aċċettabbli, minħabba li tinsab fil-firxa tal-valur.

                  (194)

                  Minn dawn l-aġġustamenti jirriżulta li valwazzjoni tas-sehem fid-DPH li tvarja bejn USD […] miljun u USD […] miljun, jiġifieri valur medjan ta' EUR […] miljun, li huwa konformi mal-prezz tat-trasferiment ta' Ġunju 2006 ta' EUR […] miljun. […] tikkonkludi li ma tistax titqies bħala kwistjoni ta' għajnuna mill-Istat għall-[kumpanija li f'dak iż-żmien kienet tikkontrolla lid-DPH].

            5.1.3.   MIŻURA 3

                  (195)

                  Id-DSIH tikkonferma l-argumenti mressqin mill-Belġju biex jiddefendi n-natura pari passu tal-investiment tal-FSIH. Id-DSIH issostni li l-kundizzjonijiet tal-operazzjoni kienu identiċi għal Duferco Développement u l-FSIH. Iż-żewġ azzjonisti aċċettaw flimkien li jieħdu riskju ġdid billi jinvestu fid-DSIH sabiex iwettqu l-proġetti ta' diversifikazzjoni ta' Duferco Diversification. Iż-żewġ azzjonisti jibbenefikaw minn distribuzzjoni proporzjonali fuq il-bażi tas-sehem tagħhom fil-kapital, tad-dividendi possibbli u tal-impatt finanzjarju ta' proġetti żviluppati mis-sussidjarji komuni tagħhom. Skont id-DSIH, l-intervent privat ta' Duferco Développement għandu jingħata importanza ekonomika reali, u l-ammont tal-investiment ikun identiku għal dak tal-FSIH.

                  (196)

                  Id-DSIH issostni li hi ma kinitx tappartjeni għal Duferco Développement qabel l-investimenti konkomitenti. Id-DSIH hija kumpanija li twaqqfet minn parti terza ftit żmien qabel dawn l-investimenti (29 ta' Novembru 2006) u mbagħad ġiet akkwistata miż-żewġ imsieħba biex jippermettu l-investimenti tagħhom. Dejjem skont id-DSIH, il-proġetti li nxtraw mid-DSIH ma kinux jappartjenu aktar għall-grupp Duferco qabel l-investiment mill-FSIH, minkejja li huma ġew ospitati mill-SIF f'forma ta' abbozz.

                  (197)

                  Fir-rigward tal-proġett […], id-DSIH tispeċifika li r-reġjun tal-Vallonja, permezz ta' SOGEPA, kien jaf sew is-sitwazzjoni tas-sit […] peress li hija interveniet flimkien mal-grupp Duferco fil-qafas tal-irkupru ta' […] li kienet qiegħda tfalli. Ir-reġjun tal-Vallonja kien għalhekk azzjonist ta' […] u kellu diversi pożizzjonijiet fil-bord tad-diretturi ta' din il-kumpanija. Ir-reġjun tal-Vallonja kien ukoll involut fil-proġett […] mill-bidu tiegħu u kien ikollu aċċess għall-informazzjoni kollha disponibbli dwar it-tnedija tal-proġett, b'mod partikolari dawk li huma eżatt l-istess għad-dispożizzjoni tal-investituri privati.

                  (198)

                  Id-DSIH tibbaża fuq valutazzjoni eks post tal-proġett li uriet il-ġustifikazzjoni tal-valwazzjoni tal-proġett kif imwettaq inizjalment u indikat redditu li huwa ferm interessanti.

                  (199)

                  Rigward il-proġett Marcinelle, is-DSIH tafferma li redditu aktar baxx milli mistenni mhuwiex minħabba l-ammonti għaljin ħafna tal-investimenti tal-imsieħba iżda minħabba elementi independenti mir-rieda tal-partijiet. L-ewwelnett, f'Jannar 2008 l-Kummissjoni ħabbret proposta ta' eliminazzjoni tal-allokazzjoni gratis tal-kwoti tal-emissjonijiet ta' CO2, li affettwat b'mod sinfikantiil-valwazzjoni tal-proġett qabel l-għeluq tan-negozjati ma' ENEL. It-tieni, fl-2010 kien hemm bidla sħiħa u imprevedibbli fis-suq tal-elettriku, bi żviluppi negattivi tal-prezzijiet tal-elettriku, tal-gass u tas-CO2.

                  (200)

                  Duferco Diversification kienet toħroġ sew minn din il-kriżi billi tbigħ Marcinelle Energie eżatt qabel l-okkorrenza tagħha. L-intrapriża ttrasferiet 80 % ta' Marcinelle Energie għal prezz raġonevoli u kellha tiżgura l-[…] li jibqgħu b'opzjoni ta' bejgħ negozjata ma' ENEL.

            5.1.4.   MIŻURI 4 U 5

                  (201)

                  […] tinnota li għall-applikazzjoni tal-kriterju tal-investitur privat f'ekonomija tas-suq, għandhom jiġu eżaminati elementi differenti, speċjalment ir-rata tal-imgħax applikabbli u l-garanziji meħtieġa biex jiżguraw is-self.

                  (202)

                  Rigward il-garanziji, […] tfakkar li Duferco ppreżentat sitwazzjoni finanzjarja b'saħħitha ħafna, kif urew il-kundizzjonijiet tas-self mogħtija mill-istabbilimenti bankarji lill-grupp Duferco, b'rati komparabbli mar-rati offruti lill-intrapriżi kklassifikati AAA skont ir-rata ta' referenza tal-Kummissjoni. Barra minn hekk, il-[kumpanija li kienet tmexxi l-grupp Duferco f'dak iż-żmien] fir-rigward tal-ħlas lura mistenni mis-self tal-FSIH kellha tagħti prijorità lill-fondi li ġejjin mill-bejgħ futur lill-NLMK tas-sehem tad-DII fl-SIF. L-eżistenza ta' pretensjoni futura, iżda kważi ċerta, ta' USD […] miljun fir-rigward tal-NLMK kienet tirrappreżenta garanzija likwida u eżiġibbli faċilment. Dan is-self kien jappartjeni għal ħlas bil-quddiem tal-pretensjoni futura. L-FSIH kienet tibbenifika wkoll minn rahan ta' 15 % tal-ishma tad-DPH, kumpanija finanzjarja b'saħħitha ħafna (bl-ebda telf irreġistrat sal-2009), għal valur ta' madwar USD […] miljun. Fl-aħħar nett, ir-rata ta' referenza Euribor ta' 12-il xahar żgurat rata stabbli għal perjodu ta' 12-il xahar, karatteristika attraenti fi żmien ta' kriżi u ta' tnaqqis fir-rati. Ir-riskju għall-FSIH fir-rigward ta' dawn il-garanziji kien għalhekk minimu.

                  (203)

                  Ir-rati applikati mill-banek privati għall-grupp Duferco jvarjaw bejn [0,65-1,15] % u [2,75-3,25] % b'medja ta' [1,1-1,55] %, jiġifieri rati li huma f'konformità sħiħa mar-rati tal-FSIH. […] tqis li fil-paragun wieħed ma jistax jeskludi s-self li ma għandux eżattament l-istess maturazzjoni, l-istess ammont, l-istess natura jew li għandu rata ta' bażi differenti. Għandhom jitqiesu biss il-garanziji u r-rata tal-imgħax applikata.

                  (204)

                  L-ammonti tas-self ippreżentati mill-Belġju b'mod ġenerali huma inqas għoljin minn dawk tas-self tal-FSIH, minħabba li l-Belġju ppreżenta biss is-self għax-xiri f'euros, li ma jirrappreżentax ħlief parti żgħira tal-ammont totali. […] hija interessata fis-self f'muniti barranin differenti tal-ammonti li huma aktar importanti. Din id-data turi li Duferco kellha aċċess għal linji ta' kreditu ta' ammont għoli ħafna u li ċertu self kien relatat ma' self b'terminu twil (għaxar snin). Ir-rati ta' dawn is-selfiet ivarjaw bejn [0,5-1] % u [2,2-2,65] % b'medju mwieżen ta' [1,6-2,05] %.

                  (205)

                  […] tikkonkludi għalhekk li fid-dawl tal-garanziji b'saħħithom li minnhom tibbenifika l-FSIH, ir-rati tal-imgħax applikabbli huma f'konformità sħiħa mar-rati tas-suq.

            5.1.5.   MIŻURA 6

                  (206)

                  Sa mill-bidu, skont id-DLP, il-partijiet ikkunsidraw li s-self ta' EUR 30 miljun seta' jiġi mibdul fi żmien qasir, kif kien il-każ f'Settembru 2011. L-intenzjoni oriġinali tal-FSIH kienet li tipproċedi għal investiment f'kapital ta' EUR 100 miljun. Id-DLP temmen li s-self konvertibbli għandu jiġi analizzat flimkien mal-injezzjoni tal-kapital u għandhu jiġi trattat bħala tali.

                  (207)

                  Id-DLP issostni li l-interventi tad-DII u tal-FSIH huma konkomitanti, id-DII kienet involuta f'żieda fil-kapital tad-DLP fis-7 ta' Lulju 2011, jiġifieri ftit jiem qabel iż-żieda fil-kapital mill-FSIH u wara l-għoti tas-self konvertibbli. Hija tafferma wkoll li l-kundizzjonijiet tal-operazzjoni huma identiċi, peress li ż-żewġ imsieħba kienu investew ammonti kważi identiċi. Dan jirrigwarda għalhekk l-investimenti li saru fl-istess kundizzjonijiet peress li l-FSIH u d-DII għandhom l-istess riskju u jibbenefikaw minn distribuzzjoni proporzjonali tad-dividendi u taż-żieda tal-valur tas-sussidjarja tagħhom.

                  (208)

                  Id-DLP issostni li l-kumpanija ma kinitx tappartjeni għall-grupp Duferco fil-mument tal-investiment tal-FSIH iżda kienet kumpanija ġdida mibnija speċifikament biex tilqa' l-investimenti konġunti taż-żewġ imsieħba. Il-fatt li dawn l-investimenti kienu użati parzjalment għax-xiri tal-assi tal-SIF kien irrilevanti minħabba li l-prezz tat-trasferiment kien ibbażat fuq ir-rapporti ta' esperti. Għaldaqstant, id-DLP ikkonkludiet li l-investiment li sar mill-FSIH fid-DLP huwa pari passu mad-DII.

                  (209)

                  Id-DLP tfakkar ukoll li mill-1999 s-SOGEPA kienet azzjonista tad-DLL u b'hekk kellha għarfien profond tal-attivitajiet u tas-sitwazzjoni finanzjarja tal-kumpanija fir-rigward tas-sussidjarja ta' prodotti twal. Permezz ta' SOGEPA, ir-reġjun tal-Vallonja kellu għarfien b'saħħtu tal-kundizzjonijiet tas-suq, is-siti operatttivi u l-ambjent tagħhom. Id-DLL tindika wkoll li hemm biss pjan tan-negozju wieħed għall-kumpanija Duferco Trebos u DLLPL. L-FSIH kienet tkun għalhekk f'pożizzjoni li tieħu d-deċiżjoni tagħha f'għarfien sħiħ tal-kwistjoni u kellha livell ta' informazzjoni identiku għal dak li kien ikun akkwistat minn investitur privat f'sitwazzjoni identika.

                  (210)

                  Skont id-DLP, mir-riżultati finanzjarji joħroġ li l-EBITDA li sar wara tliet xhur kien f'konformità mal-EBITDA maħsub fil-pjan tan-negozju għall-perjodu ta' sitt xhur. Fil-mument tal-investiment tagħha, l-FSIH setgħet għalhekk tiżgura ruħha dwar ir-rilevanza tal-pjan tan-negozju.

            5.2.   KUMMENTI TAL-SIF

                  (211)

                  Il-Kummissjoni tispeċifika li l-kummenti tal-SIF għandhom x'jaqsmu biss mal-miżura li tagħha hi l-benefiċjarja, jiġifieri l-miżura 5.

                  (212)

                  L-SIF tikkunsidra li s-sitwazzjoni finanzjarja tagħha kienet b'saħħitha fil-mument tal-għoti tas-self u li l-garanziji fil-mument tal-ftehim tas-self kienu fil-biċċa l-kbira suffiċjenti biex tħallas lura l-ammont sħiħ tas-self tal-FSIH. Barra minn hekk, dejjem skont l-SIF, ir-redditu tal-operazzjoni tas-self ma ħalla l-ebda dubju lill-FSIH fir-rigward tal-politika ta' investimenti u ta' żvilupp imħaddna mill-SIF. Il-pjan tan-negozju tal-SIF relatat mas-siti Belġjani, b'mod partikolari għas-snin 2007-2010, kien jinkludi proġetti kbar ta' investiment li jippromettu prospetti ta' żvilupp importanti tal-grupp fil-Belġju.

                  (213)

                  Barra min hekk, l-SIF tikkunsidra li s-sħubija tagħha f'żewġ atturi kbar tas-settur tal-azzar tqieset fl-analiżi ta' riskju marbuta mal-operazzjoni tas-self mill-FSIH. L-NLMK tat garanzija lill-FSIH f'każ ta' bidla fil-kontroll. Billi tat self ta' EUR 75 miljun lill-SIF b'rata ta' 2,05 % (marġini ta' 75 punt bażi) filwaqt li r-rata tal-Bank Nazzjonali tal-Belġju għas-self il-ġdid kienet ta' 1,63 %, l-FSIH ma ħadet l-ebda riskju bla bżonn fir-rigward ta' operatur privat.

                  (214)

                  L-SIF tfakkar li l-applikazzjoni tal-kriterju tal-investitur privat f'eknomija tas-suq ma teħtieġ l-ebda paragun ma' self li jaqbel għal kollox mas-self mogħti mill-FSIH. L-SIF tindika wkoll li l-Kummissjoni tispeċifika li wieħed għandu jqis it-tip ta' operatur ikkonċernat, in-natura tal-operazzjoni u s-swieq ikkonċernati. Skont din il-kjarifika, żewġ selfiet privati mogħtija lil Duferco Clabecq, sussidjarja tal-SIF, għandhom jitqiesu għall-paragun mas-self mogħti mill-FSIH. L-analiżi ta' dan is-self turi li matul il-perjodu fejn is-self ingħata mill-FSIH, l-SIF kienet kapaċi takkwista krediti permezz ta' istituzzjonijiet finanzjarji privati u li l-kundizzjonijiet tas-self mogħtija mill-FSIH ma kinux jippreżentaw differenzi sostanzjali mas-suq. Ir-rati tal-imgħax applikati mill-istituzzjonijiet ta' kreditu għal dawn iż-żewġ selfiet, [1-1,5] % (self Sumitomo) u [1,2-1,7] % (self Rabobank), huma aktar baxxi minn dawk mogħtija mill-FSIH (2,05 %). Minn dan jirriżulta li r-riskju soġġettiv inerenti għas-self mogħti mill-FSIH sejjer ikun rifless mir-rata tal-imgħax applikata, ir-rata Euribor ta' 12-il xahar, li hija element li ssaħħaħ is-sigurtà tas-self għall-kreditur fis-sens li jiżgura rata stabbli għal tnax-il xahar.

                  (215)

                  Barra minn hekk, skont l-SIF, in-nuqqas ta' garanziji fl-ebda każ ma jista' joħloq vantaġġ. Jekk l-ebda garanzija ma kienet meħtieġa dan huwa minħabba li s-saħħa finanzjarja tagħha, is-sħubija tagħha fil-gruppi NLMK u Duferco u […] kienu jkunu ta' natura li jiżguraw lill-FSIH dwar il-kapaċità tal-SIF biex tħallas lura s-self.

                  (216)

                  L-SIF tindika wkoll li marġini ta' 75 punt huwa konformi mal-prattika bankarja ta' dak iż-żmien. Is-self Sumitomo juri li għal livell ta' garanziji normali l-marġini kien ta' [10-50] punt, jiġifieri inqas minn dak indikat fil-komunikazzjoni dwar ir-rata ta' referenza tal-2008, għal klassifikazzjoni tajba (100 punt) jew anke b'saħħitha (75 punt). Bl-istess mod, għas-self ta' Rabobank, il-marġni kien ta' [45-85] punt għal livell ta' garanziji normali. Jirriżulta li jekk wieħed iqis li l-SIF kienet tgawdi minn klassifikazzjoni tajba, marġni ta' 75 punt (inqas minn 100 punt) għal self ta' għaxar snin sejjer ikun konformi mal-użanzi tal-banek li naqqsu sew il-marġni tagħhom f'dak iż-żmien.

                  (217)

                  L-SIF tikkonkludi li s-self li ngħata lilha mill-FSIH jikkorrispondi għal kundizzjonijiet tas-suq u ma jagħtih l-ebda vantaġġ.

                  (218)

                  L-SIF madankollu tispeċifika li jekk is-self kellu jiġi kklassifikat bħala għajnuna, tali għajnuna tista' tkun kompatibbli mas-suq komuni fl-applikazzjoni tal-komunikazzjoni tal-Kummissjoni dwar il-qafas temporanju għal miżuri ta' għajnuna mill-Istat biex isostnu l-appoġġ għall-finanzjament fil-kriżi finanzjarja u ekonomika attwali (il-“komunikazzjoni tal-2009”) (13). Biex issir valutazzjoni tal-kompatibbiltà tas-sussidji fuq ir-rati tal-imgħax mar-regoli dwar l-għajnuna mill-Istat, il-komunikazzjoni tal-2009 tistabbilixxi rata mnaqqsa speċifika għall-perjodu ta' kriżi. L-SIF tindika li l-kundizzjonijiet kollha previsti fil-komunikazzjoni tal-2009 huma sodisfatti: il-kuntratt ġie konkluż fid-29 ta' Settembru 2009 u l-SIF ma kinitx f'diffikultà fl-1 ta' Lulju 2008. Għalhekk, jekk is-self kellu jiġi kklassifikat bħala għajnuna, il-kompatibbiltà tar-rata tal-imgħax tas-self mogħti lill-SIF mill-FSIH għandu jiġi vvalutat fir-rigward tar-rata mnaqqsa.

            6.   REAZZJONI TAL-BELĠJU DWAR IL-KUMMENTI TAL-PARTIJIET INTERESSATI

      6.1.   REAZZJONI TAL-BELĠJU DWAR IL-KUMMENTI TA' […]

                  (219)

                  Il-kummenti ta' […] ma jirrekjedux kummenti partikolari mill-Belġju. Huma jikkonfermaw li d-deċiżjonijiet ittieħdu f'loġika industrijali li tikkorrispondi għal kundizzjonijiet tas-suq.

            6.2.   REAZZJONI TAL-BELĠJU DWAR IL-KUMMENTI TAL-SIF

                  (220)

                  Il-kummenti tal-SIF ma jirrekjedux kummenti partikolari mill-Belġju. Il-Belġju, barra minn hekk, iddikjara li huwa jinsab għad-dispożizzjoni tal-Kummissjoni fil-każ li s-self mogħti lill-SIF jitqies bħala element ta' għajnuna, bil-għan li ssir verifika tal-kompatibbiltà.

            7.   VALUTAZZJONI TAL-MIŻURI

      7.1.   EVALWAZZJONI TAL-PREŻENZA TA' GĦAJNUNA SKONT L-ARTIKOLU 107(1) TAT-TFUE

                  (221)

                  Skont l-Artikolu 107(1) tat-TFUE, “kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern”. Din id-dispożizzjoni tiddetermina l-kundizzjonijiet li minnhom miżura ta' Stat Membru tista' titqies bħala għajnuna mill-Istat.

                  (222)

                  L-ewwelnett, il-miżuri inkwistjoni għandu jkollhom oriġini Statali fis-sens li huma għandhom jinvolvu riżorsi tal-Istat u jkunu attribwibbli lill-Istat. It-tieni, il-Kummissjoni għandha tivverifika jekk ir-riżorsi tal-Istat jagħtux vantaġġ. It-tielet, il-miżuri għandhom ikunu selettivi (perżempju jindirizzaw lil intrapriża, lil settur ekonomiku jew lil żona ġeografika) għall-kuntrarju ta' miżura b'ambitu ġenerali. Ir-raba', il-miżuri għandhom ikunu jistgħu jfixklu l-kompetizzjoni u jaffettwaw il-kummerċ bejn l-Istati Membri.

                  (223)

                  Il-Kummissjoni qabel kollox, għas-sitt miżuri inkwistjoni, sejra teżamina l-kriterji tal-oriġini Statali, tal-għażla u tal-impatt fuq il-kompetizzjoni u l-kummerċ intra-Komunitarju. Hija mbagħad sejra tanalizza l-kriterju tal-vantaġġ ekonomiku għal kull miżura.

                  (224)

                  Il-Kummissjoni tinnota li l-Belġju ma kkuntestax l-oriġini Statali tal-finanzjament, l-għażla tiegħu u l-impatt tiegħu fuq il-kompetizzjoni u l-kummerċ bejn l-Istati Membri. Għaldaqstant, il-Kummissjoni sejra tkun limitata, għal dawn il-kriterji, biex tikkonferma l-analiżi mwettqa fid-deċiżjoni tal-ftuħ. Il-kundizzjoni relatata mal-eżistenza ta' vantaġġ ekonomiku biss hija kkuntestata mill-Belġju.

            7.1.1.   IL-KRITERJI TA' ORIĠINI STATALI U TAL-IMPUTABBILTÀ

                  (225)

                  Il-Kummissjoni tfakkar li “Sabiex vantaġġi jkunu jistgħu jiġu kklassifikati bħala għajnuna fis-sens tal-Artikolu 87(1) KE, dawn għandhom, minn naħa, jingħataw direttament jew indirettament permezz ta' riżorsi tal-Istat […] u, min-naħa l-oħra, ikunu attribwibbli lill-Istat […]” (14).

                  (226)

                  L-organizzazzjoni wara l-miżuri inkwistjoni hija l-kumpanija holding finanzjarja FSIH. L-FSIH, li l-għan tagħha huwa l-intervent f'kumpaniji tal-azzar ibbażati barra mill-pajjiż, hija sussidjarja bi sjieda ta' 100 % mis-SOGEPA, hija stess bi sjieda ta' 100 % mir-reġjun tal-Vallonja. Il-fondi għad-dispożizzjoni tal-FSIH huma għalhekk taħt il-kontroll tar-reġjun tal-Vallonja u b'hekk jikkostitwixxu riżorsi tal-Istat.

                  (227)

                  Id-deskrizzjoni tas-SOGEPA u tal-FSIH turi li r-rwol tal-awtoritajiet pubbliċi huwa deċiżiv fl-interventi tas-SOGEPA u tal-FSIH. Is-SOGEPA taġixxi fuq talba tal-Gvern tal-Vallonja. L-Artikolu 3(1) tal-istatuti tagħha jgħid li “Il-kumpanija għandha l-għan li twettaq il-kompiti kollha fdati lilha mill-Gvern ta' Walloon, (…). F'dan il-kuntest, hija tassigura b'mod partikolari l-implimentazzjoni tad-deċiżjonijiet ta' intervent fil-kumpaniji kummerċjali li jieħu l-Gvern ta' Walloon u l-ġestjoni tal-investimenti, l-obbligi, u l-ħlasijiet bil-quddiem jew l-imgħaxijiet li r-Reġjun ta' Walloon jew hija stess jista' jkollhom f'kumpaniji bħal dawn.” Fil-qasam tal-azzar, kull deċiżjoni tas-SOGEPA li taqbeż s-sempliċi ġestjoni tal-immaniġġjar tal-portafolji għandha tikseb ukoll qbil mill-Ministri tal-Ekonomija u tal-Baġit tar-reġjun tal-Vallonja. F'dan ir-rigward, l-artikli tal-gazzetti li dehru fil-gazzetta Le Soir tal-21 ta' Novembru 2011 jirriflettu r-reazzjonijiet tal-Ministri tal-Vallonja responsabbli għall-ekonomija fiż-żmien li ġraw il-fatti. Dawn il-persuni jassumu ovvjament ir-responsabbiltà tal-Gvern tal-Vallonja fir-rigward tal-interventi tal-FSIH.

                  (228)

                  Finalment, il-Kummissjoni tqis li l-miżuri inkwistjoni jissodisfaw il-kriterju tal-oriġini Statali u huma attribwibbli għar-reġjun tal- Vallonja.

            7.1.2.   IL-KRITERJU TAL-GĦAŻLA

                  (229)

                  Il-miżuri inkwistjoni jikkonċernaw biss il-kumpaniji u s-sussidjarji tal-grupp Duferco. Għalhekk huma selettivi.

            7.1.3.   IL-KRITERJI TAL-EFFETT FUQ IL-KOMPETITTIVITÀ U L-KUMMERĊ BEJN L-ISTATI MEMBRI

                  (230)

                  Il-grupp Duferco huwa attiv fis-suq tal-azzar. L-interventi tal-FSIH ippermettew lill-grupp Duferco biex iżomm pożizzjoni kompetittiva aktar b'saħħitha minn dik li kieku kien ikollu fin-nuqqas ta' dawn l-interventi. Barra minn hekk, fi ħdan l-Unjoni, is-suq tal-azzar għandu operaturi attivi oħrajn u l-prodotti tal-azzar għandhom ikunu s-suġġett tal-kummerċ bejn diversi Stati Membri. Il-vantaġġ mogħti mill-interventi tal-FSIH f'suq li huwa miftuħ għall-kompetizzjoni affettwa dan il-kummerċ. Fil-fatt, “meta l-għajnuna finanzjarja mill-Istat issaħħaħ il-pożizzjoni ta' impriża meta mqabbla ma' impriżi oħrajn li jikkompetu fil-kummerċ intra-Komunitarju, dawn tal-aħħar għandhom jitqiesu bħala affettwati mill-għajnuna” (15).

                  (231)

                  Għaldaqstant, skont il-ġurisprudenza tal-Qorti tal-Ġustizzja tal-Unjoni Ewropea (16), il-miżuri jistgħu jaffettwaw il-kompetizzjoni u l-kummerċ bejn l-Istati Membri.

            7.1.4.   IL-KRITERJU TAL-VANTAĠĠ EKONOMIKU

                  (232)

                  L-operazzjonijiet ekonomiċi u finanzjarji mwettqin minn korpi pubbliċi ma jagħtux vantaġġ lid-destinatarju tagħhom u għalhekk ma jikkostitwixxux għajnuna mill-Istat, jekk jitwettqu f'kundizzjonijiet normali tas-suq. (17). F'termini oħrajn, jeħtieġ li ssir valutazzjoni dwar jekk, f'ċirkostanzi simili, investitur privat li jopera f'kundizzjonijiet normali tas-suq kienx iwettaq l-istess intervent. Jekk dan ma jkunx il-każ, l-impriża benefiċjarja tkun irċeviet vantaġġ ekonomiku li kieku ma kinitx tikseb taħt kundizzjonijiet normali tas-suq, li jpoġġiha f'pożizzjoni aktar favorevoli minn dik tal-kompetituri tagħha. (18).

                  (233)

                  Il-Kummissjoni ser teżamina suċċessivament is-sitt miżuri mogħtija lill-grupp Duferco fid-dawl ta' dan il-kriterju.

            7.1.4.1.
            Miżura 1

      (i)   Dwar il-ġustifikazzjonijiet relatati mal-irtirar tal-FSIH

                  (234)

                  Il-Kummissjoni tqis li l-analiżi tar-raġunijiet tal-irtirar tal-FSIH, jekk mhijiex biżżejjed biex tagħti prova tan-natura mhux infurmata tal-investiment, madankollu tipprovdi informazzjoni siewja dwar il-miżura inkwistjoni.

                  (235)

                  Il-Belġju jiġġustifika l-irtirar tal-FSIH f'Duferco US permezz ta': (i) is-sensazzjoni li kellha l-FSIH, ta' tnaqqis fir-ritmu ekonomiku tal-azzar; (ii) il-konklużjoni tal-ftehim dwar il-provvista taċ-ċangaturi ma' […] li, filwaqt li stabbiliet ir-riżultati, madankollu daħlet f'riskju li tillimita l-qligħ potenzjali ta' Duferco US; (iii) l-eżistenza tal-likwidità abbondanti fi ħdan il-grupp Duferco, li ħolqot opportunitajiet sabiex l-FSIH titrasferixxi l-ishma tagħha f'Duferco US; (iv) in-negozjati li għaddejjin bħalissa għat-trasferiment ta' 50 % tal-SIF lill-NLMK, li kkunsidraw l-integrazzjoni ta' Duferco US fl-ambitu tas-sħubija ma' din tal-aħħar.

                  (236)

                  Rigward l-ewwel raġuni, il-Kummissjoni tinnota li fir-risposta tiegħu tat-8 ta' April 2015, il-Belġju tah ftit importanza. Il-Kummissjoni kienet filfatt talbet lill-Belġju biex jipprovdi kull studju, qabel il-miżura, dwar il-prospetti għas-suq tal-azzar għall-ħames snin li ġejjin. Dan ipprovda ħarsa ġenerali tal-qagħda ekonomika Amerikana estratt minn The National Economic Review dwar l-ewwel żewġ erba' xhur tal-2006 u eżami tas-settur tal-azzar tal-10 ta' April 2006 li sar mill-Kreditu Bankarju tal-Isvizzera. L-ewwel żewġ studji huma ħarsiet ġenerali tat-tkabbir Amerikan matul l-ewwel żewġ erba' xhur; huma jikkonkludu tnaqqis fit-tkabbir tal-PDG minħabba tnaqqis fis-settur tad-djar iżda ma jipprevedux reċessjoni fil-qrib. It-tieni studju, li jikkonċerna direttament is-suq tal-azzar, jibqa' kawt fir-rigward tal-evoluzzjoni ta' dan is-suq fl-Istati Uniti:

                              “1.

                           Il-qagħda tal-istokks tal-azzar fl-Istati-Uniti tidher dgħajfa, u dan ikompli jappoġġja d-domanda. (…) Għalhekk, għad baqalna (mill-inqas) bosta xhur quddiemna, qabel ma wieħed jibda jinkwieta fuq provvista eċċessiva fis-suq Amerikan. (…)

                              4.

                           Huma l-importazzjonijiet (jew il-produzzjoni) li joħolqu l-istokks u din ir-relazzjoni tidher kruċjali għalina għar-raġuni li ġejja. Minkejja li s-suq Amerikan jidher b'saħħtu, aħna naħsbu li r-riskji ta' pressjoni fuq il-provvista (importazzjonijiet u produzzjoni miżjuda) jistgħu jwasslu għall-ħolqien ta' stokks matul is-sena 2006 u għalhekk għat-tnaqqis tas-suq Amerikan sal-aħħar tal-2006, billi l-provvista tkun aktar għolja mid-domanda.”

                  (237)

                  Wara l-qari ta' dawn l-istudji, il-Kummisjoni nnotat li huwa għal din ir-raġuni li l-Belġju kkunsidra l-importanza li kellu jkollha l-perċezzjoni tas-suq tal-azzar fid-deċiżjoni tal-FSIH biex tirtira. Il-prospetti ekonomiċi disponibbli fiż-żmien tal-irtirar tal-FSIH fil-fatt jidhru insuffiċjenti biex dan l-irtirar jiġi ppreżentat bħala opportunità reali.

                  (238)

                  Fir-rigward tat-tieni raġuni, il-Kummissjoni ssostni li l-konklużjoni ta' kuntratti ta' provvista wasslet għal titjib sinifikanti fir-riżultati ta' Farrell mis-sena finanzjarja 2006. Il-bejgħ nett kważi rdoppja; ir-riżultat operattiv inbidel minn telf ta' USD […] miljun f'riżultat pożittiv ta' USD […] miljun; ir-riżultat nett inbidel minn telf ta' USD […] miljun għal riżultat pożittiv ta' USD […] miljun. Peress li s-sena finanzjarja 2006 ntemmet fit-30 ta' Settembru, l-FSIH ma setgħetx tinjora t-titjib tagħhom f'Ġunju 2006.

                  (239)

                  Peress li l-FSIH mhijiex fond ħeġġ, il-Kummissjoni mhijiex konvinta li żieda u stabbilizzazzjoni tad-dħul f'livell adegwat u prevedibbli huma argumenti validi għall-irtirar.

                  (240)

                  Il-Kummissjoni ma għandha l-ebda oġġezzjoni għat-tielet argument, iżda tqis li għandu jiġi kkunsidrat fir-rigward tar-raġuni proprja tal-irtirar tal-FSIH: l-approssimazzjoni bejn Duferco u l-NLMK.

                  (241)

                  Fil-fatt jidher li l-inizjattiva tal-irtirar ittieħdet minn Duferco. Kif indikat […] fil-kummenti tagħha lill-Kummissjoni. (19), it-trasferiment mill-FSIH tal-ishma tagħha f'Duferco US kienet kundizzjoni sine qua non għad-dħul tal-NLMK fil-kapital tal-SIF.
                  “L-NLMK b'mod partikolari ppreżentat kundizzjoni qabel it-twettiq tal-operazzjoni kollha li l-ishma kollha ta' Duferco US ikunu kkontrollati mill-SIF, dan kien jimplika xiri mill-ġdid tal-ishma miżmuma mill-FSIH.”
                  Fid-dawl ta' dak li ntqal hawn fuq, l-FSIH kienet bla dubju f'pożizzjoni b'saħħitha biex tinnegozja t-trasferiment tal-ishma tagħha lil Duferco. F'dan il-kuntest, il-fatt li madankollu ma fittxitx li tirkupra aktar mill-investiment inizjali tagħha ta' EUR 95 miljun, jindika li l-FSIH ma ġabitx ruħha bħala investitur infurmat.

                  (242)

                  Kontra preżunzjoni bħal din, fil-kummenti tiegħu l-Belġju wieġeb li l-investiment tal-FSIH kellu jiġi analizzat fil-munita funzjonali ta' Duferco US (id-dollaru), u mhux f'dik tal-FSIH (l-euro). F'dollaru, il-prezz tal-bejgħ miksub mill-FSIH (USD […] miljuni) kien jagħtih rendiment diċenti ta' 6,81 % kull sena. Il-Kummissjoni mhijiex tal-istess fehma għal żewġ raġunijiet. L-ewwelnett, hija tqis li l-unika munita li tagħmel sens għall-FSIH, bħala maniġer ta' fondi tal-euros, hija l-euro. It-tieni, u iktar fundamentali, hija tispeċifika li dan id-dibattitu ma għandu l-ebda influwenza fuq l-unika mistoqsija importanti, li hija li wieħed ikun jaf jekk dan il-prezz ta' USD […] miljun (jew, bl-istess mod EUR […] miljun) ikunx jikkorrispondi mal-prezz tas-suq li seta' jikseb investitur privat f'ċirkostanzi simili. Wara dan il-kuntest meħtieġ, il-Kummissjoni issa tixtieq twieġeb din il-mistoqsija.

            (ii)   Dwar l-imġiba tal-FSIH bħala investitur privat

                  (243)

                  Fil-mument tan-negozjar tat-trasferiment tal-ishma tagħha f'Duferco US, il-Kummissjoni qabel xejn issostni li l-FSIH ma stabbilietx proċedura ta' sejħa għal offerti miftuħa, trasparenti u mingħajr kundizzjonijiet peress li skont din tal-aħħar, “kien improbabbli li ddur lejn akkwirent terz għat-trasferiment ta' sehem minoritarju f'kumpanija privata (mhux imniżżla)” (20). L-eżami tar-raġunijiet tal-irtirar tal-FSIH jiskredita dan l-argument b'mod ċar: jekk l-FSIH ma fittxitx li tikkompeti ma' Duferco, għamlet dan biex togħġob lilha, li kellha ħtieġa urġenti tal-ishma tal-FSIH biex tikkonkludi l-ftehim mal-NLMK.

                  (244)

                  Iżda l-Kummissjoni mhux dejjem teżiġi l-implimentazzjoni ta' proċedura ta' sejħa għall-offerti (21) biex jiġi kkwalifikat bejgħ konformi mal-prezz tas-suq. Għall-kuntrarju, f'dan il-każ hija tirrakkomanda li wieħed jirrikorri għal valutazzjonijiet minn esperti independenti sabiex tiġi determinata valutazzjoni tal-prezz tas-suq.

                  (245)

                  Madankollu, l-FSIH ma rrikorriet għall-ebda valutazzjoni minn esperti ta' dan it-tip. Il-Belġju kkunsidra f'dan ir-rigward li l-iżvilupp ta' rapport ta' valwazzjoni kien inutli daqs sejħa għal offerti “fir-rigward tal-involviment attiv u effettiv tal-FSIH f'Farrell sa mid-dħul tagħha fil-kapital fl-2003 u l-għarfien sħiħ tagħha tas-settur tal-azzar” (22).

                  (246)

                  Il-Kummissjoni għalhekk issostni li ż-żewġ metodi użati normalment minnha biex jiġi stabbilit prezz tas-suq, jiġifieri s-sejħa għall-offerti jew valutazzjoni minn esperti indipendenti, ma ġewx implimentati mir-reġjun tal-Vallonja.

                  (247)

                  Meta Stat Membru jappoġġja operazzjoni ekonomika li tissodisfa l-kriterju ta' investitur privat f'ekonomija tas-suq, għandu jipprovdi elementi li juru li d-deċiżjoni li ssir l-operazzjoni tkun ittieħdet, f'dak iż-żmien, fuq il-bażi tal-valutazzjonijiet ekonomiċi kumparabbli ma' dawk li, f'ċirkostanzi simili, operatur privat razzjonali seta' jistabbilixxi bil-għan li jiġi determinat vantaġġ ekonomiku li joħroġ minnu.

                  (248)

                  Mis-sentenza tal-EDF fil-fatt jirriżulta dan li ġej (23):

                              “83

                           Dawn l-elementi għandhom juru b'mod ċar li, qabel jew fl-istess waqt tal-għoti tal-vantaġġ ekonomiku […], l-Istat Membru kkonċernat ħa d-deċiżjoni li jwettaq, permezz tal-miżura effettivament implementata, investiment fl-impriża pubblika kkontrollata.

                              84

                           F'dan ir-rigward jistgħu jkunu meħtieġa, b'mod partikolari, provi li juru li din id-deċiżjoni hija bbażata fuq evalwazzjonijiet ekonomiċi paragunabbli għal dawk li, fiċ-ċirkustanzi tal-każ, investitur privat razzjonali li jinsab fl-eqreb sitwazzjoni possibbli għal dik tal-imsemmi Stat Membru kien jagħmel, qabel ma jwettaq l-imsemmi investiment, sabiex jiddetermina l-profittabbiltà futura ta' tali investiment.

                              85

                           Min-naħa l-oħra, evalwazzjonijiet ekonomiċi magħmula wara l-għoti tal-imsemmi vantaġġ, il-konstatazzjoni retrospettiva tal-profittabbiltà effettiva tal-investiment imwettqa mill-Istat Membru kkonċernat jew ġustifikazzjonijiet ulterjuri tal-għażla tal-proċess effettivament użat ma jistgħux ikunu biżżejjed sabiex jiġi stabbilit li dan l-Istat Membru ħa, qabel jew fl-istess waqt ta' dan l-għoti, tali deċiżjoni fil-kwalità tiegħu ta' azzjonist […].”

                  (249)

                  Madankollu, il-Kummissjoni tinnota li l-metodi ta' valwazzjoni stabbiliti mill-Belġju u minn […] huma studji ta' wara l-implimentazzjoni tal-miżura inkwistjoni. Huma twettqu biss biex jindirizzaw it-tħassib tal-Kummissjoni fid-deċiżjoni tal-ftuħ, jiġifieri sew wara l-fatti inkwistjoni.

                  (250)

                  F'dan ir-rigward, il-Kummissjoni tosserva fil-kummenti ta' […] (24) li, meta din tal-aħħar talbet lill-KPMG biex tistabbilixxi mill-ġdid a posteriori il-valwazzjoni ta' Duferco US, il-KPMG kellha twarrab l-approċċ mid-dħul, fin-nuqqas ta' kull pjan tan-negozju li ġie ppreparat f'dak iż-żmien minn Duferco US.

                  (251)

                  Il-Kummissjoni talbet tliet darbiet għal kull dokument preċedenti li juri l-eżistenza tal-ħidmiet preliminari għad-deċiżjoni tal-FSIH (25). Il-Belġju wieġeb li mill-2003, id-data tad-dħul tal-FSIH fil-kapital ta' Duferco US, tliet amministraturi li kienu qegħdin jirrappreżentaw lill-FSIH kienu preżenti fil-bord tad-diretturi ta' Duferco US u ta' Farrell, u kienu involuti fil-ġestjoni ta' dawn il-kumpaniji. Ħafna rapporti ġew skambjati bejn l-azzjonisti ta' Duferco US (26). Il-Belġju għalhekk ikkomunika żewġ eżempji ta' rapporti ta' Awwissu 2004 u Marzu 2005. Dawn ir-rapporti huma rendikont ta' ftit paġni ta' żewġ żjarat lil Farrell, magħmulin minn rappreżentanti tal-FSIH. Il-Kummissjoni tqis li huma ma jippermettux li tiġi definita l-valwazzjoni tas-sehem tal-FSIH f'Duferco US. Il-Belġju jqis li dawn l-esperti tal-azzar kienu f'pożizzjoni li jivvalutaw huma nfushom is-sitwazzjoni tal-impriża (27). Il-Kummissjoni madankollu tinnota li l-Belġju ma pproduċa l-ebda nota, korrispondenza jew dokumenti oħrajn relatati mal-iskambji li jista' jkollhom dawn l-esperti tal-azzar mal-grupp Duferco biex jiġi determinat il-prezz tas-sehem tal-FSIH f'Duferco US.

                  (252)

                  Fid-dawl ta' dawn il-fatti, ir-raġunijiet tal-irtirar tal-FSIH u tal-ġurisprudenza fis-sentenza tal-EDF, il-Kummissjoni tikkonkludi li l-FSIH ma ġabitx ruħha bħala investitur privat f'ekonomija tas-suq matul it-trasferiment ta' dawn l-ishma f'Duferco US.

            (iii)   Il-kwantifikazzjoni tal-element ta' għajnuna

                  (253)

                  Il-Kummissjoni uriet li billi ma ġabitx ruħha bħala investitur privat, l-FSIH tat vantaġġ ekonomiku lid-DII, li kieku din tal-aħħar ma kinitx tikseb f'kundizzjonijiet normali tas-suq.

                  (254)

                  Fin-nuqqas ta' provi mill-Belġju li valutazzjoni ex ante ta' Duferco US kienet twassal għall-prezz tal-bejgħ effettivament imħallas, il-Kummissjoni mxiet lejn il-valutazzjoni proprja tagħha tal-valwazzjoni ta' Duferco US sa 49,99 % (parti miżmuma mill-FSIH).

                  (255)

                  L-ewwelnett, il-Kummissjoni tirrifjuta li teskludi kompletament il-metodu ta' valutazzjoni mill-fondi proprji, użati fid-deċiżjoni tal-ftuħ. Madankollu u sabiex tqis il-kummenti tal-Belġju dwar il-limitazzjonijiet intrinsiċi ta' dan il-metodu, il-Kummissjoni ma tużahx ħlief għall-verifika.

                     It- tabella Nru 1

                     Fondi proprji u riżultati netti ta' Duferco US (eluf ta' USD)

                              2003/09

                              2004/09

                              2005/09

                              2006/09

                              Fondi proprji

                              51 912

                              129 686

                              115 795

                              140 577

                              Riżultat nett

                              – 6 596

                              77 716

                              – 13 891

                              24 782

                     It-tabella Nru 2

                     Fondi proprji u riżultati netti ta' Farrell (eluf ta' USD)

                              2003/09

                              2004/09

                              2005/09

                              2006/09

                              Fondi proprji

                              78 721

                              157 370

                              134 150

                              139 402

                              Riżultat nett

                              – 7 034

                              78 591

                              – 13 279

                              25 458

                  (256)

                  Minn din l-informazzjoni, jirriżulta sempliċiment li metodu ta' valwazzjoni bbażat fuq il-valur tal-fondi proprji bla dubju jwassal għal valur aktar għoli fl-2006 milli fl-2003.

                  (257)

                  Il-Kummissjoni madankollu stmat il-valur tas-sehem tal-FSIH f'Duferco US skont il-metodu previst mill-Belġju: dak tal-multiplu tal-EBITDA. Dan il-metodu jirrikjedi l-kalkolu ta' (i) l-EBITDA għall-2006 (sena tat-trasferiment) u (ii) multiplu li għandu jiġi applikat lilu, minn kumpaniji komparabbli.

                  (258)

                  Il-Belġju jirrakkomanda li jibbaża fuq EBITDA inkluż bejn EUR 25 u 42 miljun għall-2006. Skont il-kontijiet konsolidati ta' Duferco US fit-30 ta' Settembru 2006 (28), l-EBITDA fil-verità żdied għal USD 52,25 miljun (introjtu operatorju: 45,97 + deprezzament u amortizzament: 6,28). L-essenzjali ta' dan ir-riżultat tajjeb kellu jkun diġà magħruf fl-14 ta' Ġunju 2006, peress li kien għad baqa' biss xahrejn u nofs qabel it-tmiem tas-sena finanzjarja. Il-Kummissjoni tqis għalhekk li l-firxa rrakkomandata mill-Belġju hija inġustament baxxa. Barra minn hekk tinnota li l-istudju li sar wara mill-KPMG għandu EBITDA “provviżorju” għas-sena finanzjarja 2006 ta' USD 42 miljun. Il-konfront ta' dawn l-elementi differenti wassal lill-Kummissjoni biex iżżomm valur tal-EBITDA ta' USD 47,12 miljun. (29) seta' ġie antiċipat b'mod realistiku matul is-sena 2006.

                  (259)

                  L-istima tal-Kummissjoni hija appoġġjata mill-elementi li ġejjin. Fit-12 ta' Ġunju 2006, f'nota (30) għall-bord tad-diretturi tagħha tal-14 ta' Ġunju, l-FSIH ipprevediet riżultat stabbilit ta' “USD 20 sa 25 miljun” għall-2006 u s-snin ta' wara. Dan qabel xejn jikkonferma li l-FSIH kellha ċerta viżibbiltà tas-sitwazzjoni finanzjarja tal-kumpanija. Iżda fuq kollox dan jagħti indikazzjoni tajba tal-livell tal-EBITDA li seta' jkun mistenni ex ante. Ir-rikostituzzjoni kontabbli u finanzjarja mwettqa mill-KPMG fl-2014 fil-fatt ikkonkludiet li riżultat nett ta' EUR 20,3 miljun jaqbel mal-EBITDA ta' EUR 42,3 miljun. Li kieku wieħed ikollu jieħu dan il-proporzjon EBITDA/riżultat nett ta' 2,09 u japplikah għal riżultat nett provviżorju ta' EUR 22,5 miljun (medja aritmetika tal-firxa antiċipata mill-FSIH fin-nota tagħha lill-bord tad-diretturi), b'hekk ikollna EBITDA provviżorja għall-2006 ta' EUR 47 miljun — ammont qrib sew tal-EUR 47,12 miljun stmat mill-Kummissjoni fil-premessa preċedenti.

                  (260)

                  Fir-rigward tal-multiplu li għandu jiġi applikat, il-Kummissjoni terġa tieħu dak ibbażat fuq il-metodolġija ta' Hatch Beddows matul il-valutazzjoni ta' Duferco US imwettqa fl-2003, jiġifieri multiplu ta' […]. Dan l-istudju fil-fatt jikkostitwixxi l-unika analiżi ex ante disponibbli matul it-trasferiment.

                  (261)

                  Jirriżulta li l-valur tas-sehem tal-FSIH f'Duferco US jammonta għal USD […] miljun. (31). L-ammont ta' għajnuna jikkorrispondi għad-differenza bejn din il-valutazzjoni u l-prezz tat-trasferiment ta' USD […] miljun adottat fl-2006, jiġifieri USD 15,24-il miljun.

                  (262)

                  Ma' dan l-ammont għandu jiġi miżjud il-valur tal-opzjoni ta' xiri, jiġifieri USD […] miljun kif stamt ex post mill-KPMG. L-ammont totali tal-għajnuna riċevuta mid-DII b'hekk huwa ta' USD 15,34-il miljun, jiġifieri fil-prinċipju EUR 11,58-il miljun. (32).

                  (263)

                  Il-Kummissjoni tinnota li l-ammont ta' għajnuna għaldaqstant stmat jikkonferma li l-prezz tal-bejgħ tas-sehem tal-FSIH f'Duferco US ma jikkorrispondix għal dak li investitur privat li jopera f'kundizzjonijiet normali tas-suq seta' jilħaq.

            7.1.4.2.
            Miżura 2

      (i)   Dwar il-ġustifikazzjonijiet relatati mal-irtirar tal-FSIH

                  (264)

                  Fil-kummenti tiegħu, il-Belġju ġġustifika l-irtirar tal-FSIH fid-DPH bil-fatturi li ġejjin: iċ-ċikliċità tas-settur, id-dħul u l-influwenza ta' investituri ġodda privati fil-grupp Duferco ([…] u l-NLMK), id-disponibbiltà ta' likwidità fi ħdan il-grupp Duferco.

                  (265)

                  Jekk l-aħħar fattur ma joħloq l-ebda dubju, min-naħa l-oħra l-Kummissjoni tikkontesta li l-ewwel żewġ fatturi kellhom rwol deċiżiv. Filfatt, l-ebda waħda minn dawn iż-żewġ raġunijiet ma tidher fil-minuti tal-bord tad-diretturi tal-14 ta' Ġunju 2006 tal-FSIH (33), li titratta t-trasferiment tal-ishma tad-DPH. Min-naħa l-oħra, il-minuti rrappurtaw motivazzjoni oħra aktar urġenti: ħtieġa ta' likwidità urġenti tal-ishma tal-FSIH.
                  “Fit-tmiem tal-2005, l-F.S.I.H. iffaċċjat ħtiġijiet importanti ta' flus biex tiffinanzja proġetti urġenti.
                  Fl-istess żmien, il-Grupp Duferco kellu l-opprotunità li jbigħ l-entità industrijali li tinsab fir-Russja.
                  L-F.S.I.H. ħadet din l-opportunità biex titlob lill-[kumpanija li f'dak iż-żmien kienet tikkontrolla lid-DPH] biex terġa tixtri l-ishma tagħha fid-D.P.H.”

                  (266)

                  Ta' min ifakkar li l-FSIH ingħatat EUR 108 miljun mis-SOGEPA mal-istabbiliment tagħha. Fi tmiem l-2005, din is-somma kienet kważi immobilizzata kollha kemm hi: EUR 95 miljun kienu investiti f'Duferco US u EUR 80 miljun fid-DPH. Madankollu, fl-2006 l-FSIH xtaqet tappoġġja proġetti oħrajn, li bla dubju kienu meqjusin bħala iktar ta' prijorità skont l-awtorità pubblika tal-Vallonja. Dawn il-proġetti jinkludu r-rikondizzjonar tal-forn tal-blast u tal-fran tal-kokk ta' Carsid, “proġett strateġiku għall-ġejjieni tal-industrija tal-azzar fil-baċir ta' Charleroi [u] li ċertament jaqa' taħt is-suġġett tas-SOGEPA” (34).

                  (267)

                  Fid-dawl ta' dawn ir-raġunijiet, jidher li dawn huma kunsiderazzjonijiet prinċipalment politiċi u soċjali li ddeċidew li l-FSIH tittrasferixxi s-sehem tagħha fid-DPH: l-FSIH għandha ssib mill-ġdid likwiditajiet biex tkun tista' tkompli tappoġġja l-industrija tal-azzar fil-Vallonja. Billi għamlet hekk, l-FSIH ma kellhiex f'moħħha li tivvaluta s-sehem tagħha fil-massimu tiegħu. Għall-kuntrarju, il-kumpanija tal-Vallonja ġiet f'pożizzjoni ta' djgħufija biex tinnegozja ma' Duferco l-ħruġ tagħha mid-DPH.

            (ii)   Dwar l-imġiba tal-FSIH bħala investitur privat

                  (268)

                  F'dan il-kuntest, il-[kumpanija li f'dak iż-żmien kienet tikkontrolla lid-DPH] kienet kompletament ħielsa biex tagħmel offerta ta' xiri mill-ġdid aggressiva. Huwa għalhekk li l-FSIH nediet studju indipendenti biex tagħmel validazzjoni tal-offerta tal-[kumpanija li f'dak iż-żmien kienet tikkontrolla lid-DPH], kif jidher fil-minuti tal-bord tad-diretturi tal-14 ta' Ġunju 2006 tal-FSIH (35):
                  “Sabiex jiġi vvalidat il-prezz propost għat-tranżazzjoni, l-FSIH mexxiet valwazzjoni tal-Grupp mill-kumpanija Ersnt & Young.”

                  (269)

                  Meta korp pubbliku jbigħ assi lil persuna privata, għandu jiġi determinat jekk il-prezz tat-trasferiment huwiex ekwivalenti għall-prezz tas-suq jiġifieri li jikkorrispondi għal dak li seta' jinkiseb minn akkwirent f'kundizzjonijiet tas-suq. Għalhekk, il-korp pubbliku għandu jirrikorri għal proċedura ta' sejħa għall-offerti miftuħa, trasparenti u mingħajr kundizzjonijiet, jew fejn dan ma jkunx possibbli għal valutazzjoni minn esperti indipendenti.

                  (270)

                  Il-Kummissjoni ma tiċħadx li l-FSIH ġabet ruħha bħala investitur privat fil-mument fejn nediet l-istudju indipendenti ta' Ernst & Young. Madankollu, hija tinnota li minkejja dawn it-talbiet f'dan is-sens (36), il-Belġju naqas milli jipprovdi evidenza li l-konklużjonijiet ta' dan l-istudju tqiesu effettivament fil-mument tan-negozjar bejn il-partijiet. Għall-kuntrarju jidher li fil-pressjoni biex tittrasferixxi s-sehem tagħha, l-FSIH ħalliet f'idejn il-[kumpanija li f'dak iż-żmien kienet tikkontrolla lid-DPH] biex tipproponi prezz, li ġie aċċettat mingħajr ma l-elementi tal-valutazzjoni minn esperti ulterjuri ġew immobilizzati fin-negozjar. Għalhekk, il-Kummissjoni ssostni li r-rapport Ernst & Young 2006 ma ntużax bil-mod ta' investitur privat f'ekonomija tas-suq, u kollox ma' kollox serva biss biex jagħti l-osservanza ta' tranżazzjoni tas-suq lil negozjar li prattikament kien diġà konkluż.

                  (271)

                  Fid-dawl ta' dak li ntqal hawn fuq, jidher li t-“telfiet imposti” argumentati fit-tul mill-Belġju ma ġewx diskussi — jew għall-inqas diskussi biżżejjed — bħala tali mal-[kumpanija li f'dak iż-żmien kienet tikkontrolla lid-DPH] fiż-żmien tan-negozjar. Jidher li, bil-kontra, ġew iffurmati ex post, mill-ġustifikazzjonijiet parzjalment invokati fl-intern mill-FSIH biex jikkonvinċu lilhom infushom mill-ġustifikazzjoni tal-prezz propost mill-[kumpanija li f'dak iż-żmien kienet tikkontrolla lid-DPH].

                  (272)

                  Il-Kummissjoni barra minn hekk tinnota li, skont il-Belġju, minkejja l-kritika tar-riżultati tar-rapport Ersnt & Young 2006, ir-reġjun tal-Vallonja ma ra l-ebda ħtieġa biex ifittex valutazzjoni minn esperti kontradittorja kif madankollu kien għamel fl-2003 waqt id-dħul tiegħu f'Duferco US. Madankollu, diskussjonijiet tekniċi u importanti bħal dawk invokati mill-Belġju dwar it-telfiet imposti allegatament innegozjati bejn l-FSIH u l-[kumpanija li f'dak iż-żmien kienet tikkontrolla lid-DPH], kienu jiġġustifikaw f'kull każ opinjoni esperta oħra.

                  (273)

                  Għal dawn ir-raġunijiet, il-Kummissjoni tqis li ma għandhiex għalfejn tikkummenta dwar it-“telfiet imposti” punt, punt, peress li l-imġiba tal-FSIH fl-ebda każ ma kienet ta' investitur privat f'ekonomija tas-suq. Il-Kummissjoni tikkonkludi li billi biegħet is-sehem tagħha għal USD […] miljun, l-FSIH tat lill-[kumpanija li f'dak iż-żmien kienet tikkontrolla lid-DPH] vantaġġ ekonomiku li ma setgħetx tikseb f'kundizzjonijiet normali tas-suq.

            (iii)   Il-kwantifikazzjoni tal-element ta' għajnuna

                  (274)

                  L-unika valutazzjoni minn esperti indipendenti ta' dak iż-żmien tindika prezz tas-suq bejn USD […] u […] miljun, l-element ta' għajnuna għall-[kumpanija li f'dak iż-żmien kienet tikkontrolla lid-DPH] preżenti f'dan ir-rigward tammonta għad-differenza bejn il-bażi ta' din il-firxa u l-prezz effettiv tat-tranżazzjoni, jiġifieri USD 25,58 miljun (jew EUR 20,36 miljun) (37)).

            7.1.4.3.
            Miżura 3

      (i)   Dwar in-natura pari passu tal-operazzjoni

                  (275)

                  Il-konformità ta' operazzjoni mal-prinċipju tal-investitur privat f'ekonomija tas-suq titqies bħala sodisfatta jekk tista' tingħata prova li din l-operazzjoni saret pari passu bejn l-investituri pubbliċi u privati.

                  (276)

                  Il-Belġju jsostni li l-investiment tal-FSIH fid-DSIH huwa pari passu ma' dak ta' Duferco Développement peress li (i) ir-riskji huma l-istess għall-FSIH u Duferco Développement (id-DSIH ma tappartjenix la għall-grupp Duferco u lanqas għall-FSIH qabel investiment ta' ekwità konġunt tagħhom), li (ii) l-ammonti miġjuba huma identiċi u li (iii) l-interventi huma konkomitanti.

                  (277)

                  […] jikkonferma l-argumenti magħmulin mill-Belġju.

                  (278)

                  Il-Kummissjoni ma tikkontestax il-konkomittanza fiż-żmien tal-operazzjonijiet. Min-naħa l-oħra, hija tirrifjuta l-ewwel żewġ argumenti tal-Belġju u għalhekk tqis li l-investiment ta' ekwità tal-FSIH mhuwiex pari passu ma' dak ta' Duferco Développement.

                  (279)

                  Minkejja li d-DSIH ġiet kostitwita formalment barra l-grupp Duferco, il-Kummissjoni tinnota li fil-fatt d-DSIH serviet bħala strument sempliċi għal Duferco biex takkwista flimkien mal-FSIH kumpanija, Carsid Développement, li kellha l-kapital kollu tal-SIF. Ta' min ifakkar li Duferco kienet l-azzjonista unika tal-SIF sat-18 ta' Diċembru 2012, id-data tax-xiri ta' 50 % tal-kumpanija holding Lussemburgiża mill-NLMK.

                  (280)

                  Għaldaqstant, il-grupp Duferco ħallas EUR […] miljun biex jakkwista Carsid Développement permezz tad-DSIH, u rċieva EUR […] miljun għall-bejgħ ta' Carsid Développement permezz tas-sussidjarja tagħha SIF. Din l-operazzjoni, li fil-verità tikkostitwixxi biss trasferiment sempliċi ta' sussidjarji, hija ta' benefiċċju għall-grupp Duferco filwaqt li tirrappreżenta somma mħallsa ta' EUR […] miljun għall-FSIH.

                  (281)

                  Il-Kummissjoni tikkonkludi li fl-investiment ta' ekwità ugwali, l-FSIH ġabet EUR […] miljun fi flus kontanti għal sussidjarja tal-grupp Duferco, filwaqt li din tal-aħħar irċeviet EUR […] miljun nett mingħajr ma kellha tidħol f'riskju ġdid. F'dawn il-kundizzjonijiet, ma jistax jingħad li l-investiment kien pari passu.

            (ii)   Dwar l-imġiba tal-FSIH bħala investitur privat

                  (282)

                  Lil hinn min-natura mhux pari passu tal-operazzjoni, il-Kummissjoni tagħti r-raġunijiet li jippermettulha tikkonkludi mingħajr ambigwità għan-nuqqas ta' konformità tal-operazzjoni mal-prinċipju tal-investiment privat f'ekonomija tas-suq. Dawn ir-raġunijiet huma marbutin mal-manjiera li biha l-FSIH ivvalutat l-investiment ta' ekwità fid-DSIH, fir-rigward b'mod partikolari ta' (i) l-assi u l-obbligazzjonijiet miżmuma minn Carsid Développement, u (ii) l-valwazzjoni tal-proġett […].

                  (283)

                  Carsid Développement ġiet stabbilita fl-2006 mid-diviżjonijiet parzjali tal-kumpanija ewlenija tagħha Carsid iġġib numru ta' assi fin-natura tagħha għall-kumpanija li għadha kif ġiet stabbilita. Din il-kontribuzzjoni ġiet ivvalutata mill-KPMG fl-14 ta' Novembru 2006. (38). Ir-rapport tal-KPMG (“ir-rapport KPMG 2006”) jippreżenta kontribuzzjoni tal-assi sa EUR […] miljun, li tammonta għal aktar minn 99 % ta' pretensjonijiet kummerċjali lejn Duferco La Louvière Sales, u ta' kontribuzzjoni tal-assi ta' ammont simili (EUR […] miljun) li jikkorrispondi għal dispożizzjoni għal riskji ambjentali maħsuba biex tkopri l-ispejjeż ta' riabilitazzjoni li għadhom ma ġġarbux fis-sit ta' Carsid.

                  (284)

                  L-FSIH ikkunsidrat sew il-EUR […] miljun ta' pretensjonijiet kummerċjali fil-valwazzjoni ta' Carsid Développement (u għalhekk tad-DSIH) (39). Min-naħa l-oħra u minkejja talba mill-Kummissjoni f'dan is-sens (40), il-Belġju ma pprovdiex evidenza konvinċenti tat-teħid in kunsiderazzjoni tal-obbligu ta' Carsid Développement fil-valwazzjoni tad-DSIH mill-FSIH. Il-Belġju fil-fatt jallega li fil-verità dan l-obbligu ma kienx jikkorrispondi għall-ebda obbligu legali, peress li r-regolament relatat mal-ħamrija mniġġsa applikabbli fil-Vallonja ġie kienx għadu ġie stabbilit qabel l-2008. Riabilitazzjoni kellha ssir biss fil-kuntest ta' valwazzjoni ulterjuri tal-art. Madankollu, f'dan l-aħħar każ, l-ispejjeż ta' riabilitazzjoni kienu jiġu kkumpensati kompletament mill-valur tal-art riabilitata, allegatament stabbilit mill-ishma ta' EUR […] miljun. Għalhekk ma kienx hemm skop biex tiġi vvalutata d-dispożizzjoni ambjentali għalkemm kienet inkluża fil-kontijiet. Il-Kummissjoni ssostni li l-Belġju ma pprovda l-ebda evidenza ta' dawn id-diskussjonijiet lill-Kummissjoni, u lanqas ta' ebda valutazzjoni minn esperti li tagħti prova tal-valur tal-artijiet riabilitati. Hija għalhekk tikkonkludi li dan l-obbligu ma ġiex ikkunsidrat b'mod sodisfaċenti matul il-valwazzjoni ta' Carsid Développement mill-FSIH.

                  (285)

                  Fir-rigward tal-proġett […], ir-reġjun jallega li l-FSIH ibbażat l-analiżi tagħha fuq elementi objettivi ta' spejjeż, identifikati fi studju indipendenti kkummissjonat fl-2006 minn Duferco għal impriża speċjalizzata fir-riabilitazzjoni ta' siti abbandunati u depożiti tal-iskart (is-“SPAQuE”) u fuq valutazzjonijiet tal-valur tas-suq tal-artijiet imnaddfa mit-tniġġis.

                  (286)

                  Il-Kummissjoni tirrikonoxxi r-rilevanza tal-elementi tal-ispejjeż, stabbiliti f'dak iż-żmien minn esperti indipendenti. Għall-kuntrarju, hija tosserva li l-valur tas-suq tal-artijiet imnaddfa mit-tniġġis ma jaqa' taħt l-ebda studju indipendenti ex ante. Il-Belġju jiġġustifika ċ-ċifra ta' EUR […] miljun minn studju tal-espert Galtier imwettaq fl-2010, jiġiferi erba' snin wara l-miżura inkwistjoni.

                  (287)

                  Il-Kummissjoni tinnota li l-istudju indipendenti ta' SPAQuE fl-2006 madankollu ppropona valutazzjoni tad-dħul li seta' jittieħed mill-bejgħ tal-artijiet imnaddfa mit-tniġġis. (41). Fl-ebda wieħed mix-xenarji previsti minn SPAQuE, id-dħul ma kien jaqbeż il-EUR […] miljun. Fuq il-bażi ta' din id-data ta' dak iż-żmien, jidher għalhekk li huwa impossibbli li jiġi ġġustifikat il-valur ta' EUR […] miljun mħallas mill-FSIH.

                  (288)

                  Finalment, u anke jekk wieħed jaċċetta il-projezzjoni ta' EUR […] miljun meħuda mill-Belġju, il-Kummissjoni ssostni li għal investitur privat f'ekonomija tas-suq, mhuwiex komuni li jivvaluta proġett mis-somma mhux skontata mill-ispejjeż u l-qligħ tagħha. Investitur privat f'ekonomija tas-suq filfatt ma jivvalutax bl-istess mod il-qligħ li jiġi materjalizzat biss fil-futur imbiegħed u xi spejjeż li jridu jitwettqu dalwaqt.

                  (289)

                  Il-Kummissjoni tinnota li żbalji ta' evalwazzjoni bħal dawn ma kinux isiru li kieku sar eżerċizzju komplet u unifikat tal-valwazzjoni ta' Carsid Développement f'dak iż-żmien. Il-Kummissjoni ssostni għalhekk li l-FSIH ma għamlitx, ex ante, valwazzjoni ekonomika tat-tip bħal dawk magħmulin minn investitur privat f'ekonomija tas-suq.

                  (290)

                  Fid-dawl ta' dak li ntqal hawn fuq u tal-ġurisprudenza tal-EDF diġà indikata fil-premessa 248, il-Kummissjoni tikkonkludi li l-FSIH ma ġabitx ruħha bħala investitur privat f'ekonomija tas-suq u, billi għamlet dan, tat vantaġġ ekonomiku lid-DSIH f'kundizzjonijiet li mhumiex tas-suq.

            (iii)   Il-kwantifikazzjoni tal-element ta' għajnuna

                  (291)

                  It-trasferiment mid-DSIH tal-attivitajiet tagħha ta biss lok għal pretensjoni waħda, mhux miġbura u illum miżmuma minn Duferco Wallonie, il-Kummissjoni tqis li l-ammont ta' għajnuna miftiehem mad-DSIH huwa ugwali għall-ammont totali tal-investiment ta' ekwità tal-FSIH, jiġifieri EUR […] miljun.

            7.1.4.4.
            Miżuri 4 u 5

      (i)   In-natura inadegwata ta' approċċ komparattiv

                  (292)

                  Il-Kummissjoni tqis li qabel ma jiġi vvalutat jekk self huwiex element ta' għajnuna, jeħtieġ li jiġi determinat jekk l-impriża benefiċjarja kinitx kapaċi takkwista l-ammonti inkwistjoni b'kundizzjonijiet simili fis-suq tal-kapital (42). Sabiex dawn jiġu vvalutati, il-Kummissjoni tista' tadotta approċċ komparattiv u tivvaluta s-self inkwistjoni fid-dawl tal-operazzjonijiet tas-suq li hi tqis komparabbli. Huwa f'dan il-qafas li l-Kummissjoni talbet lill-Belġju jindika jekk il-[kumpanija li kienet tmexxi l-grupp Duferco f'dak iż-żmien] u l-SIF akkwistawx fl-2009 self komparabbli permezz tal-istituzzjonijiet finanzjarji minbarra l-FSIH u, f'każ li dan huwa minnu, taħt liema kundizzjonijiet.

                  (293)

                  Il-Belġju pprovda lill-Kummissjoni tabelli sommarji b'ċertu numru ta' self mogħti lill-[kumpanija li kienet tmexxi l-grupp Duferco f'dak iż-żmien] u lill-SIF.

                  (294)

                  Fir-rigward tal-[kumpanija li kienet tmexxi l-grupp Duferco f'dak iż-żmien], il-Belġju speċifika li l-kumpanija holding mhux operattiva, il-[kumpanija li kienet tmexxi l-grupp Duferco f'dak iż-żmien] qatt ma kellha l-ħtieġa li tirrikorri għal self bankarju b'tali mod li jkun impossibbli jiġu mqabbla dawn iż-żewġ rati mar-rata applikata effettivament mill-banek f'dik il-kumpanija partikolari. Għall-[kumpanija li kienet tmexxi l-grupp Duferco f'dak iż-żmien], il-punti ta' tqabbil ipprovduti mill-Belġju jirrigwardaw għalhekk is-sussidjarji kollha tal-kumpanija.

                  (295)

                  Għall-[kumpanija li kienet tmexxi l-grupp Duferco f'dak iż-żmien] bħall-SIF, il-Kumissjoni kienet diġà ddeċidiet fid-deċiżjoni ta' ftuħ tagħha. (43) li t-tabelli kienu jinkludu s-selfiet li ma kinux komparabbli ma' dawk diskussi hawn: maturazzjonijiet differenti (ġeneralment, iqsar minn dawk taż-żewġ selfiet inkwistjoni), ammonti differenti (ħafna inqas għolja miż-żewġ selfiet), natura differenti (it-tabelli jinkludu pereżempju s-self li jista' jerġa jintuża għal sena u awtorizzazzjonijiet ta' skoperti) u finalment, natura ta' garanziji differenti (ipoteki fuq proprjetà jew assi oħrajn tanġibbli).

                  (296)

                  Il-Belġju kkritika lill-Kummisjoni li ma ġġustifikatx biżżejjed ir-rifjut tagħha li żżomm is-self magħmul bħala element validu ta' paragun. Il-kriterji ta' analiżi kkunsidrati mill-Kummissjoni fil-fatt mhux sejrin ikunu eliġibbli peress li, skont il-Belġju (44), ir-rata tal-imgħax ma tiddependix (i) la fuq il-maturazzjoni tas-self, (ii) la fuq in-natura tas-self, (iii) u lanqas fuq l-ammont tas-self.

                  (297)

                  Għall-kuntrarju tal-allegazzjonijiet tal-Belġju, il-Kummissjoni ssostni li normalment fil-kamp finanzjarju huwa aċċettat li l-maturazzjoni ta' self mingħajr dubju għandha influwenza fuq id-determinazzjoni tar-remunerazzjoni tagħha. Għalhekk, il-Bank Ċentrali Ewropew ippreżenta fi grafika (45) ir-relazzjoni bejn ir-rata ta' remunerazzjoni ta' self u tal-maturazzjoni tagħha. Jirriżulta b'mod ċar ħafna mill-kurva li r-remunerazzjoni tiżdied skont il-maturazzjoni tas-self u b'mod partikolari fl-ewwel għaxar snin. Din l-osservazzjoni ġejja wkoll mill-ġurisprudenza tal-Qorti Ġenerali tal-Unjoni Ewropea. Fil-kawża ta' Arbel Fauvet
                      (46), il-Qorti Ġenerali kkonfermat l-analiżi tal-Kummissjoni li tipprovdi li l-kundizzjonijiet tar-remunerazzjoni ta' kreditu fuq terminu qasir u ta' kreditu fuq terminu twil ma jistgħux ikunu simili:
                  “Fil-fatt, iż-żieda tal-overdraft fil-kont kurrenti mogħti minn bank privat huwa kreditu għal perijodu qasir ħafna, kuntrarjament għall-ħlasijiet bil-quddiem kontenzjużi li huma mifruxa fuq tliet snin, u li għalhekk ma huwiex is-suġġett għall-istess analiżi ta' riskju mill-kredituri. Il-fatt li debitur jista' jikseb kreditu għal perijodu qasir ma jippermettix għalhekk li tittieħed deċiżjoni dwar il-possibbiltajiet tiegħu li jikseb self għal żmien itwal, fejn ir-rimbors ikun jiddependi mill-kapaċità ta' sopravivenza tiegħu.”

                  (298)

                  Il-Kummissjoni tqis li n-natura tas-self tinfluwenza wkoll ir-remunerazzjoni. Ir-riskju relatat mal-proġett ta' finanzjament ta' fondi rotanti ma jistax jitħallas bl-istess mod bħal dak ta' proġett ta' investiment f'kapital. Peress li l-livell ta' riskju huwa differenti skont in-natura tal-proġett li għandu jiġi ffinanzjat, bħala konsegwenza r-remunerazzjoni tiegħu hija konsegwentement adattata.

                  (299)

                  Għal dawn ir-raġunijiet, il-Kummissjoni ma taċċettax l-oġġezzjoni mressqa mill-Belġju, u tikkonferma r-rifjut tagħha li tapplika approċċ komparattiv fuq il-bażi tas-selfiet magħmulin mill-Belġju.

                  (300)

                  Wara r-rifjut tal-Kummissjoni biex teżamina s-selfiet magħmulin mill-Belġju, […] u l-SIF xtaqu jirrappurtaw selfiet oħrajn lill-Kummissjoni.

                  (301)

                  […] għalhekk ħolqot tabella sommarja ta' 19-il self b'valuta differenti tal-ammonti li huma aktar għoljin minn dawk elenkati mill-Belġju. Fuq dan id-19-il self, il-Kummissjoni ssostni li wieħed biss ingħata fl-2009. F'dan il-każ jirrigwarda faċilità ta' pagament li seta' jitmexxa għal perjodi ta' xahar (is-self tal-FSIH ġie konkluż għal sitt snin). Il-biċċa l-kbira tas-selfiet l-oħrajn ingħataw bejn l-2003 u l-2008, jiġifieri qabel il-bidu tal-kriżi finanzjarja u għal perjodu li matulu s-suq tal-azzar kien għadu qiegħed jikber. Anke minħabba dawn id-differenzi sostanzjali, il-Kummissjoni tqis li d-19-il self ippreżentat minn […] mhumiex elementi tajbin għal paragun għas-self tal-FSIH.

                  (302)

                  Fir-rigward tal-SIF, il-Kummissjoni temmen li ż-żewġ selfiet li ġew irrappurtati lill-Kummissjoni mhumiex rilevanti. Dan ċertament jirrigwarda żewġ selfiet fuq terminu twil. Madankollu, dawn is-selfiet it-tnejn li huma kienu sostnuti minn garanziji importanti: (i) garanziji tas-sehem tad-DPH u l-NLMK; (ii) għas-self ta' Rabobank: […]; (iii) għas-self Sumitomo: garanzija ta' […]. Is-self mogħti mill-FSIH mhuwiex sostnut mill-ebda garanzija. Barra minn hekk, is-selfiet ippreżentati mill-SIF kienu […], filwaqt li s-self mogtħi mill-FSIH huwa […]. Minn dawn l-elementi jirriżulta li s-self mogħti mill-FSIH kien aktar riskjuż mis-selfiet imsemmijin mill-SIF. Għaldaqstant, dawn is-selfiet ma jistgħux iservu bħala elementi ta' paragun.

                  (303)

                  Fid-dawl ta' dak li ntqal hawn fuq, il-Kummissjoni tikkonkludi li l-eżempji tas-selfiet ippreżentati mill-Belġju, minn […] u mill-SIF mhumiex komparabbli għaż-żewġ selfiet inkwistjoni. Il-metodu komparattiv mhuwiex konklużiv f'dan il-każ.

            (ii)   Analiżi tas-selfiet fid-dawl tal-komunikazzjoni dwar ir-rati ta' referenza tal-2008

                  (304)

                  Għall-każijiet fejn huwa diffiċli jew impossibbli jiġu identifikati l-operazzjonijiet komparabbli fis-suq, il-Kummissjoni fasslet indikaturi li jintużaw biex jiddeterminaw jekk is-selfiet jinkludux elementi ta' għajnuna. Għas-selfiet, il-metodoloġija li tippermetti l-kalkolu tar-rata ta' referenza li sejra tiġi implimentata fil-prezz tas-suq hija deskritta fil-komunikazzjoni dwar ir-rati ta' referenza tal-2008. Din il-metodoloġija tibbaża fuq żewġ parametri fundamentali: il-marġni tal-imgħax u l-livell tal-garanziji.

                  (305)

                  Il-Kummissjoni l-ewwelnett tixtieq tapplika din il-metodoloġija għas-self mogħti lill-[kumpanija li kienet tmexxi l-grupp Duferco f'dak iż-żmien].

                  (306)

                  Il-Belġju jsostni li l-[kumpanija li kienet tmexxi l-grupp Duferco f'dak iż-żmien] setgħet tiġġustifika klassifikazzjoni AAA fil-mument tal-għoti tas-self mill-FSIH. Fuq il-bażi tat-tabella li tidentifika madwar erbgħin self f'euros minn Duferco fl-2009. (47), il-Belġju fil-fatt jargumenta li l-marġni applikati mill-banek kummerċjali għal Duferco jirriflettu klassifikazzjoni AAA sostnuta minn garanziji għoljin, skont il-komunikazzjoni dwar ir-rati ta' referenza tal-2008. Jekk din il-komunikazzjoni tirrifletti fedelment is-suq, isegwi li Duferco setgħet tikkwalifika għal klassifikazzjoni AAA.

                  (307)

                  Il-Kummissjoni tiċħad dan l-argument. Is-selfiet identifikati fit-tabella mressqa mill-Belġju jippreżentaw marġni li normalment ikun bejn 70 u 150 punt bażi. Numru importanti ta' dawn is-selfiet ġie nnegozjat għal 100 punt bażi. Madankollu, peress li l-Belġju jidher li qiegħed jisħaq li Duferco ssostni s-selfiet tagħha permezz ta' garanziji għoljin, il-komunikazzjoni dwar ir-rata ta' referenza tal-2008 tindika li marġni ta' 100 punt bażi jikkorrispondi għal klassifikazzjoni BB għal dan il-livell ta' garanziji. Għalhekk, ir-raġunament tal-Belġju għandu l-għan l-aktar li japplika l-klassifikazzjoni BB lill-[kumpanija li kienet tmexxi l-grupp Duferco f'dak iż-żmien].

                  (308)

                  Din l-istima tal-klassifikazzjoni finanzjarja tal-[kumpanija li kienet tmexxi l-grupp Duferco f'dak iż-żmien] hija kkonfermata minn paragun bil-klassifikazzjonijiet tal-gruppi prinċipali mondjali tal-azzar tal-2009. L-ewwelnett, l-ebda grupp tal-azzar fil-livell mondjali, hi x'inhi l-aġenzija ta' klassifikazzjoni, ma ġie kklassifikat AAA fl-2009. Il-Belġju barra minn hekk ma jikkontestax dan il-fatt. Dwar l-għaxar gruppi prinċipali mondjali tal-azzar li kienu s-suġġett ta' klassifikazzjoni tal-2009 (48), il-Kummissjoni temmen li tnejn minnhom biss kienu kklassifikati A u A-, tlieta kienu jinsabu fil-kategorija BBB u erbgħa kienu jappartjenu għall-kategorija BB. Il-Kummissjoni tikkonkludi li kien diffiċli għall-grupp Duferco biex jiġġustifika l-klassifikazzjoni ekwivalenti għal AAA fl-2009, u li l-klassifikazzjoni “BB” li tirriżulta mill-approċċ propost mill-Belġju tidher konformi ma' dawk ta' bosta gruppi oħrajn tal-azzar — saħansitra hija l-klassifikazzjoni l-aktar osservata fl-2009.

                  (309)

                  Fir-rigward tal-valur tal-garanziji, il-Kummissjoni ma taqbilx mal-Belġju, li jgħid li l-garanziji relatati mas-self mogħti lill-[kumpanija li kienet tmexxi l-grupp Duferco f'dak iż-żmien] jkunu b'saħħithom ħafna. Ta' min ifakkar li, dawn il-garanziji huma kostitwiti minn rahan ta' 15 % tal-ishma tad-DPH u tal-assigurazzjoni ta' ħlas lura bi prijorità għall-iskadenza ta' pretensjoni futura iżda kważi ċerta ta' USD […] miljun.

                  (310)

                  L-ewwelnett fir-rigward tar-rahan ta' 15 % tal-ishma tad-DPH, il-Kummissjoni tinnota li, irreġistrata fi […], id-DPH hija kumpanija mhux ikkwotata li l-ishma tagħha għalhekk huma bħala definizzjoni neqsin mil-likwidità. Madankollu, il-valur ta' garanzija jiġi vvalutat skont il-grad ta' likwidità tiegħu f'każ ta' nuqqas minn naħa ta' min jissellef, jiġifieri tal-karattru tal-bejgħ tiegħu f'terminu qasir u mingħajr telf tal-valur. Barra minn hekk, bħal kull sehem ordinarju, il-valur tal-ishma tad-DPH jibqa' varjabbli, li hija problema għall-garanzija ta' self fuq terminu twil li jitħallas lura kollu in fine. Finalment, il-Belġju sostna li l-Kummissjoni enfasizzat is-saħħa finanzjarja tad-DPH fil-punt 148 tad-deċiżjoni tal-ftuħ (żieda tal-fondi proprji u tar-riżultat nett). Il-Kummissjoni tispeċifika li din id-dikjarazzjoni kienet rilevanti għall-perjodu ta' bejn l-2003 u l-2006, u mhux għas-sena 2009. Ir-rapport annwali 2009 ta' Duferco għall-kuntrarju jenfasizza t-tnaqqis drastiku fil-bejgħ, kważi bin-nofs fl-2008, u telf konsolidat ta' madwar USD […] miljun. Għaldaqstant, il-Kummissjoni tqis li din il-garanzija ma tistax tiġi kkwalifikata bħala normali, iżda għall-kuntrarju għandha tiġi kkwalifikata bħala baxxa.

                  (311)

                  Imbagħad fir-rigward tal-pretensjoni ta' USD […] miljun, il-Kummissjoni tfakkar li skont l-Artikolu 3 tal-ftehim tas-self, il-[kumpanija li kienet tmexxi l-grupp Duferco f'dak iż-żmien] kellha tħallas lura s-self tal-31 ta' Diċembru 2015 jew aktar kmieni f'każ ta' bidla fil-kontroll tal-SIF skont il-Konvenzjoni tal-1 ta' Settembru 2008 konkluż minn DII u l-NLMK. F'dan l-aħħar każ, l-Artikolu 6.1 tal-Konvenzjoni jispeċifika li l-[kumpanija li kienet tmexxi l-grupp Duferco f'dak iż-żmien] impenjat ruħha biex talloka bi prijorità u qabel kull pagament jew ħlas lura ieħor ta' kull dejn, l-ammonti meħtieġa għall-ħlas lura dovut skont il-ftehim tas-self. L-Artikolu 6.2 jistipula wkoll li l-[kumpanija li kienet tmexxi l-grupp Duferco f'dak iż-żmien] timpenja ruħha biex tiżgura li d-DII tittardja t-twettiq tal-opzjoni ta' bejgħ tagħha sat-18 ta' Diċembru 2012 u/jew sat-twettiq tal-investimenti msemmijin fl-Anness.

                  (312)

                  Il-Kummissjoni tispeċifika li l-valur ta' garanzija jiġi vvalutat skont il-kapaċità ta' implimentazzjoni. Madankollu f'dan il-każ, il-pretensjoni ta' Duferco ma tistax titqies bħala ċerta fil-mument tal-iffirmar tal-ftehim tas-self, peress li d-DII impenjat ruħha biex ma twettaqx l-opzjoni tagħha qabel it-18 ta' Diċembru 2012. Sa din id-data, f'każ ta' nuqqas min-naħa tal-[kumpanija li kienet tmexxi l-grupp Duferco f'dak iż-żmien], il-garanzija ma jkollha l-ebda valur. Madankollu, il-Kummissjoni tagħraf li minħabba l-kuntest ta' dak iż-żmien, l-irtirar ta' Duferco mill-SIF kien ferm probabbli. Il-probabbiltà ta' implimentazzjoni u, de facto, tal-kwalità tagħha, żdiedu maż-żmien, u speċjalment meta Duferco impenjat ruħha biex tuża bħala prijorità l-pretensjoni li saret ċerta għall-ħlas lura tas-self mogħti mill-FSIH. Għaldaqstant, il-Kummissjoni hija tal-fehma li ssegwi l-pożizzjoni tal-Belġju fir-rigward tal-kwalifikazzjoni tal-livell normali tal-garanzija.

                  (313)

                  Fir-rigward tal-[kumpanija li kienet tmexxi l-grupp Duferco f'dak iż-żmien] il-Kummissjoni tikkonkludi li għandha tiġi applikata l-klassifikazzjoni BB lill-impriża u lis-selfiet inkwistjoni għandu jiġi applikat livell tal-garanziji li jista' jiġi kkwalifikat bħala normali fl-aħjar każijiet. Fuq il-bażi tal-komunikazzjoni dwar ir-rati ta' referenza tal-2008, il-marġni kellu jkun ta' 220 punt bażi — livell 'il fuq sew mill-75 punt bażi tal-FSIH. Għalhekk ingħata vantaġġ ekonomiku lill-SIF f'kundizzjonijet li mhumiex tas-suq.

                  (314)

                  It-tieni, il-Kummissjoni tapplika l-komunikazzjoni dwar ir-rati ta' referenza tal-2008 għas-self mogħti lill-SIF.

                  (315)

                  Il-Kummissjoni tosserva li bi qbil ma' Duferco, l-impriża konġunta tal-SIF ma kellhiex klassifikazzjoni pubblika. Fin-nuqqas ta' klassifikazzjoni jew elementi oħrajn li jippermettu l-approssimazzjoni ta' klassifikazzjoni finanzjarja tal-SIF, il-Kummissjoni ma kellha l-ebda għażla ħlief li tibbaża, b'mod kawt, fuq il-klasssifikazzjoni finanzjarja tal-kumpaniji ewlenin.

                  (316)

                  Hija għalhekk issostni li l-kumpanija ewlenija NLMK ġiet ikklassifikata bħala BBB- minn Standard and Poor's, Ba1 minn Moody's u BB+ minn Fitch ratings (klassifikazzjonijiet meħudin mir-rapport annwali 2009 tal-NLMK). Skont il-komunikazzjoni dwar ir-rati ta' referenza tal-2008, dawn il-klassifikazzjonijiet jikkorrispondu, għall-kategorija ta' “klassifikazzjoni sodisfaċenti” (BB). It-tieni kumpanija ewlenija, Duferco, hija wkoll ikklassifikata bħala BB fid-dawl tal-istima meħuda mill-Kummissjoni fil-premessa (313).

                  (317)

                  Bħala sussidjarja ta' żewġ kumpaniji (NLMK u Duferco) ikklassifikati BB skont l-istimi tal-Kummissjoni u b'kunsiderazzjoni tal-kuntest makroekonomiku tal-2009 partikolarment iebes fis-settur tal-azzar, il-Kummissjoni tqis li l-klassifikazzjoni tal-SIF tista' tkun kkwalifikata b'mod prudenti u raġonevoli bħala BB.

                  (318)

                  Il-Kummissjoni mbagħad issostni li s-self ingħata mingħajr garanzija. L-SIF toġġezzjona li kellha l-kapaċità li tipprovdi l-garanzija tagħha stess, jew dak tal-NLMK jew ta' Duferco: “Jekk l-ebda garanzija ma ntalbet mill-FSIH, dan huwa minħabba s-sitwazzjoni finanzjarja tagħha ta' dak iż-żmien, is-sħubija tagħha fil-gruppi NLMK/Duferco u l-garanzija offruta mill-NLMK f'każ ta' bidla fil-kontroll li kienu jassiguraw lill-FSIH fir-rigward tal-kapaċitajiet ta' ħlas lura tas-self” (49). L-SIF tinsisti fuq is-saħħa tas-sitwazzjoni finanzjarja fl-2008. Madankollu, is-self mogħti mill-FSIH kien fuq medda ta' [7-12]-il sena, bi ħlas lura in fine. Minħabba dawn iż-żewġ karatteristiċi, il-Kummissjoni tqis li kreditur privat kien jeħtieġ garanziji suffiċjenti u proprozjonali biex jagħmlu tajjeb għar-riskju tiegħu matul [7-12], u ma kienx uża biss riżultati finanzjarji tal-SIF fis-sena finanzjarja 2008 biex jirrinunzja għal kull garanzija. Il-Kummissjoni tikkonkludi li l-livell tal-garanziji marbutin mas-self huwa baxx.

                  (319)

                  L-istima tal-klassifikazzjoni finanzjarja tal-SIF (BB) u tal-livell tal-garanziji (baxx) marbutin mas-self tal-FSIH, iwasslu lill-Kummissjoni biex tqis li r-remunerazzjoni ta' 400 punt bażi kienet meħtieġa fid-dawl tal-komunikazzjoni dwar ir-rati ta' referenza tal-2008. Din ir-remunerazzjoni hija ferm ogħla mill-75 punt bażi nnegozjati bejn l-SIF u l-FSIH. Meta ngħata vantaġġ ekonomiku lill-SIF f'kundizzjonijet li mhumiex tas-suq, il-Kummissjoni tikkonkludi li hemm eżistenza ta' għajnuna.

                  (320)

                  Fid-dawl ta' dak li ntqal hawn fuq, il-Kummissjoni tqis li l-ebda kreditur privat ma jkun qabel li jagħti EUR 100 u 75 miljun rispettivament lill-[kumpanija li kienet tmexxi l-grupp Duferco f'dak iż-żmien] u l-SIF, fil-kundizzjonijiet mogħtija mill-FSIH. L-FSIH għalhekk tat vantaġġ liż-żewġ benefiċjarji tas-selfiet billi ma ġabitx ruħha bħala kreditur privat, u dan ipoġġihom f'sitwazzjoni aktar favorevoli minn dik tal-kompetituri tagħhom.

            (iii)   Stima tal-ammont ta' għajnuna

                  (321)

                  L-ammont ta' għajnuna jirriżulta mid-differenza bejn ir-rati applikati effettivament (1,99 %) u r-rati li ġejjin mill-applikazzjoni tal-komunikazzjoni dwar ir-rati ta' referenza tal-2008, jiġifieri 3,502 % (Euribor ta' 12-il xahar + 220 punt bażi) għall-[kumpanija li kienet tmexxi l-grupp Duferco f'dak iż-żmien] u 4,302 % (Euribor ta' 12-il xahar + 400 punt bażi) għall-SIF, applikati fil-perjodu li jibda mill-jum fejn is-selfiet jkunu ngħataw u fejn ikunu ġew imħallsin lura minn qabel. Għalhekk, is-self lill-[kumpanija li kienet tmexxi l-grupp Duferco f'dak iż-żmien] ġie ffirmat fl-4 ta' Settembru 2009, għal ammont ta' EUR 30 miljun, perjodu ta' sitt snin fil-prinċipju u rata effettiva ta' 2,04 % mar-rilaxx, imbagħad l-ammont żdied b'EUR 70 miljun b'rata effettiva ta' 1,99 % mar-rilaxx. Il-ħlas lura antiċipat seħħ f'Lulju 2011. L-ammont tas-self lill-SIF kien ta' EUR 75 miljun mogħti f'partijiet ta' EUR 20 miljun (Settembru 2009) u ta' EUR 55 miljun (Diċembru 2009), b'rata tal-imgħax effettiva ta' 1,99 % għaż-żewġ partijiet. Xi ħlasijiet lura antiċipati ngħataw f'partijiet tal-kapital u tal-imgħax f'Ġunju 2011, imbagħad fl-2012 u l-2013.

                  (322)

                  Fuq bażi ta' kalkolu ta' kapitalizzazzjoni ssimplifikata, għal għanijiet illustrattivi, l-ammont ta' għajnuna jammonta għal madwar EUR 2,08 miljuni għas-self lill-[kumpanija li kienet tmexxi l-grupp Duferco f'dak iż-żmien] u EUR 10,41 miljuni għas-self lill-SIF (50).

            7.1.4.5.
            Miżura 6

      (i)   Dwar in-natura pari passu tal-operazzjoni

                  (323)

                  Il-konformità ta' operazzjoni mal-prinċipju tal-investitur privat f'ekonomija tas-suq titqies li teżisti jekk tista' tingħata prova li din l-operazzjoni saret pari passu bejn l-investituri pubbliċi u privati.

                  (324)

                  Il-Belġju jafferma li l-investiment ta' ekwità tal-FSIH huwa pari passu ma' dak tad-DII minħabba li l-ammonti investiti huma prattikament identiċi, li d-DLP ma kinitx tappartjeni għall-grupp Duferco fil-mument tal-investiment tal-FSIH u minħabba li l-għan ta' dawn l-investimenti kien li jinxtraw mill-ġdid assi li jappartjenu għall-SIF u mhux għall-grupp Duferco.

                  (325)

                  […] tikkonferma dawn il-kummenti, u żżid li d-DII ma kellha l-ebda dokument finanzjarju ieħor ħlief dawk ippreżentati mill-Belġju sabiex tiġi eżaminata l-opportunità tal-investimenti.

                  (326)

                  Il-Kummissjoni tqis li bi qbil mad-DSIH (miżura 3), id-DLP mhijiex ħlief strument użat mill-partijiet interessati, l-FSIH u d-DII, biex jagħti dehra pari passu lit-teħid mill-ġdid minn Duferco tal-assi li diġà għandha sjieda ta' parti minnhom. Id-DLP fil-fatt inħolqot f'Marzu 2011 mill-FSIH u d-DII bħala strument ad hoc biex jilqa' l-assi Belġjani ta' Duferco. Dan jirrigwarda b'mod partikolari l-assi li jirriżultaw mit-tneħħija tal-SIF (miżmuma għalhekk għal 50 % minn Duferco) u l-assi miżmuma flimkien mal-FSIH permezz tad-DSIH.

                  (327)

                  Minkejja li l-qoxra DLP inħolqot b'mod formali barra mill-grupp Duferco, il-Kummissjoni hija tal-fehma li l-konkomittanza fiż-żmien u s-suċċessjoni tat-trasferimenti tal-ishma bejn sussidjarji differenti tal-grupp Duferco bejn Ġunju u Lulju 2011 (51) juru d-dipendenza tad-DLP fir-rigward ta' Duferco sa mill-ħolqien tagħha.

                  (328)

                  Barra minn hekk u b'mod aktar fundamentali, il-Kummissjoni tinnota li wara li tfasslet il-miżura inkwistjoni, is-sitwazzjoni patrimonjali tal-grupp Duferco u r-riskji li jappoġġjawha kważi ma jinbidlux. Fil-fatt, permezz tad-DLP Duferco għandha (i) 50,3 % ta' assi tal-azzar li kellha diġà qabel għal 50 % permezz tal-SIF u (ii) 50,3 % ta' assi ta' diversifikazzjoni li kellha diġà qabel għal 50 % permezz tad-DSIH. Għall-kuntrarju, is-sitwazzjoni patrimonjali tal-FSIH evolviet b'mod sensibbli mat-tfassil tal-miżura inkwistjoni. L-FSIH fil-fatt akkwistat 49,7 % ta' assi importanti tal-azzar, li jinsabu f'La Louvière u fi Trebos u li qabel ma kellhiex.

                  (329)

                  F'termini ta' impenji finanzjarji, din is-sitwazzjoni hija implikata għalhekk għall-grupp Duferco kif ġej:

                              —

                              EUR […] miljun maħruġa għax-xiri mill-ġdid ta' ċerti assi tal-azzar tal-SIF permezz tad-DLP;

                              —

                              EUR […] miljun riċevuti mill-bejgħ ta' dawn l-istess assi mill-SIF, f'dak iż-żmien 50 % sussidjarja ta' Duferco;

                              —

                              EUR […] miljun ta' dejn fir-rigward tad-DSIH permezz tad-DLP, għax-xiri ta' Duferco Diversification;

                              —

                              EUR […] miljun ta' pretensjoni fir-rigward tad-DLP permezz tad-DSIH, għall-bejgħ ta' Duferco Diversification;

                  (330)

                  Wieħed jakkwista kontribuzzjoni finanzjarja netta tal-grupp Duferco sa EUR […] miljun għall-investiment ta' ekwità tiegħu fid-DLP sa 50,3 %. Dan l-ammont mhuwiex relatat mal-EUR 99,7 miljun (52) mogħtija mill-FSIH biex issir azzjonista għal 49,7 % tad-DLP.

                  (331)

                  F'dawn il-kundizzjonijiet, ma jistax jingħad li l-investiment kien pari passu.

            (ii)   Dwar l-imġiba tal-FSIH bħala investitur privat

                  (332)

                  Il-Kummissjoni issa uriet ir-raġunijiet li lil hinn min-natura pari passu tal-operazzjoni, jippermettulha tikkonkludi n-nuqqas ta' konformità mal-prinċipju tal-investitur privat f'ekonomija tas-suq. Dawn ir-raġunijiet huma marbutin mal-manjiera li biha l-FSIH ivvalutat l-investiment ta' ekwità fid-DLP.

                  (333)

                  Qabel ma daħlet fid-dettall ta' dawn il-valutazzjonijiet, il-Kummissjoni ma taqbilx mal-oġġezzjoni mqajma minn […]. Skont […], il-fatt li l-FSIH ma kellhiex aċċess għal dokumenti oħrajn bħad-DII (investitur privat) fiż-żmien li ġraw il-fatti, huwa biżżejjed biex tingħata prova tan-natura prudenti tal-investiment tal-FSIH.

                  (334)

                  Għar-raġunijiet imfissra fil-Premessa 329, l-operazzjoni inkwistjoni kienet finanzjarjament kważi newtrali għall-grupp Duferco. Għalhekk, dan tal-aħħar bl-ebda mod ma kien imħeġġeġ biex jagħmel rapporti u studji dettaljati: il-prezz tal-assi mixtrijin mill-ġdid mid-DLP kellu biss impatt żgħir fuq il-flus. Dan ma kienx il-każ għall-FSIH li kellu jħallas 49,7 % tal-prezz stipulat għal dawn l-assi. Għaldaqstant, hija l-FSIH, u mhux Duferco, li għandha tagħmel l-isforzi kollha possibbli biex tivvaluta l-valur ġust tal-assi. Il-fatt li Duferco ma kellux dokumenti oħrajn ħlief dawk imressqa mill-Belġju, fl-ebda każ ma jagħti prova li l-FSIH ġabet ruħha bħala investitur privat f'ekonomija tas-suq.

                  (335)

                  Fir-rigward tal-kontenut ta' dawn il-valutazzjonijiet, il-Kummissjoni tfakkar li huwa xieraq li jiġu vvalutati erba' elementi: (i) l-ishma tad-DLLPL, (ii) l-ishma ta' Duferco Trebos, (iii) l-istokks mixtrijin mill-ġdid għal Duferco La Louvière Sales, u (iv) il-proġett li jiġġustifika investiment ta' EUR [30-40] miljun fid-DLLPL.

                  (336)

                  Il-Kummissjoni tqis li r-rapport Galtier ta' Mejju 2011, imressaq mill-Belġju, mhuwiex eżerċizzju ta' valwazzjoni rigoruż għad-DLLPL. Huwa jsemmi biss stima waħda tal-valur ġust (“fair value”) tal-assi tanġibbli tas-sit ta' La Louvière u ma jitratta l-ebda obbligu u l-ebda pjan tan-negozju.

                  (337)

                  L-espert Galtier madankollu informa lill-Kummissjoni, permezz tal-Belġju, li bbaża l-istima tiegħu fuq pjan tan-negozju proprju. Il-verżjoni sintetika ta' dan il-pjan tan-negozju, ipprovduta mill-Belġju (53), hija dokument qasir li ma jinkludi l-ebda data u li ma jsemmi l-ebda każ. Il-Kummissjoni ma kinitx riċevitur tal-verżjoni mhux sintetika tal-pjanijiet tan-negozji, jekk jitqies li din eżistiet.

                  (338)

                  Il-Belġju qajjem l-istess argument dwar il-prezz tax-xiri tal-ishma ta' Duferco Trebos, jiġifieri li d-dokument bit-titolu “Valeur d'utilité des actifs corporels et incorporels de Trebos” (Valur tal-utilità tal-assi tanġibbli u mhux tanġibbli ta' Trebos) ta' Mejju 2011 fil-fatt huwa grupp ta' studji u rapporti li jinkludi pjan tan-negozji preliminari ta' żewġ paġni stabbiliti minn Duferco (54). Id-data tat-twettiq ta' dan l-aħħar dokument mhiex speċifikata. L-għan tar-rapport tal-2011 kien li jiġu vvalutati l-assi fil-valur tal-utilità u jiġi identifikat il-valur tal-klijenti fil-fondi tan-negozju ġenerali. Ma saret l-ebda verifika tal-kontijiet u lanqas verifika tal-impriża. Ma ġiet ipprovduta l-ebda valwazzjoni sintetika tal-kumpanija kollha ta' Duferco Trebos.

                  (339)

                  Fir-rigward ta' dawn iż-żewġ akkwisti, il-Belġju barra minn hekk għaraf li “il-partijiet ma qisux li huwa meħtieġ it-tfassil ta' pjan tan-negozju proprju. L-FSIH kienet taf sew l-għan tal-akkwist tagħha.” Madankollu, il-Kummissjoni tqis li l-għarfien ta' impriża huwa utli iżda insuffiċjenti għal investitur li d-deċiżjoni tiegħu li jinvesti tiddependi fuq ir-redditu futur mistenni.

                  (340)

                  Fir-rigward tal-valutazzjoni tal-istokks ta' Duferco La Louvière Sales, il-kumpanija kkontrollata mill-SIF, il-Belġju pprovda dokument li fil-fehma tiegħu jiġġustifika li l-valur tas-suq tal-istokks kien aktar għoli mill-valur kontabilistiku, valur li kien miżmum għall-iffissar tal-prezz tal-bejgħ. Mill-ġdid, il-Kummissjoni ssostni li d-data tat-twettiq ta' dan id-dokument mhiex indikata.

                  (341)

                  Finalment, fir-rigward tal-investiment ta' EUR [30-40] miljun fid-DLLPL, il-Kummissjoni talbet lill-Belġju fid-deċiżjoni tal-ftuħ biex jippreżenta l-istudji u l-pjanijiet tan-negozji kollha dwar dan l-investiment. Il-Belġju kkonferma li, finalment, pjan tan-negozju wieħed biss iġġustifika l-investiment ta' EUR [30-40] miljun, il-pjanijiet l-oħrajn imsemmijin ma baqgħux applikabbli peress li kienu jikkonċernaw proġetti oħrajn mhux magħżulin. Il-Belġju għalhekk ippreżenta lill-Kummissjoni pjan ta' paġna waħda, mhux datata, li tinkludi tabella bl-EBITDA sal-2016, mingħajr l-ebda spjegazzjoni jew ipoteżi li tiġġustifika ċ-ċifri mogħtija.

                  (342)

                  Skont il-Kummissjoni, l-insuffiċjenza ta' dan id-dokument mhijiex ikkumpensata mid-dokumenti l-oħrajn invokati mill-Belġju. Id-dokument bit-titolu “Un projet d'avenir pour la sidérurgie louvièroise” (Proġett futur għall-industrija tal-azzar ta' La Louvière), datat Frar 2011, jagħti spjegazzjoni tal-istrateġija tas-sostenibbiltà tal-attivitajiet dwar il-prodotti twal u l-prodotti ċatti. Paġna waħda hija ddedikata għall-iżvilupp storiku tad-DLLPL f'dawn l-aħħar ħames snin. Id-dokument bit-titolu “Plan marketing Produits Long 2011-2013” (Pjan ta' produzzjoni għall-Prodotti Twal 2011/2013) huwa limitat għal studju tas-settur ikkonċernat.

                  (343)

                  Minn dak li ntqal hawn fuq jirriżulta li l-investiment tal-FSIH ma jistax jitqies bħala konformi mal-prinċipju tal-investitur privat f'ekonomija tas-suq. Il-Kummissjoni ssostni li d-DLP ippermettiet lill-FSIH tappoġġja għal darb'oħra l-attività tal-azzar fil-Vallonja, mingħajr ma din tkun iġġustifikata minn analiżi ekonomika konformi mal-prinċipju tal-investitur privat f'ekonomija tas-suq.

            (iii)   Stima tal-ammont ta' għajnuna

                  (344)

                  Minn dak li ntqal hawn fuq jirriżulta li l-investiment ma jistax jitqies bħala pari passu u konformi mal-prinċipju tal-investitur privat f'ekonomija tas-suq. L-ammont ta' għajnuna riċevut mid-DLP jammonta għalhekk għal ammont ta' żieda fil-kapital, jiġifieri EUR 100 miljun.

            7.1.4.6.
            Konklużjoni ġenerali dwar il-kriterju tal-vantaġġ ekonomiku

                  (345)

                  Wara li analizzat kull miżura individwalment, il-Kummissjoni qieset li kienet meħtieġa analiżi aktar ġenerali tal-istrateġija tal-investiment tal-FSIH sa mill-ħolqien tagħha. Hija fil-fatt tqis li l-miżuri huma inseparabbli u għandhom għan wieħed li: jappoġġjaw u jżommu fit-tul l-attivitajiet tal-Grupp Duferco f'Vallonja, bil-għajnuna ta' investimenti indiretti fis-sussidjarji offshore tal-grupp sabiex jiġu evitati r-regoli ta' projbizzjoni tal-għajnuniet għall-industrija tal-azzar fl-Unjoni. L-interventi tal-FSIH bħala benefiċjarja kellhom filfatt lill-kumpanija ewlenija ta' Duferco jew tas-sussidjarji tal-grupp, li jinsabu fl-Istati Uniti (miżura 1), […] (miżura 2), fl-Irlanda (miżura 3), […] (miżura 4) u […] (miżuri 5 u 6), biex jiffinanzjaw proġetti li t-twettiq tagħhom sar fil-Vallonja, fis-sussidjarji tal-Vallonja tal-grupp attivi fis-settur tal-azzar, imbagħad f'dak tat-tindif tat-tniġġis fis-siti meta l-grupp temm gradwalment l-attivitajiet tal-azzar fil-Vallonja.

                  (346)

                  Din l-analiżi hija ġġustifikata mill-konkomittanza jew it-twettiq fil-qrib ta' ċerti fatti.

                  (347)

                  Fil-fatt, Duferco ġiet stabbilita fil-Belġju fl-1997 billi ħadet lura l-fabbrika tal-azzar ta' Clabecq, li kienet tinsab f'diffikultajiet finanzjarji kbar, bl-appoġġ tar-reġjun tal-Vallonja u bl-awtorizzazzjoni tal-Kummissjoni (permezz ta' investiment ta' ekwità ta' EUR 8,75 miljun u self ta' EUR 13,75-il miljun) (55). Il-Kummissjoni tinnota li dan l-irkupru sar wara d-deċiżjoni negattiva tal-Kummissjoni relatata mal-fabbrika tal-azzar ta' Clabecq (56): it-tentattiv ta' salvataġġ mill-Istat Belġjan ta' dawn l-istess fabbriki tal-azzar tqies bħala inkompatibbli mas-suq komuni f'Diċembru 1996. L-impriża għalhekk ġiet iddikjarata bħala falluta f'Jannar 1997.

                  (348)

                  Dan irriżulta f'numru ta' teħid ta' siti tal-azzar fil-Vallonja mill-grupp Duferco, dejjem bl-appoġġ finanzjarju tar-reġjun tal-Vallonja permezz tas-SOGEPA mbagħad tal-FSIH sa mill-2003. Fl-1999, Duferco reġgħet xtrat mill-grupp Hoogovens il-fabbriki Gustave Boël f'La Louvière, bl-appoġġ tar-reġjun tal-Vallonja (konverżjoni ta' dejn ta' EUR 12,5-il miljun bi 25 % ta' kapital u self ta' EUR 25,3 miljun) (57). Imbagħad, wara li fi Frar 2001 il-President tal-grupp Usinor-Sacilor ħabbar l-intenzjoni tiegħu li jtemm l-attivitajiet tal-linji tar-rumblar bis-sħana ta' Cockerill Sambre f'Charleroi, saru diskussjonijiet bejn Usinor-Cockerill Sambre, il-grupp Duferco u SOGEPA li l-għan ewlieni tagħhom kien li joħolqu kumpanija komuni ta' produzzjoni ta' ċangaturi fejn l-industrija tal-ipproċessar tkun tinkludi impjanti attwali ta' Cockerill Sambre f'Charleroi, kompluti b'tgħamir li ġej minn Duferco Clabecq. Fl-2002, Duferco reġa' ħa l-fażi tas-sħana ta' Charleroi, li saret Carsid, b'kooperazzjoni ma' Usinor u mill-ġdid bl-appoġġ tar-reġjun tal-Vallonja (b'kontribuzzjoni tas-SOGEPA fil-kapital ta' Carsid sa EUR 20 miljun, imnaqqas għal EUR 9 miljuni wara d-deċiżjoni tal-ftuħ tal-proċedura pprovduta fl-Artikolu 6(5), tad-Deċiżjoni Nru 2496/96/KEFA).

                  (349)

                  Il-Kummissjoni ssostni li l-FSIH inħolqot f'Marzu 2003, jiġifieri matul l-investigazzjoni mmexxija mill-Kummissjoni wara l-adozzjoni tad-Deċiżjoni li tingħata bidu għall-proċedura ta' investigazzjoni formali fit-3 ta' April 2002 dwar il-kontribuzzjoni finanzjarja tar-reġjun tal-Vallonja fl-impriża Carsid. Din il-proċedura tlestiet fil-15 ta' Ottubru 2003 (58) b'deċiżjoni negattiva tal-Kummissjoni minħabba li wieħed ma setgħax jikkunsidra bħala pari passu investiment f'kumpanija ġdida fejn l-azzjonist pubbliku biss ikollu riskju ġdid, filwaqt li l-azzjonist privat jittrasferixxi biss attività jew proġett eżistenti fi ħdan il-kumpanija l-ġdida. Il-Kummissjoni għalhekk sostniet li l-interventi tar-reġjun tal-Vallonja favur Duferco ppermettew diversi drabi li jkun hemm dewmien fl-aġġustamenti soċjali diffiċli, iżda ekonomikament meħtieġa, għall-industrija tal-azzar fil-Vallonja. Dan l-għaġir, immotivat minn kunsiderazzjonijiet reġjonali, soċjali u ta' salvagwardjar tal-impjiegi għad-detriment tar-razzjonalizzazzjoni u tal-immodernizzar tal-industrija tal-azzar, ma jistax jitqies bħala dak ta' investitur privat.

                  (350)

                  Barra minn hekk, il-Kummissjoni nnotat li l-imġiba ta' investiment tal-FSIH ma kinetx tikkorrispondi ma' dik ta' investitur tas-suq prudenti. F'dan il-każ, l-imġiba tal-FSIH għandha tiġi kkumparata ma' dik li jkun adotta maniġer ta' fond ta' investiment. Madankollu, f'sens globali, il-politika ta' investiment segwita mill-FSIH bħal dik enfasizzata f'din il-proċedura x'aktarx ma tkunx segwita minn tali operatur tas-suq. Sabiex fond ta' investiment mhux spekulattiv jiżgura s-sostenibilità tiegħu, għandu jiddiversifika r-riskji fil-portafoll tal-investimenti tiegħu. Filwaqt li titqies il-prestazzjoni u l-orizzont tar-redditu mfittxija, id-diversifikazzjoni tal-assi fil-portafoll dwar il-pjanijiet ġeografiċi u settorjali tnaqqas il-volatilità tal-assi u għalhekk ir-riskju tal-portafoll tal-investimenti meħud b'mod globali. Din id-diversifikazzjoni mhux bilfors tkun estrema, iżda fil-każ tal-FSIH ikkonċentrat l-investimenti kollha tagħha f'soċjetà unika.

                  (351)

                  Madankollu, billi l-investiment kien esklussivament fil-grupp Duferco, l-esponiment għar-riskju tal-FSIH kien kbir, peress li d-dħul mill-investiment għall-FSIH kien jiddependi mis-suċċess jew mill-falliment ta' impriża waħda. Għalhekk, meħuda b'mod globali, l-imġiba tal-investiment tal-FSIH tipprovdi indikazzjoni addizzjonali li l-operazzjonijiet tal-FSIH ma jissodisfawx il-kriterju tal-investitur privat f'ekonomija tas-suq.

                  (352)

                  Fid-dawl ta' dak li ntqal hawn fuq, il-Kummissjoni kkonkludiet li l-miżuri kollha eżaminati mhumiex konformi mal-prinċipju ta' investitur privat f'ekonomija tas-suq. L-arranġamenti dwar l-għajnuna f'kull każ taw vantaġġ lill-entitajiet differenti kkonċernati tal-grupp Duferco. Huma jikkostitwixxu għalhekk għajnuna fit-tifsira tal-Artikolu 107(1) tat-TFUE.

                  (353)

                  L-ammont totali tal-għajnuna fil-prinċipju jammonta għal EUR 211,43-il miljun.

            8.   IL-KOMPATIBBILTÀ TAL-GĦAJNUNA MAS-SUQ INTERN

                  (354)

                  Il-projbizzjoni tal-għajnuna mill-Istat la hija assoluta u lanqas ma hija mingħajr kundizzjonijiet. B'mod partikolari, il-paragrafi 2 u 3 tal-Artikolu 107 tat-TFUE jikkostitwixxu bażijiet legali li jippermettu li ċerta għajnuna titqies kompatibbli mas-suq intern.

                  (355)

                  Fir-risposta tagħhom għad-deċiżjoni tal-ftuħ, il-Belġju ma invoka l-ebda argument relatat mal-kompatibilità tal-miżuri inkwistjoni.

                  (356)

                  Il-Kummissjoni tinnota li d-derogi tal-paragrafu 2 tal-Artikolu 107 tat-TFUE evidentement mhumiex applikabbli. Fost id-derogi tal-paragrafu 3 tal-imsemmi Artikolu, huma biss il-punti a) u c) li jistgħu jkunu utli. Il-punt a) fil-fatt jistipula li l-għajnuna maħsuba sabiex tippromwovi l-iżvilupp ekonomiku tar-reġjuni fejn il-livell tal-għajxien huwa baxx b'mod anormali jew fejn ikun hemm stat serju ta' nuqqas ta' impjieg tista' titqies kompatibbli mas-suq intern. Il-punt c) min-naħa tiegħu jafferma li l-għajnuna maħsuba sabiex tiffaċilita l-iżvilupp ta' ċerti attivitajiet jew ta' ċerti reġjuni ekonomiċi, dment li dik l-għajnuna ma tfixkilx il-kundizzjonijiet tal-kummerċ sal-punt li ma tmurx kontra l-interess komuni, tista' titqies ukoll kompatibbli mas-suq intern.

                  (357)

                  Madankollu, l-ebda test dwar il-leġiżlazzjoni u lanqas linji gwida tal-Kummissjonji relatati mal-kriterji tal-kompatibbiltà dwar l-għajnuna mill-Istat ma jidhru li huma applikabbli.

                  (358)

                  Fil-fatt, mill-iskadenza tat-Trattat KEFA tat-23 ta' Lulju 2002, il-Kummissjoni adottat diversi linji gwida jew komunikazzjonijiet li għandhom l-għan li jżommu l-projbizzjoni tal-għajnuna reġjonali għall-investiment u tal-għajnuna għas-salvataġġ u għar-ristrutturar tal-industrija tal-azzar.

                  (359)

                  Għalhekk, il-linji gwida dwar l-għajnuna mill-Istat għal skopijiet reġjonali għall-perjodu 2007-2013 (59), perjodu li matulu l-FSIH tat l-għajnuna inkwistjoni, espressament jeskludu mill-kamp ta' applikazzjoni tagħhom, fil-punt 8, l-għajnuna reġjonali għall-industrija tal-azzar u jikkonfermaw in-nuqqas ta' kompatibilità tagħhom mas-suq komuni.

                  (360)

                  Bl-istess mod, il-komunikazzjoni dwar l-għajnuna fl-industrija tal-azzar (60), fis-seħħ sal-31 ta' Diċembru 2009, tindika li l-għajnuna għas-salvataġġ u għar-ristrutturar tal-impriżi f'diffikultà fis-settur tal-azzar huma inkompatibbli mas-suq komuni. Hija biss l-għajnuna maħsuba biex tkopri l-ħlasijiet pagabbli lill-ħaddiema tal-impriżi tal-azzar liċenzjati jew ħaddiema li aċċettaw irtirar kmieni u l-għajnuna għall-impriżi li temmew b'mod definittiv l-attività tal-produzzjoni tal-azzar tagħhom li huma awtorizzati, taħt ċerti kundizzjonijiet. L-iskop tal-għajnuna mogħtija mill-FSIH ma jikkorrispondix maż-żewġ kategoriji ta' għajnuna msemmijin. Għall-kuntrarju, huma ntużaw bil-għan li jiffinanzjaw l-investimenti.

                  (361)

                  Fir-rigward tal-kompatibilità tal-għajnuna potenzjali mogħtija lill-SIF fir-rigward tal-komunikazzjoni tal-2009, il-Kummissjoni hija tal-fehma li din ma tapplikax għall-SIF. Fil-fatt, il-punt 4.4.2 tal-komunikazzjoni tal-2009 huwa mmirat lejn l-impriżi li għandhom xi diffikultajiet biex isibu sorsi ta' finanzjament fis-sitwazzjoni prevalenti fis-suq bejn Diċembru 2008 u Diċembru 2010. Madankollu, mill-osservazzjonijiet tal-SIF ma jirriżultax li din kellha dawn it-tip ta' diffikultajiet. Il-Kummissjoni għalhekk tqis li l-SIF ma ssodisfatx il-kundizzjonijiet ta' eliġibilità previsti mill-komunikazzjoni tal-2009 u li l-għajnuna ma tistax titqies kompatibbli mas-suq intern.

                  (362)

                  Finalment, il-linji gwida komunitarji dwar l-għajnuna mill-Istat għas-salvataġġ u għar-ristrutturar tal-impriżi f'diffikultà (61), fis-seħħ sat-30 ta' Lulju 2014, jikkonfermaw fil-punt 18 tagħhom l-esklużjoni tal-industrija tal-azzar mill-kamp ta' applikazzjoni tagħhom.

                  (363)

                  Fid-dawl ta' dak li ntqal hawn fuq, il-Kummissjoni tikkonkludi li s-sitt miżuri ta' għajnuna inkwistjoni huma inkompatibbli mas-suq intern.

            9.   L-IRKUPRU TAL-GĦAJNUNA INKOMPATIBBLI MAS-SUQ INTERN

                  (364)

                  Skont id-dispożizzjonijiet tat-TFUE u l-ġurisprudenza kostanti tal-Qorti, il-Kummissjoni għandha l-kompetenza li tiddeċiedi li l-Istat ikkonċernat għandu jabolixxi jew jibdel l-għajnuna jekk tkun sabet li din hija inkompatibbli mas-suq intern. (62). StateIl-Qorti sostniet ukoll diversi drabi li l-obbligu fuq Stat Membru li jannulla għajnuna meqjusa mill-Kummissjoni bħala inkompatibbli mas-suq intern huwa mfassal biex jistabbilixxi mill-ġdid is-sitwazzjoni kif kienet qabel (63).

                  (365)

                  F'dan il-kuntest, il-Qorti stabbiliet li dan l-objettiv jintlaħaq meta l-benefiċjarju jkun ħallas lura l-ammonti mogħtija bħala għajnuna illegali, u b'hekk jitlef il-vantaġġ li jkun ibbenefika minnu meta mqabbel mal-kompetituri tiegħu fis-suq, u tkun ġiet stabbilita mill-ġdid is-sitwazzjoni preċedenti għall-ħlas tal-għajnuna (64).

                  (366)

                  L-Artikolu 16(1) tar-Regolament tal-Kunsill (UE) 2015/1589. (65) jistipula li: “Fejn jittieħdu deċiżjonijiet negattivi f'każijiet ta' għajnuna llegali, il-Kummissjoni għandha tiddeċiedi li l-Istat Membru kkonċernat għandu jieħu l-miżuri kollha meħtieġa sabiex jirkupra l-għajnuna mill-benefiċjarju […].”

                  (367)

                  Għaldaqstant, peress li l-miżuri inkwistjoni ġew implimentati bi ksur tal-Artikolu 108 tat-TFUE u għandhom jitqiesu bħala għajnuna illegali u inkompatibbli mas-suq intern, hija għandha tiġi rkuprata sabiex tiġi stabbilita mill-ġdid is-sitwazzjoni li kienet teżisti fis-suq qabel l-għoti tagħha.

                  (368)

                  F'dan il-każ, l-għajnuna ngħatat lill-impriżi li ġejjin: DII (miżura 1), [kumpanija li f'dak iż-żmien kienet tikkontrolla lid-DPH] (miżura 2), DSIH (miżura 3), [kumpanija li kienet tmexxi l-grupp Duferco f'dak iż-żmien] — li saret […] — (miżura 4), SIF (miżura 5) u DLP (miżura 6), kollha sussidjarji tal-grupp Duferco f'pajjiżi differenti. Dawn l-impriżi jew is-suċċessuri legali potenzjali tagħhom għandhom ikunu responsabbli biex jagħtu lura l-għajnuna riċevuta indebitament.

                  (369)

                  Barra minn hekk, l-irkupru għandu jkopri l-perjodu li matulu ngħata vantaġġ lill-benefiċjarji, jiġifieri bejn il-mument tad-disponibbiltà tal-għajnuna lil kull benefiċjarju u l-irkupru reali tagħha, fir-rigward tal-kriterji tal-vantaġġ ekonomiku u tal-prinċipji ta' kalkolu definiti fit-taqsimiet 7.1.4.1 sa 7.1.4.5. Fl-implimentazzjoni tal-obbligu ta' kooperazzjoni leali tal-Belġju fil-qafas tal-proċedura ta' rkupru, l-ammont ta' għajnuna mogħti lill-[kumpanija li kienet tmexxi l-grupp Duferco f'dak iż-żmien] — li saret […] — u lill-SIF għandu jiġi stabbilit b'mod aktar speċifiku matul il-proċedura, fuq il-bażi tal-elementi li għandhom jiġu pprovduti mill-Belġju u b'kunsiderazzjoni, b'mod partikolari tal-għajnuna f'għamla ta' self, ta' dati effettivi tal-ħlasijiet jew ħlasijiet lura kif ukoll ta' kull ċirkostanza relevanti oħra li għandha tiġi kkonfermata mill-Belġju. Fil-każijiet kollha, l-ammonti li għandhom jiġu rkuprati jinkludu l-imgħaxijiet dovuti sal-ħlas lura effettiv.

            10.   KONKLUŻJONI

                  (370)

                  Il-Kummissjoni ssostni li l-Belġju implimenta b'mod illegali l-miżuri ta' għajnuna inkwistjoni bi ksur tal-Artikolu 108(3) tat-TFUE. Il-Kummissjoni tqis li l-miżuri kollha inkwistjoni jikkostitwixxu għajnuna mill-Istat inkompatibbli mas-suq intern,

            ADOTTAT DIN ID-DEĊIŻJONI:
      Artikolu 1
      Il-miżuri li ġejjin, implimentati b'mod illegali mill-Belġju bi ksur tal-Artikolu 108(3), tat-Trattat dwar il-Funzjonament tal-Unjoni Ewropea, jikkostitwixxu għajnuna mill-Istat inkompatibbli mas-suq intern:

                  (a)

                  bejgħ ta' sehem f'Duferco US Investment Corporation, lill-Duferco Industrial Investment, għall-ammont ta' EUR 11 581 700;

                  (b)

                  bejgħ ta' sehem f'Duferco Participations Holding Limited, lill-[kumpanija li f'dak iż-żmien kienet tikkontrolla lid-DPH], għall-ammont ta' EUR 20 362 464;

                  (c)

                  investiment ta' ekwità f'Duferco Salvage Investments Holding, lil din il-kumpanija stess, għall-ammont ta' EUR [65-72 miljun];

                  (d)

                  self lill-[kumpanija li kienet tmexxi l-grupp Duferco f'dak iż-żmien], għall-ammont ta' EUR 2 082 723 fil-prinċipju, sakemm ir-rata tal-imgħax applikata lis-self tkun inqas minn 3,502 %;

                  (d)

                  self lill-Steel Invest & Finance għall-ammont ta' EUR 10 413 639 fil-prinċipju, sakemm ir-rata tal-imgħax applikata lis-self tkun inqas minn 4,302 %;

                  (c)

                  investiment ta' ekwità f'Duferco Long Products, lil din il-kumpanija stess, għall-ammont ta' EUR 100 000 000;

            Artikolu 2
      1.   Il-Belġju għandu jirkupra mill-benefiċjarji diretti jew is-suċċessuri legali tagħhom l-għajnuna inkompatibbli mogħtija msemmija fl-Artikolu 1.
      2.   L-ammonti li għandhom jiġu rkuprati għandhom jinkludu magħhom l-imgħaxijiet mid-data meta tpoġġew għad-dispożizzjoni tal-benefiċjarji sad-data tal-irkupru effettiv tagħhom.
      3.   L-imgħaxijiet huma kkalkulati fuq bażi komposta f'konformità mal-Kapitolu V tar-Regolament tal-Kummissjoni (KE) Nru 794/2004. (66).
      Artikolu 3
      1.   L-irkupru tal-għajnuna msemmija fl-Artikolu 1 huwa immedjat u effettiv.
      2.   Il-Belġju għandu jiżgura li din id-Deċiżjoni tiġi implimentata fi żmien erba' xhur mid-data tan-notifika tagħha.
      Artikolu 4
      1.   Fi żmien xahrejn min-notifika ta' din id-Deċiżjoni, il-Belġju għandu jippreżenta l-informazzjoni li ġejja lill-Kummissjoni:

                  (a)

                  l-ammont totali (kapital u mgħaxijiet) li għandu jiġi rkuprat mingħand kull benefiċjarju;

                  (b)

                  deskrizzjoni fid-dettall tal-miżuri li diġà ttieħdu u li huma previsti biex tintlaħaq konformità ma' din id-Deċiżjoni;

                  (c)

                  dokumenti li juru li l-benefiċjarji ġew ordnati jħallsu lura l-għajnuna.

            2.   Il-Belġju għandu jżomm lill-Kummissjoni infurmata dwar il-progress tal-miżuri nazzjonali li jittieħdu sabiex tiġi implimentata din id-Deċiżjoni sal-irkupru sħiħ tal-għajnuniet imsemmija fl-Artikolu 1. Huwa għandu jissottometti immedjatament, fuq talba tal-Kummissjoni, kull informazzjoni dwar il-miżuri li diġà ttieħdu u dawk ippjanati sabiex ikun konformi ma' din id-Deċiżjoni. Huwa għandu jipprovdi wkoll informazzjoni dettaljata dwar l-ammonti ta' għajnuna u ta' mgħaxijiet fuq l-irkupru li jkunu diġà ġew irkuprati mingħand il-benefiċjarji.
      Artikolu 5
      Din id-Deċiżjoni hija indirizzata lir-Renju tal-Belġju.

         Magħmul fi Brussell, l-20 ta' Jannar 2016.

               Għall-Kummissjoni

            Margrethe VESTAGER

               Membru tal-Kummissjoni

         (1)  B'effett mill-1 ta' Diċembru 2009, l-Artikoli 87 u 88 tat-Trattat tal-KE saru l-Artikoli 107 u 108, rispettivament, tat-Trattat dwar il-Funzjonament tal-Unjoni Ewropea (“TFUE”). Fiż-żewħ każijiet id-dispożizzjonijiet huma, fis-sustanza tagħhom, identiċi. Għall-finijiet ta' din id-Deċiżjoni, ir-referenzi għall-Artikoli 107 u 108 tat-TFUE għandhom jinftiehmu, jekk ikun il-każ, bħala referenzi għall-Artikoli 87 u 88 rispettivament tat-Trattat dwar il-KE. It-TFUE introduċa wkoll ċerti emendi fit-terminoloġija, bħas-sostituzzjoni ta' “Komunità” bit-terminu “Unjoni”, “is-suq komuni” sar “is-suq intern” u “il-Qorti tal-Prim Istanza” saret “il-Qorti Ġenerali”. It-terminoloġija tat-TFUE tintuża f'din id-Deċiżjoni.

         (2)  ĠU C 120, 23.4.2014, p. 51.

         (3)  Minn hawn 'il quddiem, il-Kummissjoni sejra tirreferi għall-“Belġju” aktar milli għar-“reġjun tal-Vallonja” (sakemm it-test ma jkunx jirrekjedi mod ieħor), peress li l-korrispondenza li bdiet mal-Istat Membru hija soġġetta għall-proċedura u destinatarja ta' din id-Deċiżjoni.

         (4)  Ara n-nota 2.

         (5)  Deċiżjoni tal-Kummissjoni tal-25 ta' Novembru 1997 fil-kawża Nru 680/97, il-Belġju — Kontribuzzjoni finanzjarja tar-reġjun tal-Vallonja fl-intrapriża “Duferco Belgique SA”.

         (6)  Deċiżjoni tal-Kummissjoni tas-26 ta' Mejju 1999 fil-kawża Nru 246/99, il-Belġju — Kontribuzzjoni finanzjarja tal-awtoritajiet pubbliċi Belġjani għall-intrapriża HUGB (KEFA tal-azzar).

         (7)  ĠU C 95, 19.4.2002, p. 2.

         (8)  Id-Deċizjoni tal-Kummissjoni Nru 2496/96/KEFA tat-18 ta' Diċembru 1996 li tistabilixxi r-regoli Komunitarji dwar l-għajnuniet mill-Istat lill-industrija tal-azzar (ĠU L 338, 28.12.1996, p. 42).

         (9)  Deċiżjoni tal-Kummissjoni 2005/137/KE tal-15 ta' Ottubru 2003 dwar il-kontribuzzjoni finanzjarja tar-reġjun tal-Vallonja fl-intrapriża Carsid SA (ĠU L 47, 18.2.2005, p. 28).

         (*)  Informazzjoni kunfidenzjali.

         (10)  Duferco La Louvière Sales hija kumpanija kkontrollata mill-SIF.

         (11)  Ta' min jinnota li Ernst & Young għamlet żball meta ssostitwiet l-euros b'dollari.

         (12)  ĠU C 14, 19.1.2008, p. 2.

         (13)  ĠU C 83, 7.4.2009, p. 1.

         (14)  Sentenza tal-Qorti tal-Ġustizzja tas-16 ta' Mejju 2002, Franza vs il-Kummissjoni, C-482/99, ECLI:EU:C:2002:294, punt 24.

         (15)  Sentenza tal-Qorti ta' Prim' Istanza tal-4 ta' April 2001, f'Regione Friuli Venezia, Giulia vs il-Kummissjoni, T-288/97, ECLI:EU:T:2001:115, punt 41.

         (16)  Sentenza tal-Qorti tal-Ġustizzja tas-17 ta' Settembru 1980, f'Philip Morris Holland BV vs il-Kummissjoni, C-730/79, ECLI:EU:C:1980:209, punti 11 u 12.

         (17)  Sentenza tal-Qorti tal-Ġustizzja tal-11 ta' Lulju 1996, f'SFEI et al. vs La Poste, C-39/94, ECLI:EU:C:1996:285, punt 60.

         (18)  Sentenza tal-Qorti tal-Ġustizzja tal-5 ta' Ġunju 2012, il-Kummissjoni vs EDF, C-124/10P, ECLI:EU:C:2012:318, punt 90.

         (19)  Kummenti ta' […] tat-23 ta' Ġunju 2014, punt 24.

         (20)  Nota ta' qiegħ il-paġna Nru 2 tal-kummenti tal-Belġju relatati mad-deċiżjoni tal-ftuħ tal-11 ta' Diċembru 2013.

         (21)  Sentenza tal-Qorti ta' Prim' Istanza tat-28 ta' Frar 2012, Land Burgenland vs il-Kummissjoni, T-268/08 u T-281/08, ECLI:EU:T:2012:90, punt 72.

         (22)  Kummenti tal-Belġju tal-11 ta' Diċembru 2013, punt 32.

         (23)  Sentenza tal-Qorti tal-Ġustizzja tal-5 ta' Ġunju 2012, il-Kummissjoni vs EDF, C-124/10P, ECLI:EU:C:2012:318, punti 83-85.

         (24)  Kummenti ta' […], punt 42, p. 12.

         (25)  Talba għal informazzjoni tad-29 ta' Novembru 2011, tad-29 ta' Ġunju 2012 u tas-27 ta' Jannar 2015.

         (26)  Twżeġiba tal-Belġju tal-4 ta' Ġunju 2013.

         (27)  Tweġiba tal-Belġju tat-28 ta' Settembru 2012.

         (28)  Anness 1 għar-risposta tal-Belġju tat-28 ta' Settembru 2012, p. 24 u 6.

         (29)  Dan il-valur jikkorrispondi għall-aritmetika medja tal-istima ex post tal-EBITDA 2006 minn KPMG u tal-EBITDA effettivament imwettqa fl-2006.

         (30)  Anness għat-tweġiba tal-Belġju tal-25 ta' Settembru 2015, p. 2.

         (31)  […] × 49,9 % tas-sehem tal-FSIH.

         (32)  Rata tal-kambju USD/EUR fit-12 ta' Diċembru 2006, jiġifieri 0,7550.

         (33)  Anness 4 għat-tweġiba tal-Belġju tat-8 ta' April 2015, p. 6 “Operazzjoni ppjanata”.

         (34)  Tweġiba tal-Belġju tal-15 ta' Settembru 2015, p. 2.

         (35)  Anness 4 tat-tweġiba tal-Belġju tat-8 ta' April 2015, p. 7 “Ġustifikazzjoni tal-prezz”.

         (36)  Talba għal informazzjoni tal-15 ta' Settembru 2015.

         (37)  Rata tal-kambju USD/EUR fl-14 ta' Ġunju 2006, jiġifieri 0,7959.

         (38)  Anness 20 tat-tweġiba tal-Belġju tal-5 ta' Jannar 2012.

         (39)  Ara pereżempju r-risposta tal-Belġju tal-11 ta' Diċembru 2013, punt 86.

         (40)  Talba għal informazzjoni tal-15 ta' Settembru 2015.

         (41)  Anness 6 għat-tweġiba tal-Belġju tal-4 ta' Ġunju 2013, tabella sommarja tal-ispejjeż u d-dħul.

         (42)  Sentenza tal-Qorti Prim' Istanza tat-30 ta' April 1998, Cityflyer Express vs il-Kummissjoni, T-16/96, ECLI:EU:T:1998:78, punt 51.

         (43)  Punt 167.

         (44)  Tweġiba tal-Belġju tal-11 ta' Diċembru 2013, punti 255-279.

         (45)  https://www.ecb.europa.eu/stats/money/yc/html/index.en.html

         (46)  Sentenza tal-Qorti ta' Prim'Istanza tat-12 ta' Mejju 2011, ir-Reġjun Nord-Pas-de-Calais vs il-Kummissjoni, T-267/08 et T-79/08, ECLI:EU:T:2011:209, punt 161.

         (47)  Anness 13 għat-tweġiba tal-Belġju tal-4 ta' Ġunju 2013.

         (48)  ArcelorMittal, Nippon Steel&Sumitomo Metal Corporation, Tata Steel Limited, Nucor Corporation, United States Steel Corp., ThyssenKrupp AG, PAO Severstal, NLMK, Kobe Steel Ltd (klassifikazzjoni Standard&Poors).

         (49)  Paragrafu 28 tal-kummenti tal-SIF.

         (50)  L-istima ssir billi jiġu kkalkulati l-imgħaxijiet li jkunu jridu jitħallsu b'applikazzjoni tar-rata tal-komunikazzjoni dwar ir-rata ta' referenza tal-2008 u billi jitnaqssu l-imgħaxijiet stmati fuq il-bażi tar-rata effettivament applikata, billi jaġġorna kull ammont għar-rata indikata f'din il-komunikazzjoni. Madankollu, il-kalkolu tal-imgħax u l-kapitalizzazzjoni huma magħmulin bejn wieħed u ieħor meta mqabblin ma' skadenzi temporanji simulati (b'mod partikolari, tul ta' snin minflok jum eżatt tal-ħlas lura, mhumiex meqjusin il-ħlasijiet lura b'mod parzjali tal-imgħaxijiet), li għalhekk ma jqisux il-profil finanzjarju u l-iskeda tal-ħlas lura effettiv.

         (51)  F'dan is-sens ara l-premessa Nru 49 ta' din id-Deċiżjoni.

         (52)  Il-Kummissjoni ħarbet miż-żieda fil-kapital ta' EUR 100 miljun, l-effett nett fuq l-FSIH tat-trasferiment ta' Duferco Diversification lid-DLP (EUR – 0,3 miljun).

         (53)  Anness 21 għat-tweġiba tal-Belġju għad-deċiżjoni tal-ftuħ.

         (54)  Anness 23 għat-tweġiba tal-Belġju għad-deċiżjoni tal-ftuħ.

         (55)  Id-Deċiżjoni tal-Kummissjoni tal-25 ta' Novembru 1997 fil-kawża Nru 680/97, il-Belġju — Kontribuzzjoni finanzjarja tar-reġjun tal-Vallonja fl-intrapriża “Duferco Belgique SA”.

         (56)  Id-Deċiżjoni tal-Kummissjoni tat-18 ta' Diċembru 1996 fil-kwistjoni 97/271/KEFA, il-Belġju — Forges de Clabecq (KEFA tal-azzar).

         (57)  Id-Deċiżjoni tal-Kummissjoni tas-26 ta' Mejju 1999 fil-kawża Nru 246/99, il-Belġju — Kontribuzzjoni finanzjarja tal-awtoritajiet pubbliċi Belġjani għall-intrapriża HUGB (KEFA tal-azzar).

         (58)  Deċiżjoni 2005/137/KE.

         (59)  ĠU C 54, 4.3.2006, p. 13.

         (60)  ĠU C 70, 19.3.2002, p. 21.

         (61)  ĠU C 244, 1.10.2004, p. 2.

         (62)  Sentenza tal-Qorti tal-Ġustizzja tat-12 ta' Lulju 1973, il-Kummissjoni vs il-Ġermanja, C-70/72, ECLI:EU:C:1973:87, punt 13.

         (63)  Is-sentenza tal-Qorti tal-Ġustizzja tal-14 ta' Settembru 1994, Spanja vs il-Kummissjoni C-278/92, C-279/92 u C-280/92, ECLI:EU:C:1994:325, punt 75.

         (64)  Sentenza tal-Qorti tal-Ġustizzja tas-17 ta' Ġunju 1999, il-Belġju vs il-Kummissjoni, C-75/97, ECLI:EU:C:1999:311, punti 64 u 65.

         (65)  Ir-Regolament tal-Kunsill (UE) 2015/1589 tat-13 ta' Lulju 2015 li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 248, 24.9.2015, p. 9-29).

         (66)  Ir-Regolament tal-Kummissjoni (KE) Nru 794/2004 tal-21 ta' April 2004 li jimplimenta r-Regolament tal-Kunsill (KE) Nru 659/1999 li jippreskrivi regoli dettaljati għall-applikazzjoni tal-Artikolu 93 tat-Trattat KE (ĠU L 140, 30.4.2004, p. 1).